Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Θα ήθελα να ευχηθώ σε όλους καλό μήνα, καλό καλοκαίρι, δημιουργική και παραγωγική δουλειά. Αν και δεν προβλέπεται φέτος καλοκαίρι, τουλάχιστον για τους Βουλευτές και τις Βουλευτίνες, γιατί θα έχουμε πολλές δουλειές και πολλά νομοθετήματα, αλλά τουλάχιστον λίγες μέρες τον Αύγουστο θα ξεκουραστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 2 Ιουνίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 918/30-5-2016 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ. Νικολάου Ηγουμενίδη προς τον Υπουργό Αγροτικής Ανάπτυξης και Τροφίμων, σχετικά με την αντιμετώπιση επικαίρων ζητημάτων αγροτικής ανάπτυξης και αλιείας του Νομού Ηρακλείου. 2. Η με αριθμό 910/27-5-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Υποδομών, Μεταφορών και Δικτύων, σχετικά με τα χρέη του «ΟΑΣΑ». 3. Η με αριθμό 914/27-5-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Παιδείας, Έρευνας και Θρησκευμάτων, σχετικά με τη «δημιουργία παράνομων νηπιαγωγείων και οικοτροφείων στην Ξάνθη». 4. Η με αριθμό 917/30-5-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις προθέσεις του Υπουργείου για εισήγηση νομοθετικής διάταξης για βιώσιμη ρύθμιση ληξιπρόθεσμων οφειλών. 5. Η με αριθμό 919/30-5-2016 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με την «ποινικοποίηση» των αγώνων των αγροτών. 6. Η με αριθμό 922/30-5-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την καθυστέρηση της καταβολής του εφάπαξ βοηθήματος από το Ταμείο Πρόνοιας Δημοσίων Υπαλλήλων (Τ.Π.Δ.Υ.). 7. Η με αριθμό 909/27-5-2016 επίκαιρη ερώτηση του Βουλευτή Β΄ Αθηνών της Ένωσης Κεντρώων κ. Γεωργίου - Δημητρίου Καρρά προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την περικοπή των συντάξεων χηρείας, ύστερα από τη θεσμοθέτηση ορίου ηλικίας για αυτές, μετά τη ψήφιση του τελευταίου πολυνομοσχεδίου για το ασφαλιστικό. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 921/30-5-2016 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Περιβάλλοντος και Ενέργειας, σχετικά με την ανάγκη ύπαρξης χωροταξικού σχεδιασμού. 2. Η με αριθμό 911/27-5-2016 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Αγροτικής Ανάπτυξης και Τροφίμων, σχετικά με το ολοκληρωμένο σύστημα χαλαζικής προστασίας των παραγωγών της Περιφερειακής Ενότητας Καβάλας. 3. Η με αριθμό 915/27-5-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Αγροτικής Ανάπτυξης και Τροφίμων, σχετικά με «την παραγωγή φέτας από εισαγόμενο γάλα». 4. Η με αριθμό 908/26-5-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Εσωτερικών και Διοικητικής Ανασυγκρότησης, σχετικά με τον έλεγχο και την απόδοση δικαιοσύνης για τα πλαστά πτυχία στο δημόσιο. 5. Η με αριθμό 920/30-5-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, σχετικά με τα προβλήματα στις καλλιέργειες από τις βροχοπτώσεις στη Θεσσαλία. 6. Η με αριθμό 894/23-5-2016 επίκαιρη ερώτηση του Ζ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τους Υπουργούς Παιδείας, Έρευνας και Θρησκευμάτων και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των σπουδαστών στα δημόσια και ιδιωτικά ΙΕΚ. 7. Η με αριθμό 889/21-5-2016 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη χρηματοδότηση του Ιδρύματος για το Παιδί «Η Παμμακάριστος». 8. Η με αριθμό 861/13-5-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Πολιτισμού και Αθλητισμού, σχετικά με την κατάσταση στον Οργανισμό Μεγάρου Μουσικής. 9. Η με αριθμό 869/16-5-2016 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υγείας, σχετικά με τα προβλήματα στις δομές υγείας της Κεφαλονιάς και της Ιθάκης. 10. Η με αριθμό 794/18-4-2016 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου. 11. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ. 12. Η με αριθμό 880/17-5-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την προστασία των πολιτών από τις υπερβολικές χρεώσεις των Τραπεζών. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2433/19-1-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Αγροτικής Ανάπτυξης και Τροφίμων, σχετικά με τον θεσμό του κτηνιάτρου εκτροφής. 2. Η με αριθμό 2380/15-1-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με την αποκατάσταση της αδικίας του τελευταίου νόμου για το ενιαίο μισθολόγιο που αφορά τους υπαλλήλους των Περιφερειών. 3. Η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου: 1. «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης» 2. «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση» και 3. «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση». Σας ενημερώνω ότι τα νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται για συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτών των συμβάσεων. Ωστόσο, επειδή έχουν κατατεθεί και τέσσερις υπουργικές τροπολογίες, οι με αριθμό 459/7, 460/8, 461/9 και 462/10, προτείνω να τοποθετηθούν αρχικά επί της αρχής των τριών συμβάσεων ο κ. Νικόλαος Κούζηλος από τον Λαϊκό Σύνδεσμο Χρυσή Αυγή και ο κ. Γεώργιος Λαμπρούλης από το Κομμουνιστικό Κόμμα Ελλάδας, που καταψήφισαν στη διαρκή επιτροπή, καθώς και ο αρμόδιος Υπουργός, για πέντε λεπτά. Στη συνέχεια προτείνω να συζητηθούν μαζί οι τέσσερις υπουργικές τροπολογίες με τους Κοινοβουλευτικούς Εκπροσώπους, τους εισηγητές και τους ειδικούς αγορητές, τους αρμόδιους Υπουργούς και όσους εγγραφούν να μιλήσουν ο καθένας με πρόταση του Προεδρείου για πέντε λεπτά. Αφού ολοκληρωθεί και η συζήτηση επί των τροπολογιών με τις τοποθετήσεις και των αρμοδίων Υπουργών, θα γίνει χωριστά η ψηφοφορία επί των τριών συμβάσεων. Το Σώμα συμφωνεί;
Το Σώμα συνεφώνησε. Όπως είπαμε, τον λόγο έχει ο κ. Κούζηλος από τη Χρυσή Αυγή για πέντε λεπτά, για να τοποθετηθεί, καθώς διαφωνεί το κόμμα του επί της αρχής των τριών συμβάσεων. Κύριε Κούζηλε, έχετε τον λόγο.
Ευχαριστώ, κύριε Πρόεδρε. Οι συγκεκριμένες κυρώσεις που έρχονται στη Βουλή για ψήφιση κινούνται στο πλαίσιο της λεγόμενης «ανατολικής εταιρικής σχέσης», της ενίσχυσης, δηλαδή, της πολιτικής σύνδεσης και της οικονομικής ενοποίησης των συγκεκριμένων πρώην Σοβιετικών Δημοκρατιών με την Ευρωπαϊκή Ένωση.
Κυρίες και κύριοι συνάδελφοι, αν έχετε την καλοσύνη, στην Αίθουσα λίγο ησυχία. Όσοι θέλουν να μιλήσουν, ας βγουν έξω από την Αίθουσα. Είμαστε σε κοινοβουλευτική διαδικασία. Μιλάει ο κ. Κούζηλος. Θα παρακαλέσω να έχουμε ησυχία. Ευχαριστώ. Συνεχίστε, κύριε Κούζηλε.
Για εμάς το βασικό ερώτημα και ο προβληματισμός έγκειται στο κατά πόσο η Γεωργία, η Μολδαβία και το Αζερμπαϊτζάν έχουν σχέση με την Ευρώπη. Επιπλέον, δημιουργείται και πολιτικής φύσεως πρόβλημα. Η περιοχή του Καυκάσου, που περικλείει την Αρμενία, το Αζερμπαϊτζάν και τη Γεωργία, αποτελεί για τις Ηνωμένες Πολιτείες της Αμερικής ένα σημαντικό και κρίσιμο γεωπολιτικό άξονα. Σε αυτήν την περιοχή συγχωνεύονται τεράστια γεωπολιτικά συμφέροντα. Οι ΗΠΑ και το ΝΑΤΟ θεωρούν το Αζερμπαϊτζάν και τη Γεωργία σημαντικούς στρατηγικούς συμμάχους, διότι μέσω αυτών και της περιοχής τους, που ελέγχουν, αλλά και της Τουρκίας, διεισδύουν σε μία συγκεκριμένη περιοχή, ενώ ταυτόχρονα μέσω Τουρκίας γίνεται ο έλεγχος του φυσικού αερίου και του πετρελαίου. Για τη Μολδαβία θα πρέπει να επισημάνουμε ότι έχει συνάψει διμερείς σχέσεις με το ψευδοκράτος, με τα κατεχόμενα. Οπότε, για ποια συνεργασία μιλάμε; Με ποιες χώρες, οι οποίες είναι σύμμαχοι της Τουρκίας αυτήν τη στιγμή, μιλάμε για να συνεργαστούμε; Στρέφονται φυσικά και κατά των συμφερόντων της Ρωσίας. Πάγια θέση της Χρυσής Αυγής είναι η γεωπολιτική στροφή προς της Ρωσία. Εμείς θέλουμε μία Ευρώπη των εθνών και όχι μια πολυεθνική Ευρώπη, μία Ευρώπη η οποία να συντάσσεται με τη νέα τάξη πραγμάτων. Καταψηφίζουμε αθροιστικά τις κυρώσεις.
Ευχαριστούμε τον κ. Κούζηλο. Τον λόγο έχει ο κ. Λαμπρούλης για να τοποθετηθεί.
Ευχαριστώ, κύριε Πρόεδρε. Τα μνημόνια συνεργασίας μεταξύ Αζερμπαϊτζάν, Μολδαβίας, Γεωργίας και της ελληνικής Κυβέρνησης αφορούν την αποτελεσματικότερη προσέγγιση των χωρών αυτών με την Ευρωπαϊκή Ένωση. Βεβαίως, αυτό διέπεται από το πλαίσιο της ανατολικής εταιρικής σχέσης όπου συμμετέχουν τα κράτη αυτά, όπως επίσης και η Ουκρανία, η Αρμενία και η Λευκορωσία και εντάσσονται στους ανταγωνισμούς της Ευρωπαϊκής Ένωσης με την καπιταλιστική Ρωσία. Αποτελεί ένα επεξεργασμένο ιμπεριαλιστικό, στρατηγικό σχέδιο με δύο στόχους: Πρώτος στόχος είναι η οικονομική διείσδυση των ευρωενωσιακών μονοπωλίων σε περιοχές με πλούσιους ενεργειακούς πόρους και πλουτοπαραγωγικές πηγές αλλά και σημαντική γεωστρατηγική θέση για τους δρόμους μεταφοράς των πλουτοπαραγωγικών αυτών πηγών. Δεύτερος στόχος είναι η ενίσχυση της πολιτικής επιρροής και της θέσης της Ευρωπαϊκής Ένωσης στις χώρες αυτές, κυρίως των βόρειων χωρών, Γερμανίας, Σουηδίας, Πολωνίας αλλά και των Βαλτικών χωρών, αδυνατίζοντας έτσι συνολικά τη ρωσική επιρροή αλλά και τη θέση των ρωσικών επιχειρηματικών ομίλων. Ακριβώς τα αποτελέσματα αυτού του στρατηγικού σχεδιασμού και τον πραγματικό ρόλο της ανατολικής εταιρικής σχέσης τα είδαμε με την ωμή ιμπεριαλιστική επέμβαση της Ευρωπαϊκής Ένωσης στην Ουκρανία στο πλαίσιο της αντιπαράθεσης με τη Ρωσία, αλλά και τη στήριξη αναρρίχησης αντιδραστικών δυνάμεων στην κυβερνητική εξουσία, ακόμα και φασιστικών δυνάμεων, όπως αντίστοιχα και του έξαλλου αντικομμουνισμού και τις διώξεις των κομμουνιστών της Ουκρανίας. Μάλιστα, όχημα για την υλοποίηση της ανατολικής εταιρικής σχέσης είναι οι λεγόμενες «συμφωνίες σύνδεσης», που συνοδεύονται από τις προωθημένες και περιεκτικές περιοχές ελεύθερου εμπορίου, οι οποίες αποτελούν λεόντειες συμβάσεις, ετεροβαρείς για τους λαούς, με βασικό στόχο τον περιορισμό των διοικητικών, οικονομικών και άλλων εμποδίων στη διείσδυση των μονοπωλιακών ομίλων της Ευρωπαϊκής Ένωσης στις χώρες αυτές, με κατάργηση παράλληλα κάθε προστατευτικού ή ρυθμιστικού μέτρου. Ακριβώς σε αυτήν την πολιτική της Ευρωπαϊκής Ένωσης θέλει να συμβάλει με τα συγκεκριμένα μνημόνια ο ΣΥΡΙΖΑ και η συγκυβέρνηση, αποδεικνύοντας την προσήλωσή του στις πολιτικές που υπηρετούν το κεφάλαιο και τα συμφέροντά του. Αποτελεί πρόκληση το ότι η συγκυβέρνηση με αυτές τις συμφωνίες αναλαμβάνει ρόλο ενίσχυσης της διοικητικής ικανότητας των κυβερνήσεων των χωρών αυτών να ενσωματώνουν το κοινοτικό κεκτημένο στον εμπορικό και οικονομικό τομέα. Δηλαδή, θέλει να μεταφέρει την τεχνογνωσία που έχει ο ΣΥΡΙΖΑ και οι εταίροι του για το πώς τσακίζει εργατικά λαϊκά δικαιώματα στην Ελλάδα και συγχρόνως την εμπειρογνωμοσύνη που η Ευρωπαϊκή Ένωση επιβάλλει μαζί με τις αστικές κυβερνήσεις σε όλα τα κράτη - μέλη της, δηλαδή την αντιλαϊκή βαρβαρότητα. Παράλληλα, οι συμφωνίες αυτές πατάνε και πάνω στο ζωηρό ενδιαφέρον της εγχώριας αστικής τάξης για διείσδυση στις χώρες αυτές, όπως συμβαίνει εξάλλου και στην ευρύτερη περιοχή της νοτιοανατολικής Μεσογείου και τις επιδιώξεις της ντόπιας πλουτοκρατίας για ενίσχυση της θέσης της με την ανάδειξη της Ελλάδας σε ενεργειακό κόμβο. Το ίδιο συμβαίνει και με το αζέρικο πετρέλαιο, το αέριο, τους δρόμους μεταφοράς και τις υποδομές. Δείτε για παράδειγμα τον αγωγό ΤΑP. Γι' αυτό άλλωστε και στην αιτιολογική έκθεση τονίζεται η παρουσία στις χώρες αυτές ελληνικών επιχειρηματικών ομίλων. Πρόκειται, λοιπόν, για συμφωνίες που συνάδουν, όπως αναφέρει και η αιτιολογική έκθεση, αποκλειστικά με τα συμφέροντα των μονοπωλιακών ομίλων. Όμως, για τους λαούς, τόσο για τον ελληνικό όσο και για τους λαούς των χωρών αυτών, οι συμφωνίες αυτές είναι εχθρικές και επικίνδυνες. Γι' αυτούς τους λόγους τις καταψηφίζουμε, κύριε Πρόεδρε.
Ευχαριστούμε τον κ. Λαμπρούλη. Προχωρούμε στην τοποθέτηση του Υπουργού. Τον λόγο έχει ο κ. Αμανατίδης, ο οποίος θα τοποθετηθεί για τις συμβάσεις και ταυτοχρόνως θα μιλήσει και για την τροπολογία που έχει κατατεθεί σε μια εκ των τριών συμβάσεων. Κύριε Αμανατίδη, έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, στην αντίστοιχη επιτροπή για την κύρωση των τριών μνημονίων συνεργασίας μεταξύ της Ελληνικής Δημοκρατίας και του Αζερμπαϊτζάν, της Γεωργίας και της Δημοκρατίας της Μολδαβίας, οι συμβάσεις αυτές έτυχαν της συντριπτικής θετικής ψήφου από τα κόμματα τα οποία συμμετέχουν στην αντίστοιχη επιτροπή. Όσον αφορά τις δύο αντιρρήσεις που υπήρξαν - η μία για τη Μολδαβία - θέλω να διαβεβαιώσω - και το είπα και στην επιτροπή - ότι για τα εθνικά μας θέματα η Δημοκρατία της Μολδαβίας τηρεί θετική στάση προς τις ελληνικές θέσεις τόσο σχετικά με τη FYROM όσο και σχετικά με το Κυπριακό. Διέψευσα αυτήν την τοποθέτηση και στην επιτροπή και το κάνω και στην Ολομέλεια, έτσι ώστε να μην υπάρχουν παρεξηγήσεις. Κυρίες και κύριοι Βουλευτές, αυτές οι τρεις χώρες, το Αζερμπαϊτζάν, η Γεωργία και η Μολδαβία, είναι, όπως αναφέρθηκε, εταίροι της Ευρωπαϊκής Ένωσης στο πλαίσιο της Ευρωπαϊκής Πολιτικής Γειτονίας. Το πλαίσιο των σχέσεων τους με την Ευρωπαϊκή Ένωση ρυθμίζεται από τη Συμφωνία Εταιρικής Θέσης και Συνεργασίας του 1999. Γιατί γίνονται, λοιπόν, αυτές οι συμφωνίες; Γίνονται έτσι ώστε να υπάρξει σταδιακή προσέγγιση και εξοικείωση των ανατολικών εταίρων με τους θεσμούς και τις πολιτικές της Ευρωπαϊκής Ένωσης. Πώς γίνεται αυτό; Με την παροχή εμπειρογνωμοσύνης, εξειδικευμένες γνώσεις και τεχνογνωσία, όπως διαθέτουμε ως κράτος - μέλος της Ευρωπαϊκής Ένωσης. Υπάρχει συνεργασία, επιπλέον, στην προετοιμασία εκπαιδευτικών προγραμμάτων, δεξιοτήτων, σεμιναρίων, επισκέψεων, κοινών σπουδών και βέβαια είναι στη διακριτική ευχέρεια των μερών να καθορίζουν τις συναντήσεις τους ανάλογα με τις ανάγκες που θα προκύπτουν, έτσι ώστε να αποφεύγεται πολλές φορές η διοργάνωση απλών τυπικών γραφειοκρατικού τύπου συναντήσεων. Πώς γίνεται η χρηματοδότηση; Η χρηματοδότηση των ανωτέρω δράσεων γίνεται και από τα διατιθέμενα από την Ευρωπαϊκή Ένωση χρηματοδοτικά μέσα στο πλαίσιο των πολιτικών που αφορούν αυτά τα κράτη. Γιατί, λοιπόν, πέρα από αυτά ενδιαφέρουν τη χώρα μας οι συγκεκριμένες συμφωνίες; Διότι αφ' ενός μας δίνουν τη δυνατότητα συνεργασίας με τα εν λόγω κράτη, αφ' ετέρου υπογραμμίζεται η θετική συμβολή της χώρας μας στην προώθηση της Ευρωπαϊκής Πολιτικής Γειτονίας και τρίτον, διότι νομίζουμε ότι συμβάλλει και προωθούμε έτσι τη σταθερότητα στην ευρύτερη περιοχή, καθώς ως χώρα αποκτούμε με τα συγκεκριμένα μνημόνια ένα χρήσιμο εργαλείο στις σχέσεις μας με αυτές τις χώρες μέσω της εμπέδωσης σχέσεων εμπιστοσύνης, μέσω της δημιουργίας δυνατοτήτων για την ανάπτυξη και των διμερών οικονομικών σχέσεων, περιλαμβανομένης της ανάπτυξης των εμπορικών και κυρίως των ενεργειακών σχέσεων. Έτσι, λοιπόν, η κύρωση του παρόντος μνημονίου αποτελεί απτή απόδειξη του ενδιαφέροντος της Ελλάδας στην εμπέδωση των δημοκρατικών θεσμών και παράλληλα στην εναρμόνιση με την ευρωπαϊκή πολιτική στους τομείς της οικονομικής συνεργασίας, ενέργειας και λοιπά. Κατόπιν τούτου, εισηγούμεθα την κύρωση από τη Βουλή των τριών μνημονίων συνεργασίας μεταξύ των χωρών αυτών. Όσον αφορά, κυρίες και κύριοι συνάδελφοι, την τροπολογία του Υπουργείου Εξωτερικών με γενικό αριθμό 460 και ειδικό 8, ουσιαστικά έχει δύο στόχους. Πρώτον, εξοικονομεί δαπάνες από τον κρατικό προϋπολογισμό, γιατί δίνεται η δυνατότητα χρηματοδότησης των αποσπάσεων και των αναγκών των υπαλλήλων του Υπουργείου Εξωτερικών αποκλειστικά που πηγαίνουν στο εξωτερικό μέσα από ευρωπαϊκά προγράμματα και όχι να βαρύνουν τον κρατικό προϋπολογισμό. Άρα με αυτόν τον τρόπο εξοικονομούμε δαπάνες από τον κρατικό προϋπολογισμό και διασφαλίζουμε την εύρυθμη λειτουργία των Αρχών μας, των εξωτερικών Υπηρεσίας του Υπουργείου Εξωτερικών. Δηλαδή ουσιαστικά πρόκειται για χρηματοδότηση από το Πρόγραμμα Δημοσίων Επενδύσεων, από πόρους όμως των ευρωπαϊκών προγραμμάτων. Προκειμένου να γίνει αυτό κατορθωτό, είναι αναγκαιότητα να περάσει και να δεχθούμε τη συγκεκριμένη τροπολογία. Γι' αυτόν τον λόγο την έχουμε καταθέσει. Κυρίες και κύριοι Βουλευτές, νομίζω ότι η συναίνεση στη συγκεκριμένη τροπολογία θα πρέπει να είναι συντριπτική από όλα τα κόμματα. Ως εκ τούτου, εισηγούμαι και κάνω αποδεκτή τη συγκεκριμένη τροπολογία. Σας ευχαριστώ πολύ.
Ευχαριστούμε τον Υφυπουργό κ. Αμανατίδη. Μίλησε και για την τροπολογία του Υπουργείου Εξωτερικών. Προχωρούμε τώρα στους Υπουργούς για να υποστηρίξουν τις τροπολογίες τους.
Κύριε Πρόεδρε, μπορώ να έχω τον λόγο;
Ορίστε, κύριε Λοβέρδο, έχετε τον λόγο.
Κύριε Πρόεδρε, υπάρχει ένα θέμα επί της διαδικασίας. Θα σας παρακαλούσα πάρα πολύ, αφού ακολουθούμε αυτήν τη sui generis διαδικασία - με τη συναίνεση φυσικά όλων - να προστεθεί στο σκεπτικό του Προεδρείου και θα ήθελα τον λόγο γι' αυτό. Κάνετε πολύ καλά που διαχωρίζετε τις δύο διαδικασίες και κατακτήσαμε τις τελευταίες τέσσερις, πέντε εβδομάδες, όταν έρχονται υπουργικές τροπολογίες - που δυστυχώς πια έγινε κανόνας, στο παρελθόν γινόταν κατ' αυστηράν εξαίρεσιν - , μπήκαμε σε μία εκ των ενόντων ερμηνεία του Κανονισμού και ανοίγει κατάλογος. Κατά την οικονομία των εργασιών, μιλάει ο εισηγητής και ο Κοινοβουλευτικός Εκπρόσωπος, αλλά κατακτήθηκε - νομίζω εσείς ήσασταν ή ο κ. Κακλαμάνης, δεν θυμάμαι - να γίνεται και εγγραφή ομιλητών, πράγμα που θα γίνει και σήμερα. Εν όψει και της τελευταίας εμπειρίας, που έχει αναστατώσει τη χώρα, σας παρακαλώ, κύριε Πρόεδρε, να δείτε με μεγάλη προσοχή και σεβασμό το άρθρο 104 του Κανονισμού. Τα σχέδια νόμου, κατά τον Κανονισμό, όπως αυτός έχει οργανώσει τη δουλειά μας, ψηφίζονται επί της αρχής, κατ' άρθρον και στο σύνολο. Το άρθρο 104 επιβάλλει, όταν έρχονται τροπολογίες υπουργικές ή βουλευτικές που γίνονται δεκτές ή τεχνικές βελτιώσεις την τελευταία στιγμή - οι κυβερνήσεις διά των τεχνικών βελτιώσεων νομοθετούν πάρα πολλές φορές και έρχονται τεχνικές βελτιώσεις πολλών σελίδων - , να ψηφίζεται το σχέδιο νόμου στο σύνολό του κάποια μέρα μετά. Γιατί γίνεται αυτό; Αυτό γίνεται για να δούμε στο ενδιάμεσο μήπως από τις νομοτεχνικές βελτιώσεις, από τις υιοθετήσεις τροπολογιών την τελευταία στιγμή έχει προκύψει κάποια αναστάτωση στο κείμενο και κάποιο λάθος έχει συμβεί. Έχει παρατηρηθεί σε σχέδιο νόμου του κ. Κουρουμπλή, πριν από κάποιους μήνες, να προστίθεται στο τέλος διάταξη που δεν είχε κατατεθεί. Και επειδή η Βουλή καλείται να ψηφίσει το σύνολο αμέσως μετά την ψηφοφορία επί των άρθρων, δεν προλαβαίνεις να το δεις. Έχει, λοιπόν, αναστατωθεί η χώρα με την ιστορία των offshore. Εμείς, για παράδειγμα, το πρόβλημα της διάταξης το είδαμε πριν ψηφίσουμε, γιατί τις διατάξεις για το «πόθεν έσχες» θα τις ψηφίζαμε. Κόμματα τα οποία ταλαιπωρήθηκαν από λάθος, επειδή κρυμμένη διάταξη μέσα σε ένα γενικό καλό κομμάτι του σχεδίου νόμου ψηφίστηκε, τώρα βγαίνουν στα μέσα ενημέρωσης και κάνουν αυτοκριτική. Θα μπορούσαμε να είμαστε και εμείς σε αυτήν τη θέση, εάν δεν ήμασταν περισσότερο προσεκτικοί. Αν υπήρχε η ψήφιση επί του συνόλου την επομένη, υπήρχε περιθώριο να δούμε το σφάλμα. Σας ζητώ να εφαρμόσουμε το άρθρο 104. Λόγω της ενσωμάτωσης των τροπολογιών, που ήρθαν εκπροθέσμως και τώρα το πρωί τις είδαμε και μέσα σε αυτές υπάρχει και αυτή που βασανίζει τη χώρα εδώ και τρεις μέρες - είναι της τελευταίας στιγμής ενσωμάτωση - ζητάμε με επιμονή να αφήσετε την ψήφιση επί του συνόλου για αύριο, κύριε Πρόεδρε, ή για μία άλλη μέρα.
Θα το δούμε όταν έρθει η ώρα του το θέμα. Το έχει θέσει και ο κ. Μηταράκης το θέμα. Μου το είπε προηγουμένως. Όταν έρθει η ώρα θα τα συζητήσουμε. Να προχωρήσουμε, για να μη διακόψουμε τον ειρμό της συζήτησης. Τον λόγο έχει ο κ. Φίλης γιατί στη δεύτερη κύρωση με το Αζερμπαϊτζάν υπάρχει μια τροπολογία του Υπουργείου Παιδείας. Κύριε Φίλη, έχετε τον λόγο για πέντε λεπτά.
Ευχαριστώ, κύριε Πρόεδρε. Κύριοι συνάδελφοι, η τροπολογία που έχουμε φέρει, αφορά ζητήματα εκπαιδευτικού προσωπικού. Ειδικότερα, είναι μία προσωρινή διάταξη για το σχολικό έτος 2016-2017, αναφορικά με τη διαδικασία πρόσληψης αναπληρωτών εκπαιδευτικών πρωτοβάθμιας και δευτεροβάθμιας εκπαίδευσης, καθώς και αναπληρωτών ειδικού εκπαιδευτικού προσωπικού και ειδικού βοηθητικού προσωπικού. Θέλουμε η διαδικασία αυτή να είναι σύμφωνη με τις επιταγές του Συντάγματος και τη σχετική νομολογία του Συμβουλίου της Επικρατείας. Θα γνωρίζετε ότι τόσα χρόνια μετά την Αναθεώρηση του Συντάγματος, ακόμα η διοίκηση δεν έχει υλοποιήσει τη συνταγματική πρόβλεψη και δέσμευση ότι οι προσλήψεις αναπληρωτών θα πρέπει να γίνονται με την εποπτεία του ΑΣΕΠ. Γίνονται με την εποπτεία των υπηρεσιών του Υπουργείου. Αυτό έχει αρκετές ουσιαστικές και όχι τυπικές, θα έλεγα, συνέπειες. Κάνουμε σήμερα ένα βήμα και λέμε ότι στις προσλήψεις των αναπληρωτών φέτος, που θα γίνουν με το καθεστώς που έχουμε αναγγείλει το περσινό, με τη γνωστή υπουργική απόφαση, τελικώς οι ενστάσεις επί των πινάκων θα κριθούν από το ΑΣΕΠ και όχι από τις υπηρεσίες του Υπουργείου. Επαναλαμβάνω, είναι στοιχειώδης συμμόρφωση προς τη νομολογία του Συμβουλίου της Επικρατείας και προς τη συνταγματική πρόβλεψη. Το δεύτερο, θα έλεγε κανείς ότι είναι μία εντελώς νομοτεχνικής σημασίας βελτίωση. Αφορά τους μαθητές, αλλά και τους αποφοίτους των σχολικών μονάδων που οι περιοχές τους επλήγησαν από τον σεισμό της 17ης Νοεμβρίου 2015. Έχουμε ψηφίσει ειδική ρύθμιση. Δεν υπήρχε η λέξη «απόφοιτοι» και για λόγους ισότητας, όπως αντιλαμβάνεστε όλοι, λέμε «μαθητές, μαθήτριες και απόφοιτοι». Αυτή είναι η συγκεκριμένη τροπολογία. Επί τη ευκαιρία, κυρίες και κύριοι συνάδελφοι, θα ήθελα να σας ανακοινώσω ότι, όπως ανέφερε και η αρμόδια Αναπληρώτρια Υπουργός Παιδείας, Έρευνας και Θρησκευμάτων, σε συνεργασία με τη Ειδική Γραμματεία Διαχείρισης Τομεακών Προγραμμάτων, για πρώτη φορά μετά το 2011, το ΙΚΥ, το Ίδρυμα Κρατικών Υποτροφιών, προκηρύσσει υποτροφίες εσωτερικού για υλοποίηση διδακτορικής έρευνας, ανταποκρινόμενο στην ανάγκη για ανάσχεση της εκροής νέων επιστημόνων από τη χώρα μας. Το ΙΚΥ προκηρύσσει πρόγραμμα υποτροφιών συνολικά διακοσίων έντεκα θέσεων σε τρεις επιστημονικούς τομείς. Θα θέλαμε να πούμε ότι είναι ένα πρώτο βήμα, όπως είπε και η κ. Αναγνωστοπούλου, από τα πολλά που θα γίνουν σύντομα για να μπορέσουμε να κρατήσουμε και να επαναφέρουμε στη χώρα μας το υψηλό δυναμικό των νέων επιστημόνων. Ευχαριστώ.
Ευχαριστούμε τον Υπουργό Παιδείας, Έρευνας και Θρησκευμάτων κ. Φίλη. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι πέντε μαθήτριες και μαθητές και τέσσερις συνοδοί εκπαιδευτικοί από το 11ο και 19ο Δημοτικό Σχολείο Αγίου Δημητρίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τώρα τον λόγο έχει ο Αναπληρωτής Υπουργός Εθνικής Άμυνας κ. Βίτσας για να αναπτύξει την τροπολογία που υπάρχει στη δεύτερη σύμβαση. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα είμαι πολύ σύντομος. Την 1η Φεβρουαρίου εκκίνησε η ισχύς του ν. 4361/2016, με θέμα «Ρύθμιση θεμάτων μεταθέσεων οπλιτών, μέριμνας προσωπικού και άλλες διατάξεις». Στο άρθρο 24 αυτού του νόμου προβλέπεται η αύξηση της διάρκειας φοίτησης στις Ανώτερες Στρατιωτικές Σχολές Υπαξιωματικών από δυο σε τρία έτη. Αν θυμάμαι καλά - και νομίζω θυμάμαι καλά - και για λόγους αναβάθμισης αυτών των σπουδών, όλες οι πτέρυγες της Βουλής υπερψήφισαν αυτό το άρθρο. Τότε, αν θυμάστε, είχαμε πει ότι αυτή η διαδικασία ξεκινάει με υπουργική απόφαση. Τα Γενικά Επιτελεία πρότειναν να ξεκινήσει αυτή η διαδικασία από το έτος 2015-2016. Πιο συγκεκριμένα, αυτοί που είναι στο δεύτερο έτος ολοκληρώνουν φέτος τη σχολή τους, αλλά αυτοί που είναι στο πρώτο έτος θα είχαν έναν χρόνο, ενώ οι υπόλοιποι θα είχαν τρία χρόνια. Επειδή τα Γενικά Επιτελεία είχαν προνοήσει εκ των προτέρων και είχαν αλλάξει το κανονιστικό πλαίσιο για το πρόγραμμα σπουδών και τους οργανισμούς τους για τρία χρόνια, η πρόταση που μας έκαναν και εγώ την αποδέχθηκα - και παρακαλώ να την αποδεχθούμε όλοι - είναι η τριετία να ισχύσει και για αυτούς που είναι φέτος πρωτοετείς. Υπάρχει όλη η σχετική προετοιμασία, η συμφωνία των Γενικών Επιτελείων. Εκείνο που δεν μπορούσαμε να κάνουμε είναι να γίνει αυτή η διαδικασία με υπουργική απόφαση, γιατί δεν θα είχε νομοθετική κατοχύρωση. Γι' αυτό βάζουμε αυτήν την τροπολογία, ώστε να υπάρχει νομοθετική κατοχύρωση για να ξεκινήσει. Σας παρακαλώ να ψηφιστεί, αν είναι δυνατόν, από όλους όσους είχαν ψηφίσει και την προηγούμενη φορά. Σας ευχαριστώ.
Ευχαριστούμε τον Αναπληρωτή Υπουργό Εθνικής Άμυνας κ. Βίτσα. Για την επόμενη τροπολογία, αν δεν κάνω λάθος, την τροπολογία με αριθμό 462/10, θα μιλήσουν ο κ. Παπαγγελόπουλος και ο κ. Παρασκευόπουλος. Τον λόγο έχει ο κ. Παπαγγελόπουλος, Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων για πέντε λεπτά.
Κύριε Πρόεδρε, σας ευχαριστώ, αλλά θα παρακαλούσα εκ προοιμίου, και εσάς και τους Βουλευτές, ο χρόνος που θα μου παραχωρηθεί να είναι λίγο περισσότερος, γιατί θα ήθελα αναφερθώ σε ένα θέμα που έχει απασχολήσει την κοινή γνώμη και τους Βουλευτές. Και νομίζω ότι πρέπει να αρθούν σήμερα κάποιες παρεξηγήσεις. Ζητώ, λοιπόν, τη δική σας ανοχή, αλλά και των Βουλευτών. Κύριε Πρόεδρε, κυρίες και κύριοι Βουλευτές, σήμερα και σε αυτή την Αίθουσα κορυφώνεται και τελειώνει το ρεσιτάλ υποκρισίας και λαϊκισμού των τελευταίων ημερών. Κορυφώνεται και τελειώνει η μάχη μεταξύ της ρήσης του Γκαίμπελς: «Συκοφαντείτε, συκοφαντείτε, συκοφαντείτε, στο τέλος κάτι θα μείνει» και της λαϊκής παροιμίας: «Καθαρός ουρανός αστραπές δεν φοβάται». Ευτυχώς, υπήρξε στοίχιση πίσω από τη ρήση του Γκαίμπελς μέρους μόνο της Αντιπολίτευσης.
Συγχαρητήρια!
Σας ευχαριστώ, κύριε Λοβέρδο, για τα συγχαρητήρια! Τρεις μέρες ακούω τα μεγαλύτερα ψεύδη. Πρέπει, λοιπόν, να απαντηθούν. Πίσω από τη λαϊκή παροιμία: «Καθαρός ουρανός αστραπές δεν φοβάται» στοιχίζεται η Κυβέρνηση. Πρέπει, όμως, να δοθεί και μια απάντηση στο παραπλανητικό, λαϊκίστικο και υποκριτικό ερώτημα: «Ποιος Υπουργός εμπνεύστηκε αυτή την τροπολογία και ποιους Υπουργούς της Κυβέρνησης προσπαθεί να καλύψει;». Γνωρίζουν όλοι, ή οφείλουν να γνωρίζουν, ότι κανένας Υπουργός δεν την εμπνεύστηκε και κανέναν Υπουργό δεν θέλει να καλύψει. Η επίμαχη διάταξη που σήμερα καλούμαστε να τροποποιήσουμε είναι διεθνής υποχρέωση της χώρας και ανάγκη εναρμόνισης με τη σύσταση της GRECO και τα ευρωπαϊκά πρότυπα. Κανένας Υπουργός της Κυβέρνησης δεν έχει ανάγκη καλύψεως με αυτή την τροπολογία. Εγώ δεν ξέρω κανέναν. Αν κάποιος ξέρει, να το πει και να μην κάνει πολιτική σπέκουλα. Απεναντίας, γνωρίζω εγώ και πάρα πολλοί πολλούς που δεν ανήκουν στην Κυβέρνηση και έχουν εμπλοκή με offshore εταιρείες, αλλά εγώ δεν κάνω πολιτική σπέκουλα. Και θα ήθελα να θέσω και ένα άλλο ερώτημα προκαταρκτικά. Ακούστηκε ότι κάποιοι θα απαλλαγούν για τις μέρες που ίσχυσε η διάταξη. Ουδέν ψευδέστερο! Καλώ οποιονδήποτε νομικό, είτε έχει γνώσεις ποινικού δικαίου είτε όχι, να λάβει υπ' όψιν του τα ακόλουθα. Δεν υπάρχει θέμα απαλλαγής για τον χρόνο που ισχύει η διάταξη γιατί, πρώτον, όσοι διατηρούν σήμερα εξωχώρια εταιρεία δεν μπορούν να τύχουν οποιουδήποτε ευεργετήματος με αυτή την τροποποίηση που θα έρθει. Δεύτερον και κυριότερο - που είναι πασίγνωστο, αλλά κάποιοι το αποσιωπούν - υπάρχει ποινική κύρωση, και μάλιστα σε κακουργηματική μορφή, που προβλέπεται στο άρθρο περί ανακριβούς ή ψευδούς δηλώσεως. Είναι το άρθρο 6 του ν.3213/2000, όπως αντικαταστάθηκε με το άρθρο 227 του ν.4281/2014 και όπως αντικαταστάθηκε πρόσφατα με το άρθρο 177 του ν.4389/2016. Αυτά προκαταρκτικά. Κατ' ανάγκη, θα περιορίσω όσα έχω γράψει, αλλά θα προσπαθήσω να πω αυτά που πραγματικά ενδιαφέρουν και θα ρίξουν φως σε αυτή την υπόθεση. Ένας φαινομενικά δρακόντειος και γενικόλογος νόμος δεν είναι σχεδόν ποτέ αποτελεσματικός. Ένας νόμος ο οποίος εξαντλεί την αυστηρότητά του σε ασάφειες και αοριστίες, στην πραγματικότητα δεν έχει στόχο να τιμωρήσει, αλλά να καλύψει. Αποτελεσματικός είναι ο σαφής και απόλυτα συγκεκριμένος νόμος. Με βάση αυτή τη θέση, ξεκινώ δηλώνοντας τη πεποίθησή μου ότι η διάταξη του πολυνομοσχεδίου για την απαγόρευση συμμετοχής πολιτικών προσώπων στη διοίκηση ή στο μετοχικό κεφάλαιο εταιρειών που έχουν έδρα σε κράτος μη συνεργάσιμο φορολογικά με την Ελληνική Δημοκρατία ήταν απολύτως νομικά ορθή. Η έννοια των μη φορολογικά συνεργασίμων κρατών είναι μια διεθνώς απολύτως αποδεκτή και πλήρως ορισμένη νομικά έννοια. Κάθε χρόνο εκδίδεται από τον ΟΟΣΑ κατάλογος με όσα κράτη διατηρούν αδιαφανές φορολογικό περιβάλλον, δηλαδή δεν ανταλλάσσουν πληροφορίες με φορολογικές αρχές άλλων κρατών. Στο τέλος κάθε έτους ο Υπουργός Οικονομικών εκδίδει μια υπουργική απόφαση - τα προσπερνάω λόγω ελλείψεως χρόνου - η οποία κατοχυρώνει πλήρως την έννοια της διάταξης που ψηφίσαμε. Απλώς, θέλω να πω ότι με σειρά υπουργικών αποφάσεων και εγκυκλίων του Υπουργείου Οικονομικών τόσο επί κυβερνήσεων του ΠΑΣΟΚ όσο και της Νέας Δημοκρατίας, είχε ήδη από το 2002 στηριχθεί η εφαρμογή της διάταξης για τις εξωχώριες εταιρείες στην τότε λίστα του ΟΟΣΑ. Αυτά, όμως, τα ξεχνάμε. Υπάρχει ΠΟΛ 1041/2003, η απόφαση του πρώην υφυπουργού Οικονομικών κ. Αντώνη Μπέζα ΦΕΚ Β΄ 1590/16-10-2005, υπάρχει το άρθρο 5 παράγραφος 7 του ν.3099/2002, διάταξη στην οποία έδωσε βάση ο κ. Καστανίδης στις δημόσιες τοποθετήσεις του. Αξίζει να σημειωθεί ότι ο όρος «offshore εταιρείες» είχε αρχικώς αποδοθεί σε εξωχώριες εταιρείες στο ν.3213/2003 περί πόθεν έσχες. Ο Κώδικας Φορολογίας Εισοδήματος που τον χρησιμοποιούσε καταργήθηκε το 2013. Θα μπορούσα να πω σειρά νομοθετημάτων, αλλά δεν θα προσφέρω τίποτα. Απλώς, επιβεβαιώνουν τη θέση της Κυβέρνησης και αποδεικνύουν το αναληθές της επιθέσεως που δέχθηκε η Κυβέρνηση τον τελευταίο καιρό. Θα καταλήξω μόνο στο ότι η μη αποσαφήνιση του όρου εξωχώρια εταιρεία και παρένθετο πρόσωπο, καθώς δεν υπήρχαν ειδικότεροι προσδιορισμοί, αντίκειται στην αρχή της νομιμότητος. Αυτό έχει σαν αποτέλεσμα όλοι οι κατηγορούμενοι να αθωώνονται στο δικαστήριο. Στην προκειμένη περίπτωση, επειδή είχαμε έντονη αμφισβήτηση από τους διεθνείς οργανισμούς και τους θεσμούς, υποχρεώθηκε η Κυβέρνηση να τροποποιήσει τη νομοθεσία, ώστε να είναι συμβατή με το νομικό πλαίσιο. Υπάρχει η έκθεση της ομάδας κρατών εναντίον της διαφθοράς του Συμβουλίου της Ευρώπης που έχουμε λάβει όλοι γνώση. Μερικά ενδεικτικά αποσπάσματα είναι τα εξής. Μάλλον επειδή είναι γνωστά, για να κερδίσω χρόνο, θα πω τα πιο σημαντικά. Εδώ θα υπενθυμίσω σε αυτούς που έχουν αδύνατη μνήμη, σύμφωνα με τη συμφωνία με τους θεσμούς το θέρος του 2015 και συγκεκριμένα με το άρθρο 3 παράγραφος γ΄ υποπαράγραφος 5, παράγραφος 3 του ν.4336/2015, ορίσθηκε ότι η Κυβέρνηση δεσμεύεται να εφαρμόσει στο ακέραιο και εγκαίρως τις συστάσεις των κρατών κατά της διαφθοράς, GRECO. Κάποιοι πρέπει να έχουν είτε πρόβλημα μνήμης, είτε πρόβλημα ανάγνωσης, είτε πρόβλημα αντίληψης αυτών που διαβάζουν. Αυτό, κατά την άποψή μου - και νομίζω ότι δεν υπάρχει αντίρρηση - καθιστά εμφανές ότι ήταν διεθνής υποχρέωση της χώρας και το γνωρίζαμε. Η Κυβέρνηση ΣΥΡΙΖΑ - ΑΝΕΛ δεν έχει τίποτα να κρύψει και κανέναν να καλύψει. Αντίθετα, αυτοί που υπερασπίστηκαν την ασάφεια και την ατιμωρησία που επικρατούσε επί σειρά ετών, είναι αυτοί που έχουν βρεθεί σε λίστες, που έχουν εμπλακεί αποδεδειγμένα στη διαχείριση μαύρου χρήματος, πολιτικοί που δεν ανήκουν στην παράταξη της συγκυβέρνησης, εκδότες και άλλοι τινές. Αυτοί που κουνούν τελικά το δάκτυλο στην Κυβέρνηση για δήθεν προσπάθεια συγκάλυψης και παροχής προνομίων στο πολιτικό προσωπικό είναι αυτοί που επενδύουν τελικά στο να μην αλλάξει τίποτα, λες και ήταν όλα καλώς καμωμένα. Είναι αυτοί που υπερασπίζονται την πρακτική που συστηματικά αθώωνε Υπουργούς, Βουλευτές, αρχηγούς κομμάτων επί σειρά ετών. Αυτό με την Κυβέρνηση ΣΥΡΙΖΑ - ΑΝΕΛ τελείωνε και θα τελειώσει με αυτήν την τροπολογία που αναγκαζόμαστε σήμερα να φέρουμε. Θα προτιμούσαμε να έχει ακολουθηθεί αναλυτική κοινοβουλευτική διαδικασία. Άλλωστε, εμείς δεν θέλαμε να έρθει ο νόμος για τις δηλώσεις περιουσιακής κατάστασης στο πολυνομοσχέδιο. Αυτό, όμως, ήταν αποτέλεσμα της συνολικής διαπραγμάτευσης και της καθυστέρησης που είχε παρατηρηθεί με τους θεσμούς και όχι με ευθύνη της Κυβέρνησης. Όμως, το κείμενο είχε δοθεί στην Επιτροπή του άρθρου 3Α της Βουλής, τη γνωστή Επιτροπή «πόθεν έσχες» και είχαν συζητηθεί επισταμένως όλες οι αλλαγές που θα γίνουν και αυτής ακόμα της διάταξης, για την οποία ξεσηκώθηκε τόσος θόρυβος υποκριτικά και λαϊκίστικα. Το δήλωσαν άλλωστε - προς τιμήν τους - και στελέχη της Αξιωματικής Αντιπολίτευσης ότι ήταν γνωστό. Πώς είναι δυνατόν κάποιοι να ισχυρίζονται ότι δεν το γνωρίζανε; Πώς λέτε ότι η διάταξη ήρθε εν κρυπτώ ανάμεσα σε επτάμισι χιλιάδες σελίδες; Πώς λέτε ότι δεν ξέρατε τι ψηφίζατε; Είναι απέραντη υποκρισία. Να έρθουμε τώρα σε ένα δημοσίευμα που ήρθε για να καθορίσει και να αλλάξει την πολιτική στάση κάποιων. Δεν ήρθε αυτός ο νόμος σε μια νύχτα με σκοπό τη συγκάλυψη. Ο νόμος που ψηφίστηκε εν κρυπτώ με στόχο την κατάργηση κάθε δυνατότητας ελέγχου ήταν ο προηγούμενος νόμος, ο ν.4281/2014, με τον οποίο μεταφέρθηκε η εξέταση των δηλώσεων πόθεν έσχες στη Βουλή, προκειμένου να μην ελεγχθούν ποτέ. Δεν υπήρχε δυνατότητα να γίνει ο έλεγχος αυτός. Και οι συντάκτες του προηγούμενου νόμου, εγώ δεν λέω ότι το ήξεραν, όφειλαν όμως να το ξέρουν. Παρ' όλα αυτά, η Κυβέρνηση ΣΥΡΙΖΑ - ΑΝΕΛ δεν μπορεί να δεχθεί ούτε για αστείο σκιές και αβάσιμες κατηγορίες περί δήθεν συγκάλυψης, διακίνησης μαύρου χρήματος και υποθέσεων φοροδιαφυγής. Γι' αυτό σηκώνουμε το γάντι, γιατί είναι μια υπόθεση που δεν μας αφορά και θα το εξηγήσω παρακάτω. Θα πρέπει να δούμε συνολικά με τον νόμο τι αλλάζει. Πρόκειται για έναν νόμο που είναι στοχευμένα στην κατεύθυνση της διαφάνειας και της καταπολέμησης της διαφθοράς. Δεν θα επαναλάβω αυτά που είχα πει και στις επιτροπές της Βουλής, όταν ψηφίστηκε ο νόμος, που τα ακούσανε όλοι τότε και δεν διαφώνησε κανείς, ή μια ανάγνωση απ' όπου φαίνεται πώς επιταχύνονται οι διαδικασίες, πώς παραμένουν αναρτημένα, πώς δηλώνουμε κινητά, θυρίδες. Μπορούμε να τα πούμε εμπεριστατωμένα αυτά και αναλυτικά, αλλά έχω υπερβεί ήδη τον χρόνο κατά πολύ. Εν πάση περιπτώσει, όμως, επειδή εγώ είμαι άνθρωπος αισιόδοξος και πάντα βλέπω το ποτήρι μισογεμάτο και όχι μισοάδειο, θα ευχαριστήσω αυτούς που προκάλεσαν δημοσιότητα, γιατί έτσι ακούστηκαν αυτά τα πράγματα και θα ακουστούν και άλλα. Ο νόμος περί πόθεν έσχες που ψηφίστηκε, στον οποίο περιλαμβάνεται και η διάταξη που ερχόμαστε να τροποποιήσουμε σήμερα, καθορίζει με απόλυτη σαφήνεια το θεσμικό πλαίσιο, τον τρόπο ελέγχου, τον χρόνο, την ταχύτητα αποσυμφόρησης της επιτροπής, ώστε να μπορούν να ελέγχονται. Ο αριθμός του ελέγχου από την επιτροπή της Βουλής να μην ξεπερνάει τις οκτακόσιες, άρα να γίνεται συστηματικός έλεγχος, που δεν γινόταν. Οι υπόλοιπες δηλώσεις να ελέγχονται από την έγκυρη Μονάδα Γ΄ της Αρχής για το ξέπλυμα χρήματος. Ανασυστήσαμε τις επιτροπές, προσθέσαμε νέα μέλη. Προσδώσαμε περισσότερη αντικειμενικότητα. Ηλεκτρονική υποβολή του πόθεν έσχες. Όλα αυτά τα βήματα καταπολέμησης της διαφθοράς που γίνανε με αυτό τον νόμο αποσιωπώνται. Και στεκόμαστε σε τι; Στεκόμαστε σε ένα πρωτοσέλιδο μιας εφημερίδος. Ξέρετε, κύριοι, αντιπολίτευση με πρωτοσέλιδα δεν γίνεται. Είναι η δεύτερη φορά που αποδεικνύεται εδώ στη Βουλή ότι τη στάση κάποιων την καθορίζουν τα πρωτοσέλιδα. Αφήστε τα πρωτοσέλιδα να κάνουν τις εφημερίδες και το «Πρώτο Θέμα» να κάνει τη δουλειά του, ξέρει πολύ καλά να την κάνει, αλλά να κάνουμε και εμείς τη δική μας.
Την «ΑΥΓΗ» εννοείτε; Έκανε οφσάιντ η «ΑΥΓΗ»;
Ήταν το πρωτοσέλιδο του «Πρώτους Θέματος». Αυτό λέω.
Η «ΑΥΓΗ» τι έλεγε;
Και λέω ότι το «Πρώτο Θέμα» κάνει τη δουλειά του ως εφημερίδα.
Ησυχία σας παρακαλώ.
Πείτε για την «ΑΥΓΗ» τη χθεσινή.
Λίγο ησυχία. Συνεχίστε, κύριε Υπουργέ.
Όλα, λοιπόν, τα κενά που είχαν διαπιστωθεί και κανείς δεν τολμούσε να τα καλύψει, ήρθε και τα κάλυψε ο νόμος της Κυβέρνησης ΣΥΡΙΖΑ - ΑΝΕΛ. Στη λάσπη, λοιπόν, και στα ψεύδη που εξακοντίστηκαν το τελευταίο διάστημα δεν θα υποχωρήσουμε για να επιστρέψουμε στο παλαιό καθεστώς ανομίας και αδιαφάνειας, όπως κάποιοι επιδιώκουν. Το αντίθετο, θα κάνουμε ένα βήμα πιο μπροστά ακόμα. Περνάμε στην καθιέρωση καθολικής απαγόρευσης συμμετοχής στη διοίκηση ή στο κεφάλαιο εταιρειών που έχουν έδρα την αλλοδαπή για τα πολιτικώς εκτιθέμενα πρόσωπα. Η συγκεκριμένη προσαρμογή, μολονότι η προηγούμενη διάταξη, επαναλαμβάνω, ήταν άρτια και νομικά ορθότατη, τίθεται για να αποκατασταθεί η αξιοπιστία του πολιτικού κόσμου έναντι της κοινής γνώμης, που χωρίς να το θέλουν - θέλω να πιστεύω - μερικοί σε αυτήν εδώ την Αίθουσα, ακολουθώντας το πρωτοσέλιδο, συνήργησαν άθελά τους. Τη διάταξη την είδατε. Είναι πεντακάθαρη. Δεν χρειάζεται να προχωρήσω παραπάνω. Περιλαμβάνει και τα παρένθετα πρόσωπα, σύζυγοι, εν διαστάσει σύζυγοι, με ό,τι και αν σημαίνει αυτό. Δεν αναλύω περισσότερο τα πρόσωπα, είναι σαφώς καταγεγραμμένα.Η απαγόρευση για τα πολιτικώς εκτιθέμενα πρόσωπα της παραγράφου 1 θα είναι γενική και καθολική. Παρακαλούμε και ακόμα, αν θέλετε, προκαλούμε - μολονότι δεν ταιριάζει στην ιδιοσυγκρασία μου να προκαλώ - όλους αυτούς που εμφανίζονται ως δήθεν τιμητές της ηθικής και της διαφάνειας να υπερψηφίσουν αυτή τη διάταξη που φέρνουμε σήμερα και να συμμορφωθούν με όσα ορίζει. Τελείωσα τη νομική ανάλυση, περιορίζοντάς την κατά το δυνατόν, αλλά θα πω και μερικές σκέψεις μου. Όπως είπα στην αρχή, υπήρξε ένα ρεσιτάλ υποκρισίας και λαϊκισμού. Πρόοδος, μεταρρυθμίσεις και εκσυγχρονισμός δεν συνάδει με λαϊκισμό και υποκρισία. Πάλι όμως, επειδή είμαι αισιόδοξος άνθρωπος και βλέπω το ποτήρι μισογεμάτο, θα πω ότι η Κυβέρνηση βγαίνει κερδισμένη από αυτήν την ιστορία. Αποδεικνύεται ότι είναι η δύναμη που επιδιώκει τη διαφάνεια, την καταπολέμηση της διαφθοράς, είναι προοδευτική, εκσυγχρονίζει και μεταρρυθμίζει τα κακώς κείμενα με κοινωνικό πρόσημο, αντίθετα από άλλους που αρέσκονται να θεωρούν τους εαυτούς τους εκσυγχρονιστές και μεταρρυθμιστές, αλλά υποκύπτουν σε λαϊκισμό, θεωρώντας ότι έτσι μπορούν να πλήξουν το ηθικό πλεονέκτημα της Κυβέρνησης. Κύριοι, μην ματαιοπονείτε. Το ηθικό πλεονέκτημα της Κυβέρνησης δεν πλήττεται έτσι εύκολα. Και ξέρετε γιατί δεν πλήττεται; Διότι δεν είναι απλά αποτυπωμένο στο DNA της. Είναι συνυφασμένο με το DNA της. Και αυτή η συνύφανση με το DNA του ηθικού πλεονεκτήματος είναι αυτή που έκανε την Κυβέρνηση να αντιδράσει ακαριαία και να φέρει αυτήν την τροπολογία. Τολμήστε λοιπόν, κύριοι της Αξιωματικής Αντιπολίτευσης, να ψηφίσετε την καινούργια διάταξη και να δούμε πόσοι θα εμφανιστούν που θα δηλώσουν τις offshore που έχουν με τη δυνατότητα που δίνει ο νόμος. Από την Κυβέρνηση δεν ξέρω να είναι πολλοί. Ίσως να μην είναι κανένας. Όμως, θα περιμένω με περιέργεια να δω πόσοι θα είναι εκτός Κυβέρνησης. Σας ευχαριστώ πολύ.
Ευχαριστούμε τον Αναπληρωτή Υπουργό Δικαιοσύνης, Διαφάνειας και Ανθρωπίνων Δικαιωμάτων.
Κύριε Πρόεδρε, θα ήθελα τον λόγο.
Πριν δώσουμε τον λόγο στον κ. Παρασκευόπουλο για να ολοκληρωθεί η τοποθέτηση των Υπουργών επί της τροπολογίας, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθήτριες και μαθητές και μία εκπαιδευτικός συνοδός από το 9ο Δημοτικό Σχολείο Γλυφάδας. Η Βουλή σάς καλωσορίζει.
Κύριε Πρόεδρε, εννοείται ότι προηγείται ο κύριος Υπουργός.
Τον λόγο έχει τώρα επί της ιδίας τροπολογίας ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Νικόλαος Παρασκευόπουλος. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα είμαι πολύ σύντομος. Προσυπέγραψα την προηγούμενη διάταξη και υποστηρίζω την καινούργια. Προσυπέγραψα την προηγούμενη, γιατί τη θεώρησα πολύ προτιμότερη από το νομικό καθεστώς το οποίο ίσχυε προηγουμένως και το οποίο είχε τις αδυναμίες και τις αοριστίες τις οποίες επισήμανε ο κ. Παπαγγελόπουλος, οι οποίες την καθιστούσαν από δυσεφάρμοστη έως ανεφάρμοστη. Υποστηρίζω τη νέα ρύθμιση. Πιστεύω ότι απηχεί ένα κοινωνικό αίτημα, ιδιαίτερα σε μια περίοδο κρίσης. Καταλαβαίνω ότι είναι πολύ δύσκολο έως και ανεπίτρεπτο, αν θέλετε, ηθικά αν όχι νομικά, ο πολιτικός ο οποίος συμβάλλει στη δημιουργία μιας δυσβάσταχτης, μιας δύσκολης φορολογίας ο ίδιος να προσφεύγει σε φορολογικά καθεστώτα άλλων χωρών τα οποία είναι πιο ευνοϊκά. Και γι' αυτό πιστεύω ότι η νέα ρύθμιση είναι εξαιρετικά κρίσιμη. Δεν έχει υποβληθεί κάποια ένσταση αντισυνταγματικότητας. Όμως, επειδή το ζήτημα φαίνεται να αφορά και την οικονομική ελευθερία, θα ήθελα να διευκρινίσω ότι, κατά την άποψή μου, δεν τίθεται ζήτημα. Διότι η οικονομική ελευθερία δεν είναι ανεπιφύλακτο δικαίωμα όπως τα δικαιώματα του άρθρου 5 παράγραφος 2, αλλά βεβαίως περιορίζεται κατά το άρθρο 5 παράγραφος 1. Η οικονομική ελευθερία είναι το ατομικό δικαίωμα, το οποίο έχει και μια υφή εγωιστική. Το διαβάσαμε σε σύγγραμμα Συνταγματικού Δικαίου στη χώρα μας για την επιφύλαξη δικαιώματος προ δεκαπενταετίας με παραπομπή και σε ξένες πηγές, τον Λάνσκι, που χαρακτηρίζει την οικονομική ελευθερία ως το μόνο εγωιστικό δικαίωμα. Γιατί; Διότι είναι ευεπίφορο σε καταχρήσεις, οι οποίες μπορούν να οδηγήσουν σε ανισότητες και η ανισότητα καταλύει, κλονίζει τα βάθρα και της πολιτείας και της κοινωνίας. Και το πιο γνωστό - νομολογιακά, αν θέλετε κιόλας - παράδειγμα περιορισμού της οικονομικής ελευθερίας είναι η περίπτωση της επιβολής σε επιχειρήσεις, εάν έχουν πενήντα εργαζόμενους και πλέον, να προσλαμβάνουν και κάποιον από άλλες κατηγορίες ΑΜΕΑ κ.λπ.. Γι' αυτό και πιστεύω ότι αρμονικά η νέα ρύθμιση εντάσσεται στο σύστημα το οποίο έχουμε. Ως προς το ζήτημα το οποίο έτυχε προσοχής το ότι μια σύντομη ρύθμιση ως επιεικέστερη θα παρασύρει όλες τις άλλες ρυθμίσεις, οι οποίες προέβλεπαν αξιόποινο, να πω ότι εδώ έχουμε να κάνουμε με μια συμπεριφορά, η οποία αναπόφευκτα κατά συρροή θα εμπίπτει και σε άλλες ποινικές ρυθμίσεις - όπως είναι αυτές για την υποχρέωση δήλωσης ή όπως αυτές για τη φοροδιαφυγή - οι οποίες θα παραμείνουν ενεργές. Και επομένως, δεν πρόκειται να έχουμε ένα αισθητό πρόβλημα από την παρεμβολή αυτής της ρύθμισης. Σας ευχαριστώ πολύ.
Ευχαριστούμε τον κ. Παρασκευόπουλο, Υπουργό Δικαιοσύνης, Διαφάνειας και Ανθρωπίνων Δικαιωμάτων.
Κύριε Πρόεδρε, θα παρακαλούσα να λάβω τον λόγο για μια νομοτεχνική βελτίωση.
Πριν προχωρήσουμε, ο κ. Παπαγγελόπουλος θα ήθελε να προσθέσει κάτι.
Κύριε Πρόεδρε, θα ήθελα να προσθέσω μια νομοτεχνική βελτίωση. Στην τροπολογία υπ' αριθμόν 462/10 στο σχέδιο νόμου με τίτλο «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση», στην παράγραφο 5 που τροποποιεί το άρθρο 8 του ν.3213/2003, μετά την φράση «των πολιτικών κομμάτων ως ανωτέρω» διαγράφεται η λέξη «και» και τίθεται κόμμα, και μετά την φράση «της Γενικής Κυβέρνησης» τίθεται η φράση «στους Περιφερειάρχες και στους Δημάρχους». Και δεύτερον, στην παράγραφο 2 του ως άνω άρθρου 8 του ν.3213/2003, όπως τροποποιείται από την ως άνω παράγραφο 5, η φράση «Γενικούς Γραμματείς» αντικαθίσταται από την λέξη «Συντονιστές».
Ευχαριστούμε, κύριε Υπουργέ. Να κατατεθεί για να διανεμηθεί στους Βουλευτές.
Μάλιστα, κύριε Πρόεδρε. [[Στο σημείο αυτό o Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος καταθέτει για τα Πρακτικά την προαναφερθείσα νομοτεχνική βελτίωση η οποία έχει ως εξής]] Αλλαγή σελίδας [[Να μπει η σελίδα 46]] Αλλαγή σελίδας
Πριν προχωρήσουμε στους εισηγητές των κομμάτων και θα ανοίξει βεβαίως κατάλογος ομιλητών, έχει ζητήσει τον λόγο ο Κοινοβουλευτικός Εκπρόσωπος της Νέας Δημοκρατίας, ο κ. Δένδιας. Ορίστε, κύριε Δένδια, έχετε τον λόγο.
Κύριε Πρόεδρε, σας ευχαριστώ που μου δίνετε τον λόγο μετά τις τοποθετήσεις των δυο Υπουργών. Άκουσα με μεγάλη προσοχή τον κ. Παρασκευόπουλο και ένα τμήμα της ομιλίας του κ. Παπαγγελόπουλου, γιατί δεν ήμουν μέσα στην Αίθουσα. Θα ήθελα, όμως, να τους απευθύνω το εξής απλό και αυτονόητο ερώτημα: Εάν η νέα ρύθμιση - την οποία σήμερα υπό μορφή εκπρόθεσμης τροπολογίας, σε άσχετο νομοθέτημα, μετά τη συνολική καταγγελία κατά της Κυβέρνησης από το σύνολο του πολιτικού κόσμου και των Μέσων Μαζικής Ενημέρωσης συμπεριλαμβανομένου και του κομματικού οργάνου του ΣΥΡΙΖΑ «ΑΥΓΗ» - κύριοι Υπουργοί, την οποία εισάγετε σήμερα είναι τόσο λαμπρή, τόσο διαυγής, τόσο απαραίτητη, τόσο συνταγματική, τόσο εφαρμόσιμη, τόσο δίκαια, γιατί δεν ήταν αυτή η αρχική πολιτική βούληση της Κυβέρνησης, όταν καταθέσατε το σχέδιο νόμου, το οποίο ψηφίστηκε και μάλιστα το άρθρο 178; Ποια είναι η διαφορά μεταξύ κατ' αρχάς του ψηφισθέντος άρθρου 178 και της προηγούμενης ρύθμισης;Η διαφορά είναι η εξής. Το άρθρο 178 ως ψηφίστηκε - σημειώνω ότι η Νέα Δημοκρατία καταψήφισε αυτό το άρθρο, όπως και πολλά άλλα κόμματα της Αντιπολίτευσης - αναφέρεται σε εταιρείες που έχουν πραγματική ή καταστατική έδρα σε κράτος μη συνεργάσιμο στον φορολογικό τομέα. Όμως, η αρχική ρύθμιση η οποία υπήρχε στη θέση πριν, δεν αναφερόταν μόνο σε μη συνεργάσιμο κράτος, αλλά και σε κράτος το οποίο είχε ευνοϊκό φορολογικό καθεστώς. Η Κυβέρνηση, δηλαδή … [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, σας παρακαλώ, ένα λεπτό ακόμα. Δεν θα ταλαιπωρήσουμε το Σώμα. Θα εξηγήσω στο τέλος της τοποθέτησής μου γιατί. Η Κυβέρνηση, λοιπόν, κατά τρόπο πονηρό, κρύφιο και θεωρούμε - ιδιοτελή, επιχείρησε να εισάγει δήθεν κατ' απαίτηση μνημονιακών ρυθμίσεων που αφορούσαν το «πόθεν έσχες» και εισηγήσεων της GRECO, ρύθμιση η οποία περιορίζει τη δυνατότητα αυστηροποίησης του πλαισίου και πάντως δεν την επεκτείνει. Αυτό ψηφίσθηκε και δημοσιεύτηκε, που σημαίνει ότι ανεξαρτήτως της οποιασδήποτε σημερινής ρύθμισης, οι οποιοιδήποτε τυχόν παρανομήσαντες έχουν ήδη πετύχει την απαλλαγή τους. Κατά τούτο, εάν αυτός ήταν ο κυβερνητικός στόχος, ο κρύφιος κυβερνητικός στόχος, η ελληνική κοινωνία γνωρίζει κάλλιστα ότι έχει απολύτως επιτευχθεί. Ο ιδιοκτήτης της offshore εταιρείας έχει ήδη πετύχει το ποινικά ακαταδίωκτο, ανεξαρτήτως από το τι ρύθμιση εισάγει σήμερα ο κ. Παρασκευόπουλος και ανεξαρτήτως από το τι θα ψηφίσει η Εθνική Αντιπροσωπεία. Ενώπιον της γενικής κατακραυγής, η κυβερνητική Πλειοψηφία κατέληξε στο εξής σύνηθες σχήμα: Εισάγει μια διάταξη η οποία είναι τόσο αυστηρή, όσο συγχρόνως είναι αντισυνταγματική, εναντίον του ευρωπαϊκού δικαίου και κατά συνέπεια απολύτως ανεφάρμοστη. Έχοντας πετύχει, δηλαδή, η Κυβέρνηση τον στόχο της που είναι η αμνήστευση υπευθύνων, τώρα παριστάνει τον κήνσορα της δικαιοσύνης, τη ρομφαία του δικαίου και εισάγει εκ των υστέρων μια διάταξη, η οποία είναι παντελώς αντισυνταγματική και παντελώς ανεφάρμοστη. Αυτά είναι παίγνια, τα οποία στον κοινοβουλευτισμό ουδείς σοβαρός άνθρωπος μπορεί να τα ανεχθεί. Όταν ο Κυριάκος Μητσοτάκης μου έκανε την τιμή να με ορίσει Κοινοβουλευτικό Εκπρόσωπο της Νέας Δημοκρατίας, δεν περίμενα ότι θα έφτανε η μέρα που θα αναγκαζόμουν να έλθω στην Εθνική Αντιπροσωπεία και εξ ονόματος του κόμματος της Νέας Δημοκρατίας να σας πω, κύριοι Υπουργοί, ότι εμπαίζετε την Εθνική Αντιπροσωπεία και εμπαίζετε και τον ελληνικό λαό, έχοντας πετύχει τον κρύφιο στόχο της εισαγωγής μιας απαράδεκτης διάταξης που αμνηστεύει ποινικά αδικήματα. Εμείς στη γελοιότητα αυτή, στην κοροϊδία του Κοινοβουλίου, στον εμπαιγμό της κοινωνίας σε ώρα κρίσεως δεν μπορούμε να συμμετέχουμε.
Μπράβο!
Ψηφίστε ό,τι θέλετε ελεύθερα.
Μπορείτε να εισάγετε εν ονόματι της αμνήστευσης των υπευθύνων τώρα ό,τι διατάξεις θέλετε, ό,τι διατάξεις σας αρέσουν. Μας αφήνει παντελώς αδιάφορους. Εμείς, πρώτον, καταγγέλλουμε την Κυβέρνηση, δεύτερον, καταγγέλλουμε την κυβερνητική πλειοψηφία, που αμνηστεύει τους υπευθύνους και εισάγει, δήθεν, διατάξεις αυστηρότερες και δηλώνουμε ευθέως ότι δεν μπορούμε να συμμετάσχουμε σ' αυτή τη συζήτηση και αποχωρούμε.
Κύριε Πρόεδρε, ζητώ τον λόγο. Έχουν ήδη μιλήσει δύο Υπουργοί.
Κύριε Πρόεδρε, θα ήθελα τον λόγο. Τον είχα ζητήσει πρώτος. Αν πηγαίναμε στους εισηγητές, θα περίμενα.
Ναι. Όλα θα γίνουν στην ώρα τους. Μην στεναχωριέστε.
Κύριε Πρόεδρε, έχω σηκώσει το χέρι μου εδώ και μια ώρα.
Θα σας πω. Έχουν ζητήσει τον λόγο τέσσερις Κοινοβουλευτικοί Εκπρόσωποι, ο κ. Λοβέρδος, ο κ. Δανέλλης, όλοι, απ' ό,τι βλέπω. Είθισται να δίνουμε τον λόγο με τη σειρά που τον ζήτησαν, αν δεν έχετε αντίρρηση.
Κύριε Πρόεδρε, έχω σηκώσει το χέρι.
Ναι, σας είδα.
Ζητώ τον λόγο κατά κοινοβουλευτική σειρά. Αυτό είναι το δίκαιο.
Σας λέω «είθισται». Αν πάμε με τη σειρά, θα μιλήσει ο πρώτος.
Ναι, κύριε Πρόεδρε, αλλά…
Κύριε Κασιδιάρη, ακούστε. Ούτως ή άλλως εσείς θα μιλήσετε δεύτερος. Είτε μιλήσει πρώτος ο κ. Λοβέρδος και δεύτερος εσείς που έχετε ζητήσει τον λόγο, είτε μιλήσει πρώτος ο κ. Φάμελος, πάλι δεύτερος θα μιλήσετε.
Πάντα προτείνουμε να τηρείται η σειρά της κοινοβουλευτικής εκπροσώπησης. Αυτό είναι το σωστό και το ορθό.
Είναι σωστό κι αυτό.
Κύριε Πρόεδρε, η τροπολογία εισάγεται επί νομοσχεδίων κυρώσεων. Εάν ακολουθούσαμε την κανονική διαδικασία, έπρεπε να προηγηθούν οι εισηγητές επί των κυρώσεων που συζητάμε σήμερα. Επειδή δεν κάνουμε αυτό το πράγμα, αλλά μιλάμε με Κοινοβουλευτικούς Εκπροσώπους, δεν υπάρχει σειρά. Εάν υπήρχε σειρά εισηγητών, θα υπήρχε σειρά κανονική με πρώτο, δεύτερο, τρίτο κόμμα.
Καλώς, κύριε Λυκούδη. Κύριε Λοβέρδο, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, θέλω ξεκινώντας, επειδή είστε σήμερα όλοι εδώ σε διαδικασία κυρώσεως, γιατί όταν έρχονται οι τροπολογίες οι διαδικασίες κυρώσεων - έχω μετάσχει σε όλες - είναι εκ μέρους σας η λογική παρουσία. Σήμερα είστε εδώ γιατί η ενοχή για τη ρύθμιση που ψηφίσατε σας βαραίνει όλους. Γι' αυτό είστε σήμερα εδώ. Και είναι εδώ και το μισό Υπουργικό Συμβούλιο. Έχετε θέμα με αυτό που κάνατε! [[Θόρυβος από την πτέρυγα του ΣΥΡΙΖΑ]] Δημιουργήσατε με τρόπο πονηρό, βάζοντας μία διάταξη που σήμερα αλλάζετε, σε ένα πλαίσιο περί «πόθεν έσχες» που η Εθνική Αντιπροσωπεία είχε σκοπό να ψηφίσει. Κρύψατε μία πονηρή ρύθμιση σε σύνολο ρυθμίσεων, που λογικά κάποιοι θα ψήφιζαν. Εμείς το εντοπίσαμε, κατά τον τρόπο που λειτουργεί η Κοινοβουλευτική μας Ομάδα, την τελευταία στιγμή. Και ενώ ήταν να ψηφίσουμε τις διατάξεις περί «πόθεν έσχες», δεν τις ψηφίζουμε, διότι υποψιαστήκαμε τη ρύθμιση αυτή από τη διατύπωσή της. Κρυβόταν η έννοια των offshore και ο ορισμός τους ή η αναφορά του όρου. Κρυβόταν! Και αφού αυτό αποκαλύφθηκε, άρχισαν οι αιτιολογίες του ότι καλώς κάνατε, η μία μετά την άλλη, να λένε πράγματα που δεν ισχύουν, όπως σήμερα μόνοι σας αποδείξατε. Πρώτον, ότι είναι προαπαιτούμενο είπαν κάποιοι. Το είπε Υπουργός της Κυβέρνησης, ο κ. Κουρουμπλής. Ήξερε ο κ. Κουρουμπλής ότι είναι προαπαιτούμενο και έδωσε συνέντευξη, που θόλωνε τα νερά. Δεύτερον, ότι είναι κοινοτική οδηγία, ενωσιακή οδηγία, που έπρεπε η χώρα να υιοθετήσει και να ενσωματωθεί στο δίκαιό μας. Τρίτον, ότι είναι γνώμη και εισήγηση της GRECO. Τι είναι η GRECO; Ένωση κρατών κατά της διαφθοράς στο πλαίσιο του Συμβουλίου της Ευρώπης. Δεν είναι όργανο. Και τι λέει η GRECO; Την έχω εδώ την εισήγησή της. Φαντάζονται ότι την έχετε δει.
Ναι, ναι.
Ναι, οπωσδήποτε. Την έχετε δει και την έχετε μελετήσει. Εσύ, αδιάβαστε συνάδελφε, μη γελάς, γιατί ψήφισες. Και να προσέχεις με το παρελθόν σου.
Εσύ να προσέχεις τι λες.
Εδώ, λοιπόν, κυρίες και κύριοι Βουλευτές, παρήχθησαν ανάγκες μετά από συζήτηση και κατάθεση ερωτηματολογίου. Ερωτήθησαν σε ένα χρονικό όριο 2014-2015- αυτή η μελέτη είναι του περσινού καλοκαιριού - εάν ο νόμος ο ελληνικός ρυθμίζει και προβλέπει και ορίζει τι είναι offshore εταιρεία και το άλφα και το βήτα και το γάμμα. Κατά τις απαντήσεις που πήραν από την ελληνική πολιτεία συνέταξαν μία εισήγηση. Από πουθενά, κύριε Πρόεδρε, δεν προκύπτει ότι μας είπαν πως, για λόγους διεθνούς ευρυθμίας και τις ανάγκες του αγώνα κατά της διαφθοράς, αν πρόκειται για κυβερνητικό ή κρατικό αξιωματούχο, να έχει offshore εταιρείες. Από πουθενά δεν προκύπτει αυτό. Επειδή τα ψέματα των δύο πρώτων ημερών ήταν πολλά, πριν η Κυβέρνηση - που αδειάστηκε από το δημοσιογραφικό της όργανο - φέρει τροπολογία, κατατέθηκε από την κ. Καϊλή ερώτηση στο Ευρωπαϊκό Κοινοβούλιο - θα πάρουμε απάντηση από την Ευρωπαϊκή Επιτροπή - όχι με αφηρημένα ερωτήματα, αλλά με ένα ερώτημα: Ήταν προαπαιτούμενο; Το εισηγήθηκε η Ευρωπαϊκή Επιτροπή; Ώστε οι ψεύτες να ντρέπονται την επόμενη μέρα το πρωί. Καταργείτε, λοιπόν, μια αυστηρή διάταξη καθολικής απαγόρευσης, που εφαρμόστηκε. Κύριε Αναπληρωτά Υπουργέ, εφαρμόστηκε, διότι παρήγαγε πολιτικό πρόβλημα το 2012 και πριν διοριστεί Υφυπουργός ο κ. Βερνίκος παραιτήθηκε, εν όψει της υπάρχουσας απαγόρευσης. Βάσει αυτής και επειδή υπήρχε, κύριε Αναπληρωτά Υπουργέ. Και στη συνέχεια Αρχηγός κόμματος, ο κ. Καμμένος, δεν ενσωμάτωσε στα ψηφοδέλτιά του υποψήφιο τότε Υφυπουργό και Βουλευτή, επειδή είχε μια offshore εταιρεία. Εν όψει της διάταξης, δεν τον άφησε τον άνθρωπο να μπει στο ψηφοδέλτιο. Η καθολική απαγόρευση είναι καθολική απαγόρευση, κύριε Υπουργέ. Εάν έχει θέματα, όπου η πολιτεία υπευθύνως εντοπίζει ανάγκη αλλαγών, το κάνει. Δεν την καταργεί, επιτρέποντας το αντίθετο από αυτό που η προηγούμενη διάταξη απαγόρευε. Άλλωστε, κυρίες και κύριοι Βουλευτές, εμείς κάναμε αντιπολίτευση στη ρύθμιση την οποία ψηφίσατε, αλλά βγήκαν Βουλευτές σας… [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Σας παρακαλώ, κύριε Πρόεδρε, να ολοκληρώσω.
Λίγο σύντομα, σας παρακαλώ.
Πρέπει να ολοκληρώσουμε. Και οι Υπουργοί μίλησαν πολύ. Δεν είναι απλό θέμα. Βγήκαν, λοιπόν, Βουλευτές σας και είπαν πως, εάν το γνώριζαν, δεν θα ψήφιζαν. Νομίζω ότι ο κύριος Αναπληρωτής Υπουργός εμέμφθη σύμπασα την Αντιπολίτευση και μέρος της Συμπολίτευσης προφανέστατα, με τον πολύ άσχημο τρόπο με τον οποίο ξεκίνησε να μιλάει. Ένα πολιτικό ζήτημα ακόμα: Κύριε Πρόεδρε, μία διάταξη, όταν έχει προβλήματα και έρχεται στη Βουλή, έρχεται επειδή κάποιος τη φέρνει. Δεν υπάρχουν στην Εθνική Αντιπροσωπεία αφηρημένα υποκείμενα, παραδείγματος χάριν «ο ΣΥΡΙΖΑ». Υπάρχουν συγκεκριμένοι κρατικοί λειτουργοί, υπάρχουν συγκεκριμένοι πολιτικοί, υπάρχει ο Υπουργός Δικαιοσύνης και ο Πρωθυπουργός. Ευθύνη έχει ή ο ένας ή όλοι μαζί. Υπάρχει ο κ. Παρασκευόπουλος και ο κ. Τσίπρας. Ευθύνη έχει ή ο κ. Παρασκευόπουλος, που δεν ενημέρωσε την Κυβέρνηση για το τι πράττει, ή ευθύνη έχει η Κυβέρνηση συνολικά και πρέπει να την αναλάβει. Και την αναλαμβάνει εμμέσως, αφού φέρνει σήμερα αυτή την τροπολογία, διορθώνοντας τα μεγάλα και σοβαρά λάθη της, που στηλιτεύτηκαν από όλους. Όμως, μας τίθεται ένα ζήτημα, κυρίες και κύριοι Βουλευτές της Συμπολίτευσης. Εμείς θέλουμε να εμμείνουμε στην απόλυτη απαγόρευση και να μη δώσουμε συγχωροχάρτι σε κανέναν. Δεν θα δεχόσασταν Υπουργός σας να έχει offshore. Δεν θα δεχόσασταν Υπουργό άλλου κόμματος να έχει offshore. Γιατί, κύριε Πρόεδρε; Είτε πρόκειται για χώρα η οποία δεν είναι φορολογικά συνεργάσιμη είτε πρόκειται για χώρα που είναι φορολογικά συνεργάσιμη, κάποιος έχει offshore για να γλιτώσει τη φορολογία. Όταν τσακίζεις την ελληνική οικονομία και τον Έλληνα πολίτη με φόρους, μπορείς να ανεχθείς Βουλευτής σου να έχει offshore εταιρεία, για να γλιτώσει τους φόρους; Και ας συνεργάζεται το κράτος, με το οποίο ο Υπουργός των Οικονομικών πιστεύει ότι μπορούμε να βγάλει μία άκρη. Για όλους μας είναι ζήτημα αρχής. Για όλους μας είναι ζήτημα αρχής! Κύριε Υπουργέ, τότε, εάν είναι έτσι και μετανοείτε και αναλαμβάνετε εσείς την πολιτική ευθύνη μη παραιτούμενος, σας ζητώ να μου εξηγήσετε γιατί στο άρθρο 8, που τροποποιείται, στην περίπτωση 5 λέτε: «Μέσα σε αποκλειστική προθεσμία πέντε ημερών από τη δημοσίευση του παρόντος νόμου…», ετούτου και επαναλαμβάνω, κύριε Πρόεδρε, την πρωινή μας απαίτηση να εφαρμοστεί ο Κανονισμός και να μην ψηφίσουμε σήμερα στο σύνολό τους τις διατάξεις αυτές, «…τα πρόσωπα που αναφέρονται στην παράγραφο 1…», στην παράγραφο 1 του παρόντος νόμου, που δεν μπορούν και πάλι να έχουν offshore, «…οφείλουν να μεταβιβάσουν τα περιουσιακά στοιχεία που αναφέρονται στη διάταξη». Για εξηγήστε! Και περιουσιακά στοιχεία που προκύπτουν από συμμετοχή του σε offshore. Τι με κοιτάτε; Ναι ή όχι; Εάν ισχύει, και αυτά τα περιουσιακά στοιχεία…
Να κάνουμε λίγο ησυχία να ακούσουμε τον ομιλητή;
Κάνει ερωτήσεις και όχι ομιλία.
Όχι, όχι. Δεν γίνεται συζήτηση έτσι. Σας παρακαλώ!
Εάν ισχύει αυτό, αγαπητές, αγαπητοί συνάδελφοι, αντιδρώντες ή όχι, τότε, κύριε Πρόεδρε, είναι πασιφανές ότι κάποιον ή κάποιους θέλουν να καλύψουν σήμερα. Είναι συγχωροχάρτι αυτό, εάν αφορά και τις offshore. Κοιτάξτε, οι υποθέσεις, όταν αυτό αποκαλύφθηκε - η ρύθμιση η προηγούμενη, όταν αποκαλύφθηκε η πονηρή, κρυμμένη ρύθμιση - ήταν δύο. Ή έκαναν μια βλακεία, έκαναν ένα λάθος, ή κάποιον κρύβουν. [[Θόρυβος στην Αίθουσα]] Σήμερα που προκύπτει αυτό και χρειάζεται απάντηση αμέσως το θέμα που έθεσα, εάν του δίνεις δυνατότητα του Βουλευτή, Υπουργού, πολιτικού σε εξήντα μέρες να μεταβιβάσει τις μετοχές του, που παρανόμως κατείχε, γιατί απαγορευόταν να τις κατέχει, τότε είναι καταφανέστατο, κύριε Πρόεδρε, ότι η συγκάλυψη έχει και δράκο από πίσω, υπάρχει πρόσωπο. Πρέπει ο Υπουργός, αντί να κοιτάει, να εξηγήσει τώρα, γιατί θα ζητήσουμε, εάν η εξήγηση συναρμολογείται με αυτά τα οποία λέω, να διασπάσει τη διάταξη αυτή. Ο κ. Παρασκευόπουλος πρέπει να κάνει άρθρο 2, ώστε, αν η ψηφοφορία γίνει ονομαστικά ή αν ακόμη γίνει απλή ψηφοφορία, να διαχωρίσουμε τη θέση μας. Η περίπτωση 5 του τροποποιημένου άρθρου 8 είναι σκανδαλώδης.
Καλώς. Ευχαριστούμε. Ο Υπουργός θα απαντήσει την ώρα που είναι να απαντήσει.
Κύριε Πρόεδρε, τον λόγο επί προσωπικού.
Όχι. Τώρα μιλάνε οι Κοινοβουλευτικοί. Σας παρακαλώ. Δεν αναφέρθηκε ονομαστικά. Είπε κάτι, δεν ξέρουμε πού αναφερόταν ο κ. Λοβέρδος. Δεν μπαίνουμε σε τέτοια ζητήματα.
Ακριβώς αυτό θέλω να πω.
Όχι, όχι.
Αν έχει κάτι να πει, να το πει.
Την ευθύνη την έχει ο ίδιος.
Ό,τι έχει να πει, να το πει.
Κύριε Κασιδιάρη, έχετε τον λόγο.
Σήμερα έχει αποκαλυφθεί ξεκάθαρα η πολιτική απάτη και της συγκυβέρνησης ΣΥΡΙΖΑ - ΑΝΕΛ και της δήθεν Αντιπολίτευσης, της Νέας Δημοκρατίας. Τα είδε ο ελληνικός λαός όλα ξεκάθαρα να εξελίσσονται μπροστά στα μάτια του. Ο ΣΥΡΙΖΑ έφερε νύχτα μια σκανδαλώδη διάταξη, κρυμμένη μέσα στις επτάμισι χιλιάδες σελίδες του μνημονίου, για να καλύψει πολιτικούς απατεώνες με offshore. Την παίρνει πίσω μετά τη γενική κατακραυγή, αλλά στην πράξη δεν παίρνει πίσω τίποτα, γιατί αυτοί που επί δεκαετίες τα οικονομούσαν με αυτόν τον τρόπο, ο πλούτος που οικονόμησαν είναι αφορολόγητος. Και να μεταβιβάσουν, δηλαδή, σήμερα τις μετοχές αυτές και να συγκαλυφθούν με αυτόν τον τρόπο οι παράνομες πράξεις που έκαναν για χρόνια, ο πλούτος που οικονόμησαν, τα μαύρα λεφτά που κέρδισαν είναι αφορολόγητα. Και βέβαια, επειδή μιλάει ο Υπουργός του ΣΥΡΙΖΑ ακόμη και σήμερα για ηθικό πλεονέκτημα, εμένα προσωπικά δεν με ενδιαφέρει μόνο ποιος Υπουργός έχει offshore, όταν βλέπω ότι ο Υπουργός που υπογράφει τη συγκεκριμένη τροπολογία Ευκλείδης Τσακαλώτος δηλώνει 876.000 ευρώ ομόλογα - καταθέσεις, στην «BLACKROCK», «JP MORGAN» και σε άλλα τοκογλυφικά ιδρύματα του εξωτερικού, ομοίως και ο Υπουργός Σταθάκης και άλλοι Υπουργοί του ΣΥΡΙΖΑ. Φέρνετε σήμερα τη συγκεκριμένη τροπολογία, που επαναλαμβάνω συγκαλύπτει, δεν αποδίδει δίκαιο, γιατί ο πλούτος που κέρδισαν με τις offshore τα πολιτικά πρόσωπα δεν πρόκειται να φορολογηθεί ποτέ, τα έχουν βάλει στην τσέπη, ειδικά σήμερα που ανεβαίνει ο ΦΠΑ, που στενάζει η ελληνική κοινωνία, που με αφορμή το νέο φορολογικό που εφαρμόζεται από σήμερα θα κλείσουν χιλιάδες επιχειρήσεις, θα οδηγηθούν χιλιάδες συμπολίτες μας στην ανέχεια. Και βέβαια έχουμε μια δήθεν Αντιπολίτευση, που πραγματικά αποκαλύφθηκε σήμερα πως είναι ο μεγαλύτερος φορέας της πολιτικής διαφθοράς. Και πώς να μην είναι; Όταν μιλάμε για offshore, θυμόμαστε όλοι τον περιβόητο Παπασταύρου, που είναι στη λίστα Λαγκάρντ, είναι στη λίστα Παναμά, το δεξί χέρι του πρώην Πρωθυπουργού Σαμαρά, που πλήρωσε 3,3 εκατομμύρια ευρώ πρόστιμο και έλεγε στους οικονομικούς εισαγγελείς ότι ξέχασε ότι υπήρχε η συγκεκριμένη offshore εταιρεία. Επειδή εδώ εμείς δεν γενικολογούμε και δεν μιλάμε περί αντισυνταγματικότητας και ιστορίες για αγρίους, για να μην καταλαβαίνει ο κόσμος τι λέμε, υπάρχει και στη δήλωση του Προέδρου της Νέας Δημοκρατίας, κ. Μητσοτάκη, 9.800 ευρώ μετοχές στη «SAMSUNG». Υπάρχουν, δηλαδή, πολιτικά πρόσωπα που έχουν χρήμα και σε υπεράκτιες εταιρείες και σε ξένες εταιρείες και επιχειρήσεις. Μη γελιόμαστε, όμως, επειδή παίζει αυτό το επικοινωνιακό χαρτί ο ΣΥΡΙΖΑ. Τα 10 χιλιάρικα που έχει ο Μητσοτάκης στη «SAMSUNG» δεν είναι ούτε τα πλυντήρια, τα τηλέφωνα και τα βίντεο που έχει πάρει από τη «SIEMENS». Αν δεν είστε, λοιπόν, πολιτικοί απατεώνες - γιατί είστε η μεγαλύτερη Κυβέρνηση πολιτικών απατεώνων που πέρασε από τη χώρα - αφήστε τις τροπολογίες. Τολμήστε να καταργήσετε τον εξωδικαστικό συμβιβασμό με τη «SIEMENS», που ληστεύει το ελληνικό δημόσιο και χάνει το δημόσιο 2 δισεκατομμύρια ευρώ και που όλα τα κόμματα της Βουλής, πλην της Χρυσής Αυγής που αντιστέκεται στη διαφθορά, επί της ουσίας νομιμοποιήσατε, δίνοντας συγχωροχάρτι στον Στουρνάρα. Τολμήστε να καταργήσετε την ασυλία των τραπεζιτών και των κομματικών στελεχών για τα θαλασσοδάνεια στις τράπεζες, που το έφερε με τροπολογία η Νέα Δημοκρατία. Τότε ο ΣΥΡΙΖΑ ήταν «στα κάγκελα» και σήμερα το ανέχεται. Κι όχι μόνο το ανέχεται, αλλά «τσιμπήσαμε» - το λέω λαϊκώς - , συλλάβαμε εκπρόσωπο των ΑΝΕΛ να κάνει άλλη τροπολογία, για να γενικευθεί αυτή η ασυλία των τραπεζιτών, την περασμένη Κυριακή, για να κρύψει κι άλλο ένα σκάνδαλο μέσα στις επτάμισι χιλιάδες σελίδες του μνημονίου. Τολμήστε, εφόσον λέτε ότι δεν είστε πολιτικοί απατεώνες και έχετε ηθικό πλεονέκτημα - αλλά δεν έχετε απολύτως τίποτα και συνεχίζετε να είστε φορείς της πολιτικής διαφθοράς - , να καταργήσετε με μια τροπολογία, που κατέθεσε η Χρυσή Αυγή, το αφορολόγητο των Βουλευτών. Γιατί ο αγρότης, ο παραγωγός και ο ελεύθερος επαγγελματίας πληρώνει 420% περισσότερο φόρο από τον Βουλευτή. Τολμήστε να καταργήσετε την κρατική χρηματοδότηση στα κόμματα. Έχει κάνει πρόταση νόμου η Χρυσή Αυγή. Φέρτε μια τροπολογία, ψηφίστε έναν νόμο και καταργήστε την ασυλία των Βουλευτών. Καταργήστε τον νόμο περί ευθύνης Υπουργών. Ποιες offshore των Υπουργών; Οι Υπουργοί που κάνουν εγκλήματα, κακουργήματα, που εγκληματούν σε βάρος του ελληνικού λαού, έχουν πλήρη ασυλία, με βάση τον νόμο Βενιζέλου, που δεν τολμά καμμία κυβέρνηση να καταργήσει. Μόνο μια εθνική κυβέρνηση της Χρυσής Αυγής θα χτυπήσει αυτό το απόστημα της πολιτικής διαφθοράς. Σήμερα, λοιπόν, έπεσαν όλες οι μάσκες ενώπιον του ελληνικού λαού και απεκαλύφθη η πολιτική διαφθορά και η απάτη και της Κυβέρνησης ΣΥΡΙΖΑ - ΑΝΕΛ, που νομιμοποίησε εν μια νυκτί offshore εταιρείες Υπουργών και πολιτικών προσώπων και που σήμερα και με την παρούσα τροπολογία, επαναλαμβάνω, δεν φορολογεί τον πλούτο που αποκτήθηκε παράνομα. Μέσω αυτής της διαδικασίας δεν παίρνει πίσω το «μαύρο χρήμα». Αποκαλύπτεται και ο βρώμικος ρόλος της Νέας Δημοκρατίας, που είναι βουτηγμένη πραγματικά μέχρι τον λαιμό μέσα στα σκάνδαλα, την απάτη και την πολιτική διαφθορά. Την πολιτική διαφθορά, που μπορεί να εξολοθρεύσει και να εξαφανίσει από τη χώρα η μόνη πολιτική δύναμη που λέει αλήθειες, λέει ονόματα και αποκαλύπτει μέσα εδώ, μέσα στο άντρο της πολιτικής διαφθοράς, όλα αυτά τα εγκλήματα σε βάρος του ελληνικού λαού, ο Λαϊκός Σύνδεσμος - Χρυσή Αυγή. Ευχαριστώ.
Προχωρούμε με τη σειρά που ζήτησαν τον λόγο. Ο Κοινοβουλευτικός Εκπρόσωπος του ΣΥΡΙΖΑ, κ. Σωκράτης Φάμελλος, έχει τον λόγο για πέντε λεπτά.
Κύριε Πρόεδρε, κύριοι Υπουργοί, κύριοι συνάδελφοι, η Κυβέρνηση, ανταποκρινόμενη στη δημόσια συζήτηση η οποία άνοιξε και επειδή είναι μια Κυβέρνηση η οποία δεν έχει να κρύψει τίποτα από τους πολίτες, εισήγαγε μια τροπολογία, η οποία δίνει τη δυνατότητα να θεσμοθετήσουμε έτι περαιτέρω από τα περιλαμβανόμενα στο πολυνομοσχέδιο, το θέμα του «πόθεν έσχες» και το θέμα της συμμετοχής των Βουλευτών σε εταιρείες του εξωτερικού, όλων των πολιτικών προσώπων αλλά και των υπόλοιπων υψηλών αξιωματούχων της πολιτείας. Λαμβάνω τον λόγο επί της διαδικασίας. Τον ζήτησα την ώρα της αποχώρησης της Αξιωματικής Αντιπολίτευσης και τοποθετούμαι μόνο επί της διαδικασίας - διότι πιστεύω ότι θα μας δοθεί η ευκαιρία να μπούμε επί της ουσίας της τροπολογίας και να αναφερθούμε - , διότι ήθελα να ζητήσω από τους συναδέλφους της Αξιωματικής Αντιπολίτευσης και των υπολοίπων κομμάτων να τιμήσουν την ευθύνη που μας έχει δώσει ο ελληνικός λαός και να εκπροσωπήσουν τους Έλληνες πολίτες σε μια συζήτηση μέσα στο Κοινοβούλιο, σχετικά με το πολιτικό χρήμα και την αξιοπιστία του πολιτικού συστήματος. Η αποχώρηση της Νέας Δημοκρατίας, κατ' εμάς, σημαίνει αποφυγή της συζήτησης επί ενός ζητήματος που ενδιαφέρει την ελληνική κοινωνία και που αποτέλεσε σημαντικό στοιχείο της κρίσης, της διαπλοκής και της διαφθοράς, που έφερε την Ελλάδα σήμερα στην κατάσταση στην οποία είμαστε, να προσπαθεί να σηκωθεί στα πόδια της, να ξαναστήσει την παραγωγή της, να ξαναστήσει την οικονομία της και να συνομιλεί ως ισάξιος εταίρος μέσα στην Ευρώπη. Δεν νομίζουμε ότι αποτελεί επίλυση το να φεύγει κάποιος από τη συζήτηση. Αντιθέτως, η αποχώρηση, για μας, σημαίνει ενοχή, γιατί πρέπει κάποιος να έχει να κρύψει κάτι, αν δεν θέλει να συζητάει επί του προκειμένου, που είναι: «Θα καθαρίσει το πολιτικό σύστημα; Θα υπάρχει αξιοπιστία στην Ελλάδα; Θα μπορούμε να μένουμε στον τόπο μας και να συνομιλούμε με τους Ευρωπαίους και τις άλλες χώρες, με όρθιο το κεφάλι και καθαρό το μέτωπο;». Μέχρι τώρα η συμμετοχή πολιτικών παραγόντων και η διαπλοκή της πολιτικής εξουσίας σε λίστες φοροδιαφυγής, σε Panama papers και σε όλα τα υπόλοιπα κρυφά αλλά και φανερά συμβόλαια δεν περιποιούν τιμή για τη χώρα μας. Παρακαλώ πολύ, κύριε Πρόεδρε, μέσω του Προεδρείου καλούμε, έστω και τώρα, την Αντιπολίτευση να έρθει στη συζήτηση αυτή, διότι από χθες είχαμε καταθέσει την πρόταση να γίνει αυτή η συζήτηση στο ελληνικό Κοινοβούλιο. Γιατί εμείς δεν έχουμε τίποτα να κρύψουμε και θέλουμε να έρθουν να συζητήσουμε. Θέλω να απευθύνω το αίτημα και στους υπόλοιπους εκπροσώπους των κομμάτων. Να μας φέρουν εδώ, στην ελληνική Βουλή, έναν, ο οποίος μπορεί να καλύφθηκε από τις διατάξεις αυτής της Κυβέρνησης. Διότι με το να εξαπολύουν κατηγορίες ότι κάποιον θέλαμε να καλύψουμε μάλλον αποδεικνύουν ότι δεν έχουν τίποτα συγκεκριμένο να πουν για την αποκατάσταση της αξιοπιστίας του ελληνικού πολιτικού δυναμικού. Μια περίπτωση να έρθει εδώ στο Κοινοβούλιο, που να καταδεικνύει έναν ο οποίος να καλύφθηκε από τη ρύθμιση που κάναμε την προηγούμενη εβδομάδα και εμείς δεσμευόμαστε ότι θα τη συζητήσουμε. Αυτό που κανένας δεν τολμάει να πει είναι ότι μέχρι τώρα είχαμε κατ' επίφαση προστασία. Δεν είχαμε πραγματική προστασία, διότι υπήρχαν πολιτικά πρόσωπα που είχαν χρησιμοποιήσει «παραθυράκι» με συμμετοχή σε ευρωπαϊκές εταιρείες και είχαν ξεφύγει από τον έλεγχο του «πόθεν έσχες». Και συμμετείχαν σε ευρωπαϊκές εταιρείες. Εμείς, λοιπόν, ερχόμαστε να αποκαταστήσουμε πρώτα πρώτα το έλασσον που κάναμε την προηγούμενη εβδομάδα, δηλαδή να συμφωνήσουμε και να εφαρμόσουμε όσα και η διεθνής καταπολέμηση της διαφθοράς μάς έχει δώσει ως πρόταση. Ερχόμαστε σήμερα να επεκτείνουμε τη συζήτηση σε όλα αυτά που ενδιαφέρουν τον ελληνικό λαό, να μην υπάρξει συμμετοχή πολιτικών προσώπων σε εταιρείες του εξωτερικού. Καλούμε να γίνεται η συζήτηση επί του συγκεκριμένου. Κι αυτό το απευθύνω και προς τον συνάδελφο της Δημοκρατικής Συμπαράταξης. Να μας πείτε εδώ έναν ο οποίος καλύπτεται. Διότι ούτε η προηγούμενη διάταξη είχε αναδρομική ισχύ και το έχουμε ξεκαθαρίσει, για να μην μπλέκουμε με νομικίστικα τερτίπια, η διάταξη που ψηφίσαμε κανέναν δεν καλύπτει, αλλά και η σημερινή επίσης επεκτείνει την προστασία. Δεν υπάρχει κανείς που να εκμεταλλευθεί ούτε το ενδιάμεσο μεταξύ των διατάξεων και με βάση νομικό έλεγχο τον οποίο έχουμε κάνει. Κύριε Πρόεδρε, παραμένω επί της διαδικασίας. Πρέπει να σεβαστούμε την κοινοβουλευτική διαδικασία, να σεβαστούμε όλοι την εντολή των Ελλήνων πολιτών. Η συζήτηση θα γίνεται μέσα στο Κοινοβούλιο, μπροστά στους Έλληνες πολίτες, όχι με ξύλινους και ψεύτικους τίτλους σε εφημερίδες, που κάνουν προπαγάνδα του χειρίστου είδους, αλλά μέσα εδώ. Να αναφερθεί έστω μια περίπτωση, που να έχει καλύψει η Κυβέρνηση του ΣΥΡΙΖΑ, ένα πολιτικό πρόσωπο, που να έχει καλυφθεί, ένας επιχειρηματίας. Εδώ εμείς λέμε: Όλοι ίσοι απέναντι στον νόμο, όλοι τίμιοι. Η Ελλάδα θα είναι τίμια από εδώ και εμπρός και προκομμένη. Ευχαριστώ πολύ.
Προχωρούμε με τον Κοινοβουλευτικό Εκπρόσωπο του Κομμουνιστικού Κόμματος Ελλάδας, κ. Καραθανασόπουλο. Κύριε Καραθανασόπουλε, έχετε τον λόγο.
Ευχαριστώ, κύριε Πρόεδρε. Εμείς το άρθρο 178 το είχαμε καταψηφίσει στην Ολομέλεια την ώρα που συζητιόταν, γιατί είχαμε δει βεβαίως τι ακριβώς προσπαθούσε να συμπεριλάβει. Απ' αυτή την άποψη, όλες οι φωνές που ακούγονται το τελευταίο διάστημα περισσότερο υποκριτικές φωνές είναι. Η Νέα Δημοκρατία το επιβεβαίωσε σήμερα με την αποχώρησή της από τη συζήτηση. Όσο για το ΠΑΣΟΚ, δεν βλέπω τον κ. Κουτσούκο. Ας ρωτήσει το ΠΑΣΟΚ τον κ. Κουτσούκο τι είχε συμβεί με το συγκεκριμένο άρθρο κατά τη διάρκεια της ψηφοφορίας. Γιατί βγαίνουν τώρα «στα κεραμίδια». Δεν θα μπούμε σε διάφορα δικολαβικά παιχνίδια, τα οποία αναπτύσσονται εδώ, γιατί προσπαθούν να αποκρύψουν την ουσία. Τι θέλετε να κάνετε μ' αυτά τα δικολαβικά τερτίπια σας; Να αποδείξετε στον κόσμο ότι η γυναίκα του Καίσαρα θέλει να φαίνεται τίμια, όχι ότι είναι. Αυτό προσπαθείτε να κάνετε. Βεβαίως, θέλετε να αποκρύψετε την ουσία. Ποια είναι η ουσία; Η ουσία είναι ότι το πολιτικό προσωπικό της αστικής τάξης και στη χώρα μας - και όχι μόνο στη χώρα μας - διαμορφώνει ένα ευνοϊκότερο πεδίο για τη δράση των μονοπωλιακών ομίλων, για τη δράση του κεφαλαίου, για την εξυπηρέτηση των συμφερόντων της κεφαλαιοκρατίας. Αυτός είναι άλλωστε ο ρόλος του. Ταυτόχρονα με τη στάση, τη θέση και την πολιτική του παίρνει μια σειρά αντιλαϊκά μέτρα, κλιμακώνει τη βάρβαρη και αντιλαϊκή επίθεση απέναντι στον λαό. Αντικειμενικά, δηλαδή, εκ του ρόλου του ως πολιτικό προσωπικό της αστικής τάξης, έρχεται σε διασύνδεση με την κεφαλαιοκρατία και τα συμφέροντά της. Είναι μια διασύνδεση, η οποία δεν είναι τυχαίο ότι, σε αρκετές περιπτώσεις, φτάνει και μέχρι τη διαπλοκή. Και εδώ ρωτάμε, καθαρά, όλους τους υπόλοιπους εκπροσώπους: Μπορεί να υπάρξει διαφάνεια και να αντιμετωπιστεί το «μαύρο» πολιτικό χρήμα, για παράδειγμα, σε συνθήκες απελευθέρωσης κίνησης του κεφαλαίου; Όταν είναι η πολιτική της Ευρωπαϊκής Ένωσης αυτή, μπορεί να υπάρξει αυτό το πράγμα; Έχετε τέτοιες αυταπάτες; Μπορεί να υπάρξει διαφάνεια σε συνθήκες ύπαρξης φορολογικών παραδείσων, όχι σε εξωχώριες, σε κοσμικές χώρες και σε μικρά νησάκια, αλλά μέσα στην ίδια την Ευρωπαϊκή Ένωση ή και στις Ηνωμένες Πολιτείες της Αμερικής, στο εσωτερικό; Μπορεί να υπάρξει διαφάνεια σε συνθήκες ύπαρξης απορρήτων, είτε είναι εμπορικό, τραπεζικό, φορολογικό απόρρητο ή σε συνθήκες ανωνυμίας, ανώνυμες μετοχές; Από αυτή την άποψη, προσπαθείτε ακριβώς να κρύψετε το δέντρο, ενώ υπάρχει ολόκληρο δάσος, το οποίο δεν μπορεί να αποκρυβεί. Εμείς λέμε καθαρά ότι, όσες διατάξεις κι αν υπάρξουν, επί της ουσίας δεν είναι το πρόβλημα το πόθεν, αλλά το τι έχεις. Και το τι έχεις, σε συνθήκες όπως αυτές που περιέγραψα παραπάνω, δεν μπορεί να αποκαλυφθεί, εάν δεν το θελήσεις και ο ίδιος. Και από αυτή την άποψη, τι είδους διαφάνεια - πραγματικά αναρωτιόμαστε - μπορεί να είναι αυτή; Δύο επιμέρους ζητήματα, για να ολοκληρώνουμε: Γιατί σε αυτές τις διατάξεις, τις οποίες φέρνετε τώρα, δεν περιλαμβάνετε και άλλα χρηματοοικονομικά προϊόντα και λέτε μόνο για μετοχές; Δηλαδή αμοιβαία κεφάλαια, ομολογίες του εξωτερικού, όλα αυτά επιτρέπονται; Μπορούν να τοποθετούν χρήματα εκεί; Δεύτερο ζήτημα: Αυτό το οποίο βάζετε, ότι μέσα σε εξήντα μέρες πρέπει να μεταβιβάσουν, ισχύει και για τις offshore εταιρείες που κατείχαν - ότι δηλαδή πρέπει να μεταβιβαστούν - ή μόνο τις μετοχές στους «νόμιμους» μονοπωλιακούς επιχειρηματικούς ομίλους; Τρίτο, ερώτημα, κύριοι Υπουργοί: Στην εισηγητική έκθεση λέτε ότι οι διατάξεις αυτές περιλαμβάνουν και τα πρόσωπα τα οποία σχετίζονται με την τοπική και περιφερειακή διοίκηση, όπως τους δημάρχους και τους περιφερειάρχες. Στις διατάξεις, μέσα, του άρθρου δεν τους αναφέρετε. Ισχύει και γι' αυτούς ότι απαγορεύεται να έχουν; Γιατί δεν αναφέρεται. Και από αυτή την άποψη, για να ολοκληρώνω, κύριε Πρόεδρε, εμείς δεν έχουμε αυταπάτες ότι, με οποιαδήποτε διάταξη κι αν έρθει, σε συνθήκες κυριαρχίας του κεφαλαίου μπορεί να αντιμετωπιστεί η σήψη και η διαφθορά. Η σήψη και η διαφθορά είναι θεμελιακό γνώρισμα του καπιταλισμού και βρίσκεται στο DNA του καπιταλιστικού συστήματος. Παρ' όλα αυτά, και με όλες αυτές τις επιφυλάξεις και τους προβληματισμούς που διατυπώσαμε, τη συγκεκριμένη τροπολογία θα την ψηφίσουμε ως ΚΚΕ.
Ευχαριστώ τον κ. Καραθανασόπουλο. Προχωρούμε στον Κοινοβουλευτικό Εκπρόσωπο της Ένωσης Κεντρώων, τον κ. Καρρά. Έπειτα θα μιλήσει ο κ. Δανέλλης και μετά ο κ. Παπαχριστόπουλος. Έτσι ήταν η σειρά.
Ευχαριστώ, κύριε Πρόεδρε. Θα μου επιτρέψετε μια σύντομη παρατήρηση. Το άρθρο 178, το οποίο εισήχθη προχθές το βράδυ, είχε ένα ζήτημα. Ήταν δυσνόητο. Την ώρα που συζητείτο και εψηφίζετο ήταν πραγματικά δυσνόητο, για τον λόγο ότι ήταν πάρα πολύ πυκνό το κείμενό του και δεν έδινε απαντήσεις αν πραγματικά προστάτευε όχι μόνο τη διαφάνεια, αλλά και την αξιοπρέπεια των πολιτικών. Εμείς τοποθετηθήκαμε με το «παρών», γι' αυτούς ακριβώς τους λόγους, διότι δεν μπορέσαμε να σχηματίσουμε εικόνα. Όμως, τις επόμενες ώρες, τις επόμενες μέρες, τις δύο μέρες, με αυτά που διέρρευσαν, ο σάλος ο οποίος δημιουργήθηκε μας έδωσε τη δυνατότητα να διερευνήσουμε τα θέματα. Η διάταξη, λοιπόν, του άρθρου 178, εισάγοντας τη διαφοροποίηση μεταξύ φορολογικά μη συνεργάσιμων και φορολογικά προνομιακού καθεστώτος χωρών, τι σήμαινε; Σήμαινε, πλέον, ότι επέτρεπε στους πολιτικούς - ενώ προηγουμένως μιλούσαμε συνολικά και αόριστα, αν θέλετε, για εξωχώριες εταιρείες - συνολικά να διατηρούν συμμετοχές και να ασκούν τη διοίκηση σε εταιρείες σε χώρες που έχουν ευνοϊκό φορολογικό καθεστώς. Ήταν αυτό ηθικό; Ήταν έντιμο; Έχει πολιτική διάσταση τεράστια. Και για ποιον λόγο; Ο ορισμός που δίνει για τις φορολογικά προνομιακές χώρες και ποιες καθορίζονται με τις αποφάσεις του ΟΟΣΑ είναι ότι το φορολογικό τους καθεστώς, ο συντελεστής φόρου είναι κατώτερος του 50% του συντελεστή της ελληνικής φορολογίας. Επέτρεπε, λοιπόν, η διάταξη αυτή στους πολιτικούς να κάνουν νόμιμα πλέον τη λεγόμενη «φοροαποφυγή». Και αναφέρομαι σε αυτό και το θεωρώ πάρα πολύ σημαντικό, διότι επέτρεπε - επαναλαμβάνω - τη φοροαποφυγή εις βάρος όλων των υπολοίπων Ελλήνων και επιπλέον σε περιόδους ιδιαίτερα σκληρής κρίσεως, την οποία περνάμε αυτή την εποχή και ταυτόχρονα, αν θέλετε, με τον ίδιο νόμο ελαμβάνοντο αυστηρότατα φορολογικά μέτρα και εισήγετο μια διάκριση υπέρ των πολιτικών. Και το λέω ευθέως, κύριε Πρόεδρε. Συνεπώς δεν ήτο η διάταξη ούτε ηθική ούτε έντιμος, όσο και να λέμε περί υποχρεώσεως οργανισμών GRECO και λοιπά. Όχι, κύριε Πρόεδρε, ούτε ηθική ούτε έντιμος ήταν η διάταξη αυτή, απλώς κάτι προσπαθούσε είτε να υπονοήσει ή να δικαιολογήσει ή και να καλύψει ακόμα. Σήμερα, όμως, έρχεται μια χειρότερη διάταξη από αυτή την οποία σχολιάζω, κύριε Πρόεδρε, διότι έχουμε μια σειρά ζητημάτων και θα τα θέσω στον κ. Παρασκευόπουλο, που είναι παρών. Έχουμε μια σειρά ζητημάτων άρσεως αξιοποίνου. Επανέρχεται, λοιπόν, μια διάταξη σήμερα, η οποία στην παράγραφο 1 μας λέει ότι απαγορεύεται στους πολιτικούς να έχουν συμμετοχή σε οποιαδήποτε αλλοδαπή εταιρεία. Καλώς έρχεται. Όμως μέχρι που θα δημοσιευτεί στο ΦΕΚ η διάταξη αυτή, εφόσον έχουμε μια προηγούμενη, η οποία εισάγει την έννοια του ηπιότερου νόμου για τις συμμετοχές σε εταιρείες σε χώρες με προνομιακό φορολογικό καθεστώς, αίρει οπωσδήποτε το αξιόποινο των όσων τυχόν αποκαλυφθούν. Και δεν αρκεί αυτό, κύριε Πρόεδρε. Εγώ ερυθριώ, όταν το πω αυτό στην Αίθουσα. Λέει πιο κάτω, όπως το επεσήμανε και ο κ. Λοβέρδος, ότι έχουν το δικαίωμα εντός αποκλειστικής προθεσμίας να μεταβιβάσουν τα περιουσιακά στοιχεία, τα οποία κατέχουν, κατά παράβαση της παραγράφου 1. Εδώ πλέον είναι ασυλία, γιατί εκείνος που μεταβιβάζει με διάταξη νόμου μεταβιβάζει νόμιμα και δεν μπορεί πλέον να κατηγορηθεί, οποιαδήποτε παράβαση κι αν είχε κάνει στο παρελθόν, οποιασδήποτε ποινικής διατάξεως, και του «πόθεν έσχες» ακόμα. Ερωτάται, λοιπόν, ο κύριος Υπουργός, ο κ. Παρασκευόπουλος το εξής. Σας θεωρώ, όπως ξέρετε, έγκριτο νομικό του Ποινικού Δικαίου, κύριε Υπουργέ. Θα θεωρήσετε τη διάταξη αυτή που έρχεται ή που ψηφίστηκε προχθές, ότι διαπράττονται στιγμιαία εγκλήματα ή έχουν διαπραχθεί, οπότε θα τους δώσουμε άφεση αμαρτιών κατ' εφαρμογή του άρθρου 2 του Ποινικού Κώδικα ή θα έχετε την τόλμη, τη γενναιότητα - ίσως δεν πρέπει να χρησιμοποιήσω προς εσάς αυτές τις εκφράσεις - να τα θεωρήσουμε εγκλήματα συμμετοχής, να τους δώσουμε διαρκή χαρακτήρα, ούτως ώστε να έχουμε και την αναδρομική ευθύνη, όχι μόνο να φέρνουμε διατάξεις που να συγχωρούν τα πάντα, αλλά να διατηρήσουμε το αξιόποινο και τις ποινικές ευθύνες και του παρελθόντος, για να μπορεί ο πολιτικός κόσμος να βγει από αυτή την Αίθουσα με ψηλά το κεφάλι; Σας το θέτω ευθέως αυτό το ερώτημα και αναμένω την απάντησή σας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα την ανοχή σας, κύριε Πρόεδρε, διότι θεωρώ ότι αυτή η συζήτηση είναι μία των σημαντικότερων που έχει γίνει στην Αίθουσα αυτή. Προχωρώ στο επόμενο ζήτημα, για το οποίο δεν με ικανοποιεί η διατύπωση πλέον και της σημερινής διατάξεως. Λέει αορίστως ότι θα έχουν έδρα στην αλλοδαπή, είτε αυτοπροσώπως είτε με παρένθετα πρόσωπα. Η έννοια του παρένθετου προσώπου είναι γνωστή και δεδομένη και είναι πραγματικό ζήτημα. Προσπαθεί, λοιπόν, η νομοθετική πρόταση να μας πει ότι έρχεται μια αυστηρά ρύθμιση και λέει και κάτι άλλο, το οποίο εμένα δεν με ικανοποιεί. Λέει ότι θεωρούνται παρένθετα πρόσωπα και οι σύζυγοι εν διαστάσει, όσοι έχουν συνάψει σύμφωνο συμβίωσης και οι πρώτου βαθμού συγγενείς τους. Ερωτώ, λοιπόν, τώρα: Σήμερα όλα τα νέα παιδιά φεύγουν, έχουν σπουδάσει, έχουν πάρει μεταπτυχιακούς τίτλους, συνεχίζουν στο εξωτερικό, κάνουν καριέρες, μπορεί να έχουν και επαγγελματική και εταιρική δραστηριότητα. Αν, λοιπόν, έχουμε μια περίπτωση συναδέλφου πολιτικού, ο οποίος έχει ένα λαμπρό παιδί - και υπάρχουν συνάδελφοι στους οποίους συμβαίνει αυτό - που σπουδάζει στο εξωτερικό, προκόβει - κι έχουμε τέτοιες περιπτώσεις ιδιαίτερα στην Αμερική - είναι επιχειρηματίας, θα πούμε ότι αυτό το παιδί πρέπει να εγκαταλείψει κάθε δραστηριότητα; Όχι. Είναι υπερβολικά αυτά τα οποία ζητάτε.
…(δεν ακούστηκε)
Αφήστε, κύριε Καραγιάννη, τα έχουμε πει εμείς αυτά. Νομίζω ότι σε αυτό το σημείο είναι υπερβολική η διάταξη. Θα κάνω και μία τελευταία παρατήρηση, διότι δεν θέλω να πω περισσότερα. Υπάρχει και η ποινική πλευρά της διατάξεως, η παράβαση της διατάξεως. Ξέρετε τι μου λέει, κύριε Πρόεδρε; Μου λέει ότι θα τιμωρείται με φυλάκιση τουλάχιστον δύο ετών, αλλά θα έχει ελαφρυντικά, κύριε Παρασκευόπουλε. Όποιος τιμωρείται, όποιος κινηθεί με ποινική διαδικασία θα έχει κάποια ελαφρυντικά. Και η φυλάκιση των δύο ετών, όπως γνωρίζετε καλύτερα από μένα, θα πάει στους τρεις μήνες. Δεύτερον, αφού θα έχει ελαφρυντικά, δεν θα επιβάλλεται και χρηματική ποινή. Διότι αν αναγνωριστούν ελαφρυντικά είτε του προτέρου εντίμου βίου είτε τα γνωστά του 84 του Ποινικού Κώδικα, θα σβήνουμε και τη χρηματική ποινή. Εγώ τι θα προτείνω, αν θέλουμε να πούμε ότι βγαίνουμε έξω, όπως είπα και προηγουμένως, με ψηλά το κεφάλι; Κακουργηματική παράβαση να είναι το αδίκημα για όποιον συμμετέχει σε εταιρείες, οι οποίες μπορεί να θίγουν τον πολιτικό κόσμο. Δεν ξέρω αν θα μπορέσει τελικά να σβήσει τα ζητήματα, τα οποία γεννώνται, αλλά τουλάχιστον ας υπάρχει απειλή. Διότι τουλάχιστον, αν έχουμε μια κακουργηματική παράβαση, στην περίπτωση αυτή δεν θα έχουμε κινδύνους να έχουμε διαγραφές ποινών. Και θα βγαίνει ο άλλος με ψηλά το κεφάλι, γιατί θα λέει δεν μου επιβλήθηκε η ποινή, κρίθηκα ατιμώρητος, γιατί δεν θεωρήθηκε ότι απεδείχθη και τα λοιπά.
Καλώς.
Νομίζω, λοιπόν, κύριε Πρόεδρε, ότι ο χρόνος, ο οποίος τίθεται κατά τον Κανονισμό γι' αυτή τη συζήτηση όχι μόνο δεν επαρκεί, αλλά θα πρέπει να συνεχιστεί και στην κοινωνία. Ευχαριστώ πολύ.
Ευχαριστούμε τον κ. Καρρά. Ο Υφυπουργός Εξωτερικών, κ. Αμανατίδης, θέλει να κάνει μια νομοτεχνική βελτίωση. Ορίστε, έχετε τον λόγο.
Η νομοτεχνική βελτίωση είναι στην ονομασία, κυρίες και κύριοι Βουλευτές. Στο τέλος του τίτλου του σχεδίου νόμου προστίθεται η φράση «,…και άλλες διατάξεις».
Ο Κοινοβουλευτικός Εκπρόσωπος, κ. Σωκράτης Φάμελλος, έχει ζητήσει τον λόγο για τριάντα δευτερόλεπτα μόνο.
Κύριε Πρόεδρε, η συζήτηση η οποία γίνεται και τα ζητήματα δημοκρατίας που μπήκαν και στη δική μου τοποθέτηση, χωρίς να μιλήσω πάλι επί της ουσίας, μας «υποχρεώνουν» να καταθέσουμε αίτηση ονομαστικής ψηφοφορίας, κάτι που η Κυβέρνηση είχε δηλώσει κι από χθες στη δημοσιότητα. Οι Βουλευτές του ΣΥΡΙΖΑ, λοιπόν, καταθέτουν αίτηση για τη διενέργεια ψηφοφορίας με ονομαστική κλήση επί της τροπολογίας με γενικό αριθμό 462 και ειδικό αριθμό 10.
Καλώς, ευχαριστώ. Κύριε Δανέλλη πριν σας δώσω τον λόγο, θα προηγηθεί ο Υπουργός κ. Παρασκευόπουλος. Ορίστε, κύριε Υπουργέ, έχετε τον λόγο.
Ευχαριστώ. Κατ' αρχάς υπάρχει κι ένα προσωπικό θέμα με αυτά τα «τι με κοιτάτε;». Νομίζω ότι επί δημοκρατίας έχουμε δικαίωμα να κοιτάμε όποιον θέλουμε, όσο θέλουμε και να μιλάμε, επίσης, όποτε θέλουμε στο πλαίσιο, βεβαίως, των κανόνων λειτουργίας μιας δομής ενός πολιτικού χώρου, όπως αυτός. Εγώ θα πρότεινα στον κ. Λοβέρδο να κάνει πάντως τον κόπο να υποκρίνεται μερικές φορές ότι μπορεί να μου μιλάει και με ευπρέπεια. Ίσως κερδίσει η κοινοβουλευτική του παρουσία σε μια τέτοια περίπτωση. [[Χειροκροτήματα από την πτέρυγα του ΣΥΡΙΖΑ]] Σε ό,τι αφορά τις ενστάσεις και τις αντιρρήσεις που ακούστηκαν σήμερα, πολλές από τις οποίες είναι σοβαρές και άξιες λόγου, θα έλεγα κατ' αρχάς ότι ως προς την τοποθέτηση της Νέας Δημοκρατίας, προκύπτει…
Μήπως να ακούγατε κι εμάς, κύριε Υπουργέ;
Δεν άκουσα, με συγχωρείτε.
Μήπως να κάνατε τον κόπο να ακούσετε κι εμάς τους υπόλοιπους Κοινοβουλευτικούς Εκπροσώπους;
Ο κ. Δανέλλης λέει ότι μιας και απαντάτε, να ακούγατε και τους υπόλοιπους Κοινοβουλευτικούς Εκπροσώπους και να παίρνατε τον λόγο στο σύνολο.
Ασφαλώς θα απαντήσω σε όλους. Όμως ξεκινώ με μια στάση αποχώρησης, η οποία είναι διακριτή από τις υπόλοιπες. Νομίζω ότι η αποχώρηση συμβολικά αυτό το οποίο δείχνει είναι αδιαφορία για την τύχη της νεοεισαγόμενης ρύθμισης και για το αν πρακτικά τελικώς θα απομείνουμε με την προηγούμενη. Η προηγούμενη είχε ένα καθεστώς, το οποίο ήταν σαφώς πιο ευνοϊκό για την κατάθεση χρημάτων, ποσών στο εξωτερικό. Η αποχώρηση της Νέας Δημοκρατίας σημαίνει ότι προτιμά την προηγούμενη ρύθμιση από τη σημερινή, η οποία δεν θέλει ο πολιτικός και τα υπόλοιπα πρόσωπα να έχουν τα χρήματά τους σε επιχειρήσεις και εταιρείες του εξωτερικού και, επιπλέον, δείχνει μία πλήρη αδιαφορία για το τι θα γίνεται από εδώ και πέρα. Διότι, με τη νέα ρύθμιση πλέον, η οποία θα καταλαμβάνει όλες τις πράξεις, οι οποίες θα τελούνται από εδώ και πέρα, έχουμε ένα νέο καθεστώς, το οποίο νομίζω ότι πολύ περισσότερο απηχεί ένα κοινωνικό αίτημα ο πολιτικός να έχει μία οικονομική συμπεριφορά πιο υπεύθυνη και διαφορετική, εν πάση περιπτώσει, από τον κοινό πολίτη. Δεν το θέλει αυτό η Νέα Δημοκρατία. Αυτό δείχνει με την αποχώρησή της. Θέλει το παλαιό καθεστώς, το οποίο δεν έφτανε στο σημείο να αποκλείει από τον πολιτικό αυτή τη συμπεριφορά. Προκαταβολικά, ανέφερα κάποια επιχειρήματα σχετικά με την οικονομική ελευθερία. Δεν άκουσα κανένα αντεπιχείρημα. Άκουσα τη θέση ότι υπάρχει προσβολή της οικονομικής ελευθερίας χωρίς αντεπιχείρημα. Επομένως δεν μπορώ και να επανέλθω, διότι δεν εμπλουτίστηκε σε τίποτα η συζήτηση. Ισχύουν για την οικονομική ελευθερία όσα ανέφερα προηγουμένως. Να πω για ορισμένες από τις ενστάσεις που ακούστηκαν, οι οποίες και σε εμένα φαίνονται λογικές, όπως για παράδειγμα η ένσταση για τις εξήντα μέρες. Κατ' αρχάς, να κάνω μία εισαγωγή. Όταν μία ρύθμιση είναι γενική, γενικευτική, αν θέλετε, όπως είναι η εισαγόμενη ρύθμιση, είναι πιθανό - και το λέω ιστορικά, το λέω μεθοδολογικά - κάποιες ιδιόμορφες περιπτώσεις να μην μπορεί αρμονικά να τις εντάξει στον γενικό τύπο. Αυτό δεν αποκλείεται να συμβεί κι αν συμβεί, αν ανακαλυφθεί, σε ό,τι με αφορά προσωπικά, θα προσπαθήσω το ζήτημα να λυθεί, να διορθωθεί. Κι αν προκύψει και σήμερα - κάποια θέματα έθιξε ο κ. Καρράς - νομίζω ότι αυτές πρέπει να είναι άξιες προσοχής και διόρθωσης. Γι' αυτό οι αρχαίοι ημών πρόγονοι, κύριε Καρρά, είχαν την επιείκεια, γιατί έλεγαν ότι πάντα ένας νόμος θα έχει μία ατέλεια, γιατί δεν είναι παντογνώστης ο νομοθέτης για να καλύπτει όλο το φάσμα των περιπτώσεων. Αν την ανακαλύπτουμε, οφείλουμε να τη διορθώνουμε. Πιστεύω ότι, όντως, εδώ αποτελεί ιδιομορφία. Αποτελεί ιδιομορφία πολλές φορές η ύπαρξη ενός παιδιού, ίσως και ανήλικου, το οποίο μπορεί να έχει μια δραστηριότητα στο εξωτερικό. Ίσως πρέπει να προσεχθεί αυτό ιδιαίτερα. Σε ό,τι αφορά τις εξήντα μέρες, σας καλώ να προσέξετε το εξής: Κατ' αρχάς, είναι λογικό αυτή η ρύθμιση να προκύψει για όσους τώρα, για πρώτη φορά, θα μπουν στο αξιόποινο και δεν μπορούν από τη μια μέρα στην άλλη να βρουν έναν τρόπο να διασφαλίσουν την περιουσία τους που την είχαν στο εξωτερικό. Είναι λογικό να έχουν ένα χρονικό διάστημα, προκειμένου να μπορέσουν να μεταφέρουν τα χρήματά τους. Βεβαίως, το διάστημα για τη μεταφορά των χρημάτων θα λειτουργήσει και ως αποκάλυψη. Θα βοηθήσει, δηλαδή, και την απόδειξη της ύπαρξης των χρημάτων. Βέβαια, δεν είναι λογικό οι εξήντα μέρες να προσφέρονται και σε εκείνους οι οποίοι δεν μπαίνουν τώρα για πρώτη φορά στο αξιόποινο, αλλά ήταν από πριν, γιατί είχαν μία offshore, η οποία ήταν φορολογικώς μη συνεργάσιμη. Έχετε δίκιο σε αυτό. Νομίζω ότι πρέπει να γίνει τεχνική διόρθωση και να βγει από το εύρος του αξιοποίνου. Να πω τελικά, όσον αφορά αυτά τα ηχηρά περί παραίτησης, ότι δεν είχα την τιμή να εισηγηθώ ούτε να είμαι ο πνευματικός πατέρας της συγκεκριμένης ρύθμισης. Την προσυπέγραψα για τους λόγους τους οποίους σας είπα προηγουμένως, επειδή διευκρινίζει κάποιους ορισμούς που την καθιστούν εφαρμόσιμη, πράγμα το οποίο δεν συνέβαινε με το προηγούμενο καθεστώς. Πάντως, ούτως ή άλλως, και η δική μου θέση, όπως όλων μας, είναι συνυπεύθυνη με όλους όσους εδώ υπογράφουν ή υποστηρίζουν μία θέση.
Κύριε Πρόεδρε, μπορώ να έχω τον λόγο επί προσωπικού;
Θα σας δώσω τον λόγο αμέσως. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο εκπαιδευτικοί συνοδοί τους από το 2ο Δημοτικό Σχολείο Πειραιά «Ουρουγουάη». Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Λοβέρδος έχει τον λόγο για ένα λεπτό.
Κύριε Πρόεδρε, κατ΄ αρχάς, αυτό που είπε τώρα στο τέλος ο κύριος Υπουργός, ο κ. Παρασκευόπουλος, ότι δηλαδή βλέπει ένα θέμα για τις εξήντα ημέρες γι' αυτούς που παρανόμως είχαν αποκρύψει το «πόθεν έσχες» τους, αποδεικνύει ότι η παρατήρησή μας ήταν απολύτως σωστή. Και θέλω να δω τον τρόπο με τον οποίο θα τη σεβαστεί, για να δούμε τι θα κάνουμε. Ειδάλλως, του ξαναζητώ να διασπάσει την παράγραφο αυτή από το κείμενο και να αλλάξει άρθρο, για να μπορέσουμε να την καταψηφίσουμε. Διότι είναι ένοχη και σκανδαλώδης διάταξη, όπως την έχει. Και όσοι διαμαρτυρήθηκαν για την επισήμανση του προβλήματος, ας κάνουν τουλάχιστον την αυτοκριτική τους. Ωστόσο, πήρα τον λόγο γι' αυτό που μου σύστησε ο κύριος Υπουργός, σε ό,τι αφορά τον λόγο μου και τον τρόπο με τον οποίο του απευθύνομαι. Ένας Υπουργός που έβαλε την υπογραφή του, βάσει αυτής της υπογραφής ξεγέλασε τους συναδέλφους του, ενδεχομένως και την Κυβέρνηση και σίγουρα την Εθνική Αντιπροσωπεία, όπως οι ίδιοι οι Βουλευτές της Πλειοψηφίας έχουν πει, ένας Υπουργός που εξαπάτησε το Σώμα αυτό και το ομολογεί σήμερα φέρνοντας τροπολογία - για την οποία συζητάει ότι μπορεί και να αλλάξει - ένα τέτοιος Υπουργός με αυτή την πολιτική ευθύνη δεν έχει το ηθικό ανάστημα και το δικαίωμα να παραινεί κανέναν, πόσο μάλλον εμένα! Πρέπει να ντρέπεται γι' αυτά που κάνει!
Σας παρακαλώ λίγο ησυχία στην Αίθουσα! Τον λόγο έχει ο Υπουργός κ. Παρασκευόπουλος για λίγο.
Κύριε Πρόεδρε, θέλω να πω ότι θα έρθει νομοτεχνική βελτίωση για το θέμα των εξήντα ημερών, ώστε να αφορά μόνο όσους τώρα εμπίπτουν στο αξιόποινο. Και κατά τα λοιπά να πω ότι ο κ. Λοβέρδος επιβεβαίωσε ότι δεν μπορεί ούτε καν να υποκριθεί πως μπορεί να μου μιλάει με ευπρέπεια ή έστω με νηφαλιότητα.
Είσαι απρεπής εσύ!
Έχουμε καθυστερήσει πάρα πολύ τον κ. Δανέλλη. Τον λόγο έχει ο κ. Δανέλλης.
Ευχαριστώ, κύριε Πρόεδρε. Νομίζω ότι ο κύριος Υπουργός θα μπορούσε να έχει υπομονή δέκα λεπτών να ακούσει και τους άλλους δύο Κοινοβουλευτικούς Εκπροσώπους και να πάρει μια και καλή τον λόγο. Κυρίες και κύριοι συνάδελφοι, η γενικευμένη υποκρισία και ο λαϊκισμός, που χαρακτήρισαν τη δημόσια ζωή του τόπου για πολλά χρόνια, έφεραν τη χώρα στη χρεοκοπία. Δυστυχώς, όμως, η συνέχιση αυτής της υποκρισίας και του λαϊκισμού δουλεύουν εξαιρετικά αυτή τη φορά για όσους αμφισβητούν, για όσους πολεμούν τον κοινοβουλευτισμό. Και προφανώς όσοι έχουν σημαντικότατες ευθύνες για τη χρεοκοπία της χώρας δεν δικαιούνται σήμερα να είναι τιμητές των πάντων. Όπως, επίσης, δεν δικαιούται η Κυβέρνηση να μιλάει για γκεμπελισμό. Και εάν δεχτούμε ότι ίσως λόγω χρόνου υπήρξε πρόβλημα με την πλήρη ενσωμάτωση της GRECO στο ελληνικό δίκαιο - γιατί δεν είναι μονάχα αυτή η προβλεπόμενη ρύθμιση από την GRECO, αλλά είναι μια σειρά ρυθμίσεων - τότε αυτό μπορούσε να αποφευχθεί, εάν η Κυβέρνηση ακολουθούσε τους κανόνες του ευ νομοθετείν. Εάν νομοθετούσαμε όπως πρέπει, δεν θα φτάναμε σε αυτά σήμερα. Και εν πάση περιπτώσει, προσεγγίζοντας καλοπροαίρετα το θέμα, εμείς θέλουμε - εάν όντως δεν υπάρχει θέμα αμνήστευσης και άρα δεν υπάρχει σκιά στις επιλογές και στις πρακτικές της Κυβέρνησης σε σχέση με την ισχύ αυτής της εβδομάδας των διατάξεων που ψηφίσαμε προχθές - να διασφαλιστεί ότι δεν υπάρχει παραγραφή, αμνήστευση των ανομημάτων του χθες. Άρα δεν τίθεται τέτοιο ζήτημα. Κυρίες και κύριοι συνάδελφοι, δεν πρέπει να νομοθετούμε εν πανικώ, γιατί δημιουργείται ένα δημόσιο κλίμα, το οποίο δεν τιμά, βεβαίως, τον κοινοβουλευτισμό και εντείνει το χάος που υπάρχει μεταξύ του πολιτικού συστήματος, του πολιτικού προσωπικού και της κοινωνίας, που χαρακτηρίζεται από σύγχυση, ταλαιπωρία, οργή και, βεβαίως, δεν μπορεί να αποκτήσει ξανά την εμπιστοσύνη σε αυτό το πολιτικό σύστημα. Γι' αυτό θα πρέπει να πούμε ότι, όντως, υπάρχουν ζητήματα με τις προηγούμενες ρυθμίσεις, δηλαδή, με την πρόβλεψη του 2010. Γιατί δεν πρέπει να ξεχνάμε ότι υπάρχουν ενενήντα πέντε δομές - τις μετρήσαμε - καταπολέμησης της διαφθοράς και όμως αυτές οι ενενήντα πέντε δομές δεν κατάφεραν να αποφύγουν τα σκάνδαλα, τα οποία έχουμε σήμερα υπ'όψιν μας. Να θυμίσω ότι η περίπτωση Τσοχατζόπουλου δεν συνελήφθη από κάποια δομή ελέγχου της διαφθοράς, αλλά από το «πόθεν έσχες». Και, βεβαίως, θα πρέπει να μην πάμε από το ένα άκρο στο άλλο, διότι η εν πανικώ σημερινή ρύθμιση που φέρνει η Κυβέρνηση, με την καθολική απαγόρευση συμμετοχής των πολιτικών προσώπων στην υγιή οικονομική ζωή, συνεπάγεται και την αυτονόμηση του πολιτικού συστήματος από την πραγματική ζωή, από τη ζωή της δημιουργίας και της οικονομίας. Και, για να μη φτάσουμε σε τραγελαφικά φαινόμενα, στα οποία ο γιος ή η κόρη ή τα αδέρφια ενός πολιτικού προσώπου δεν δικαιούνται στο εξωτερικό, στην Βρετανία, στην Αμερική, να συμμετέχουν σε μια startup επιχείρηση, γιατί αυτό πάμε να νομοθετήσουμε σήμερα, γι' αυτό νομίζω ότι θα πρέπει να δούμε κάποια πράγματα. Και το πρώτο, που εμείς βλέπουμε από τη διατύπωση του νόμου, είναι ότι στην πρόταση της τροπολογίας για το άρθρο 8, κύριε Υπουργέ, στο δεύτερο μέρος, που αναφέρεται σε Γενικούς Γραμματείς Αποκεντρωμένης Διοίκησης, εισαγγελικούς και δικαστικούς λειτουργούς και λοιπά, υπάρχει στην πέμπτη - έκτη σειρά το εξής: «Η πραγματική ή καταστατική έδρα σε κράτος μη συνεργάσιμο στον φορολογικό τομέα ή σε κράτος που έχει προνομιακό φορολογικό καθεστώς κατά την έννοια του άρθρου 65» και τα λοιπά. Αυτή η διάκριση γιατί να μην γίνεται και για τα πολιτικά πρόσωπα της παραγράφου 1; Γιατί, δηλαδή, η πλήρης απαγόρευση στο άρθρο 1 να μην ακολουθήσει τις διατυπώσεις των απαγορεύσεων για τα λοιπά πρόσωπα της δημόσιας ζωής του άρθρου 2, έτσι ώστε να μην φτάσουμε σε κάτι το οποίο είναι εξόφθαλμα αντισυνταγματικό και κάτι το οποίο δεν έχει μακρά ζωή και, βεβαίως, ως μια γενικευμένη απαγόρευση, που είναι εξωπραγματική πέραν του αντισυνταγματική, θα δημιουργήσει μια σειρά άλλων προβλημάτων άμεσα; Επειδή μίλησα πριν για γενικευμένη υποκρισία και λαϊκισμό, εμείς, το Ποτάμι, έχουμε κάνει μία πρόταση δημόσια σε όλους τους συναδέλφους όλων των κομμάτων και των πτερύγων, να προβούμε σε πρωτοβουλίες τέτοιες που να οδηγήσουν στην επιστροφή των χρημάτων που από πολιτικά πρόσωπα έφυγαν ως καταθέσεις σε τράπεζες του εξωτερικού. Είναι καιρός, για να βοηθήσουμε αυτή την κοινωνία, επιτέλους, να ισορροπήσει, να βοηθήσουμε το τραπεζικό σύστημα να φύγει από την περίοδο αυτής της αβεβαιότητας, να πάρουμε μια πρωτοβουλία επιστροφής των χρημάτων που έφυγαν από πολιτικά πρόσωπα αυτά τα πέντε - έξι χρόνια της κρίσης σε τράπεζες του εξωτερικού. Ευχαριστώ πολύ.
Ευχαριστούμε, κ. Δανέλλη. Τον λόγο έχει ο τελευταίος από τους Κοινοβουλευτικούς Εκπροσώπους, ο κ. Παπαχριστόπουλος.
Ευχαριστώ, κύριε Πρόεδρε. Θέλω να επισημάνω τη σημερινή πραγματικότητα. Στη Βουλή έχουν εκλεγεί οκτώ κόμματα,. Ήρθε σήμερα ένα θέμα, αυτή η τροπολογία. Δεν αποχώρησε κανένα άλλο κόμμα και είδαμε το κόμμα της Αξιωματικής Αντιπολίτευσης μόνο - και κανένα άλλο - να αποχωρεί. Κρίνεται, είναι μια δημόσια επιλογή. Και γι' αυτή την επιλογή το κόμμα της Αξιωματικής Αντιπολίτευσης, που έκανε τόσο πολύ θόρυβο, κρίνεται. Θέλω, όμως, να πάω στην ουσία του σημερινού γεγονότος και να θυμίσω ότι ανάμεσα στο 2007 και το 2008 ένας συγκεκριμένος πολιτικός, στην παράνομη offshore του οποίου είχαν κατατεθεί σταδιακά 750.000 και 800.000, περίπου, από εταιρεία οπλικών συστημάτων εκείνη την εποχή, αθωώθηκε στο δικαστήριο, γιατί υπήρχε νομική ασάφεια. Δεν χρειάζεται τώρα να λέμε ονόματα. Αυτή τη νομική ασάφεια, γιατί η υποκρισία περισσεύει σε αυτή την Αίθουσα, προσπαθεί στη σελίδα 1033 να διορθώσει η συμφωνία που έγινε - και ψηφίστηκε απ' όλα τα κόμματα εκτός ΚΚΕ και Χρυσής Αυγής - με πρόταση της GRECO. Τι λέει ακριβώς; Λέει, «Η Κυβέρνηση δεσμεύεται να εφαρμόσει στο ακέραιο και εγκαίρως τις συστάσεις της ομάδας χωρών κατά της διαφθοράς GRECO». Αυτό για όσους αμφισβητούν ότι πράγματι είναι προαπαιτούμενο. Δεύτερον, διαβάζω επί λέξει - κάτι που δεν το κάνω συχνά - την απάντηση του κ. Νικήτα Κακλαμάνη, που είναι παλιός έμπειρος συνάδελφος, ο οποίος συμμετείχε στην Επιτροπή «πόθεν έσχες»: «Αυτή η διάταξη φτιάχτηκε από την τρόικα, ήταν προαπαιτούμενο και το ξέρω πάρα πολύ καλά, γιατί έγινε συζήτηση στην Επιτροπή «πόθεν έσχες», στην οποία συμμετείχα». Πέρα, όμως, απ' αυτά, αγαπητοί συνάδελφοι, θέλω να θυμίσω και μερικά άλλα. Θέλω, κατ' αρχάς, να πω το εξής, γιατί ακούω συνέχεια ότι κάτι πήγε να συγκαλύψει η Κυβέρνηση, κάποιος πήγε να «λουφάρει». Φαίνεται, κατ' αρχάς, από αυτά που είπα ότι ήταν υποχρεωμένη να το κάνει και το έφερε. Θέλω, όμως, να πω το εξής, γιατί ακούω από το πρωί έως το βράδυ σε κανάλια και εφημερίδες να λέγεται ότι το γεγονός πως πήρε ΦΕΚ αυτό που ψηφίστηκε σημαίνει ότι προσπαθεί να συγκαλύψει κάποιους. Από ό,τι ξέρω, υπόδικος πολιτικός ή τουλάχιστον ανώτατο στέλεχος κάποιου οργανισμού δεν υπάρχει προς το παρόν. Συνεπώς στη συγκάλυψη ποιων αόρατων συμφωνεί; Θέλω να πιστεύω ότι θα λογοδοτήσει αυτός που θα λογοδοτήσει μετά την ψήφιση του σημερινού νόμου. Όσο για τις εξήντα μέρες, ήταν ικανοποιητική η απάντηση του Υπουργού, ο οποίος το ξεχώρισε και πιστεύω ότι κάτι θα γίνει εκεί. Γιατί πραγματικά, όσοι ήταν παλιές καραβάνες, δεν έχουν κανέναν λόγο να έχουν αυτή την εύνοια των εξήντα ημερών. Τελειώνοντας, δεν θέλω να καταχραστώ τον χρόνο - ούτε πέντε λεπτά δεν έχει γράψει το χρονόμετρο, κύριε Πρόεδρε - αλλά θέλω να πω το εξής: Ανήκω σε αυτούς που αντέδρασαν. Για ποιον λόγο, όμως; Όχι γιατί πάει να συγκαλύψει κάποιον η Κυβέρνηση. Είμαι από τους Βουλευτές που έχω το δικαίωμα να έχω ένα ιατρείο στο Κολωνάκι και να βγάζω πέντε βουλευτικές αποζημιώσεις. Παρ' όλα αυτά, από την πρώτη μέρα που μπήκα πιστεύω ότι ο Βουλευτής πρέπει να είναι πλήρους και αποκλειστικής απασχόλησης. Δεν μπορώ να την επιβάλω με το ζόρι αυτή την άποψη. Το ασυμβίβαστο που ίσχυε πριν από δέκα χρόνια εγώ θα προσπαθήσω να το επαναφέρω. Και σας πληροφορώ ότι υπάρχουν ευήκοα ώτα σε όλα τα κόμματα και στη Νέα Δημοκρατία, γιατί θέλω να είμαι δίκαιος. Τι λέω, λοιπόν; Δεν μπήκε στη Βουλή ο Βουλευτής για να πλουτίσει. Είναι αδιανόητο, για εμένα, όχι μόνο να έχει offshore, αλλά ακόμα και να έχει λογαριασμούς σε ξένες τράπεζες, Και μου έκανε εντύπωση η τοποθέτηση του κ. Δανέλλη, γιατί ο Αρχηγός του - πιο ακραίος απ' αυτόν - είπε: «Εγώ είμαι της άποψης ούτε λογαριασμούς στο εξωτερικό να μην έχουν οι εν ενεργεία». Να πω και κάτι; Εγώ συμφωνώ μαζί του. Τι θέλω, όμως, να πω; Έτσι αντέδρασα. Εγώ είμαι απ' αυτούς που αντέδρασα, όχι γιατί πάει η Κυβέρνηση να συγκαλύψει τίποτα, αλλά γιατί το θεσμικό πλαίσιο σε ό,τι αφορά τη συμπεριφορά των Βουλευτών μάς το έχουν διδάξει οι παλαιότεροι, όπως ο Πλαστήρας που δεν είχε σπίτι ή ο Παναγής Παπαληγούρας που πέθανε σε ένα υπόγειο - και θα μπορούσα να πω και άλλους πεντακόσιους αριστερούς - που δεν μπαίνουν στη Βουλή για να πλουτίσουν. Γιατί, μεταξύ μας, εάν θέλουμε να είμαστε ειλικρινείς, νόμιμα - όχι παράνομα - υπάρχουν «μαγαζάκια» εδώ πέρα. Είναι ύψιστο το καθήκον του Βουλευτή. Είναι μεγάλη η τιμή που σου έχει κάνει ο Έλληνας πολίτης. Αποκλειστικά πρέπει να ασχοληθείς και κάτι πρέπει να θυσιάσεις. Με αυτή την έννοια εγώ έκανα κριτική και με καμμία άλλη, γιατί ποτέ δεν μου πέρασε από το μυαλό ότι πάει να συγκαλύψει η Κυβέρνηση κάτι. Ευχαριστώ.
Ευχαριστούμε, κύριε Παπαχριστόπουλε.
Κύριε Πρόεδρε, οφείλω μία απάντηση.
Κύριε Υπουργέ, έχετε τον λόγο.
Ευχαριστώ. [[Χειροκροτήματα από την πτέρυγα του ΣΥΡΙΖΑ]] Απευθύνομαι κυρίως στους δύο τελευταίους ομιλητές. Έχετε δίκιο, κύριε Δανέλλη, ότι δεν σας απάντησα. Αυτό το οποίο μου φαίνεται ότι κατά βάση υποστηρίζετε είναι σωστό. Δηλαδή υποστηρίζετε ότι φαίνεται ουσιαστικά να μην είναι δίκαιο για τρεις μέρες που ίσχυσε ένας νόμος κάποιοι να απαλλαγούν. Εμείς πιστεύουμε ότι δεν θα βρεθούν αυτοί οι άνθρωποι. Όμως, εάν το δούμε ακόμη και δικαιικά, σαν μία αφηρημένη ρύθμιση, δεν είναι σωστό να απαλλαγούν και πρέπει και τώρα ακόμη να κάνουμε ένα είδος αμνήστευσης ή παραγραφής ή κάτι άλλο, το οποίο να μπορέσει να λύσει το πρόβλημα. Νομίζω ότι είναι στη σωστή κατεύθυνση η σκέψη σας. Νομίζω ότι κανείς δεν ήθελε, με την ισχύ μίας διάταξης για λίγες ημέρες, να υπάρχουν κάποιες απαλλαγές, δηλαδή η εφαρμογή μίας επιεικέστερης ρύθμισης που ίσχυε λίγες ημέρες. Δεν νομίζω ότι είναι στις προθέσεις κανενός που εισηγήθηκε ή ψήφισε τη διάταξη. Προτείνω δε το εξής: Η διάταξη του Ποινικού Κώδικα, η οποία προβλέπει ότι ακόμη και ένας ενδιάμεσος ποινικός νόμος, που ίσχυσε, δηλαδή, μεταξύ του χρόνου τέλεσης της πράξης και του χρόνου της καταδίκης, εφαρμόζεται, εάν είναι επιεικέστερος. Είναι διάταξη του Ποινικού Κώδικα. Είναι μια γενική αρχή της νομοθεσίας. Δεν είναι συνταγματική διάταξη. Συνταγματική είναι η διάταξη του άρθρου 7, η οποία προβλέπει ότι ένας νέος αυστηρότερος νόμος δεν μπορεί να έχει αναδρομική δύναμη. Αυτό δεν μπορούμε να το ξεπεράσουμε. Όμως, αυτό το οποίο ο ίδιος ο νομοθέτης ορίζει, με μια νεότερη και ειδική νομοθετική ρύθμιση, μπορεί να ξεπεραστεί. Αν όλη η Βουλή πιστεύει ότι δεν πρέπει για τρεις ημέρες να μεταβούμε σε ένα επιεικέστερο ποινικό καθεστώς, νομίζω ότι είμαστε ελεύθεροι να το κάνουμε αυτοστιγμεί χωρίς κανένα συνταγματικό πρόβλημα. Ο ίδιος θα το εισηγηθώ στον Υπουργό που έχει την πρωτοβουλία αυτή την στιγμή.
Ευχαριστούμε τον κύριο Υπουργό. Κύριε Καρρά, θέλετε τον λόγο;
Αν μπορείτε, δείτε το, για να έχει διάρκεια. Έγκλημα διαρκείας, όχι στιγμιαίο.
Καλώς. Κυρίες και κύριοι συνάδελφοι, μπαίνουμε στη διαδικασία της τοποθέτησης των εισηγητών, των ειδικών αγορητών και των Βουλευτών. Στη διάρκεια των δυο πρώτων εισηγητών μπορούν να εγγράφονται οι βουλευτές. Θα παρακαλούσα να γίνουν οι εγγραφές με μια οικονομία. Προτείνουμε η ονομαστική ψηφοφορία, που έχει καταθέσει ο ΣΥΡΙΖΑ, να γίνει, αν σεβόμαστε τον χρόνο, γύρω στις 14.00΄. Θα το δούμε αυτό. Είναι απλώς μια πρόταση του Προεδρείου. Πρώτος εισηγητής είναι ο κ. Μουσταφά Μουσταφά από τον ΣΥΡΙΖΑ. Μπορούμε να αρχίσουμε να εγγραφόμαστε, αλλά με φειδώ, και θα ολοκληρωθεί η εγγραφή - δεν είναι εδώ ο κ. Καλαφάτης - με τον κ. Κούζηλο, που είναι ειδικός αγορητής της Χρυσής Αυγής. Κύριε Μουσταφά, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα γίναμε μάρτυρες της επαλήθευσης του αρχαίου ρητού «αμ' έπος, αμ' έργον». Παρά τις διευκρινίσεις που δόθηκαν, παρά τις εξηγήσεις που δόθηκαν, αυτές τις μέρες ξεσηκώθηκε ένας άγριος κουρνιαχτός για προσπάθεια συγκάλυψης, προσπάθεια εξασφάλισης προνομίων σε πολιτικό προσωπικό. Είναι ένας κουρνιαχτός που έθιξε όλους εμάς. Νομίζω ότι ήταν αναπόφευκτη σε αυτή τη συγκεκριμένη συγκυρία αυτή η παρέμβαση από την μεριά της Κυβέρνησης. Με αυτή την παρέμβαση πραγματικά θέτουμε, επιτέλους, μια γενική καθολική απαγόρευση στα πολιτικά πρόσωπα της χώρας να συμμετάσχουν στη διοίκηση ή στο μετοχικό κεφάλαιο εταιρειών εκτός χώρας. Νομίζω ότι είναι μια τομή στην πολιτική μας ζωή, ένα ορόσημο για τον εξανθρωπισμό της πολιτικής μας ζωής. Με αυτές τις σκέψεις, ψηφίζουμε αυτή την τροπολογία, όπως και τις άλλες τρεις από τους Υπουργούς Παιδείας, Εξωτερικών και Άμυνας. Ευχαριστώ.
Ευχαριστούμε τον κ. Μουσταφά και για την οικονομία στον χρόνο. Τον λόγο έχει, καθώς λείπει ο εισηγητής της Νέας Δημοκρατίας, κ. Καλαφάτης - όπως όλοι ξέρουμε, έχει αποχωρήσει η Νέα Δημοκρατία από τη συζήτηση - ο ειδικός αγορητής της Χρυσής Αυγής ο κ. Κούζηλος για πέντε λεπτά. Κύριε Κούζηλε, έχετε τον λόγο.
Ευχαριστώ, κύριε Πρόεδρε. Θα χρειαστώ λιγότερο χρόνο. Όσον αφορά την τροπολογία με γενικό αριθμό 459 και ειδικό 7 του Υπουργείου Άμυνας, ψηφίζουμε «ναι». Καταψηφίζουμε την τροπολογία με γενικό αριθμό 460 και ειδικό 8 και την τροπολογία με γενικό αριθμό 461 και ειδικό 9, του Υπουργείου Εξωτερικών και του Υπουργείου Παιδείας αντίστοιχα. Ειδικά για το Υπουργείο Παιδείας θέλουμε να τονίσουμε ότι είναι εκτός ΑΣΕΠ και υπήρχε πολύς χρόνος να γίνουν οι απαραίτητες ενέργειες, ώστε να πάνε όλες οι προσλήψεις μέσω ΑΣΕΠ. Φυσικά υπερψηφίζουμε την τροπολογία με γενικό αριθμό 462 και ειδικό 10 για τις offshore εταιρείες, αρκεί όμως να χαρακτηρισθεί διαρκές έγκλημα η συμμετοχή σε offshore και να μην υπάρχει αμνήστευση στη συμμετοχή τους. Ευχαριστώ πολύ.
Ευχαριστούμε και εμείς. Τον λόγο έχει ο ειδικός αγορητής της Δημοκρατικής Συμπαράταξης, κ. Οδυσσέας Κωνσταντινόπουλος. Κύριε Κωνσταντινόπουλε, έχετε τον λόγο.
Ευχαριστώ, κύριε Πρόεδρε. Παρ' όλο που ο αρμόδιος Υπουργός δεν είναι εδώ, ο κ. Παπαγγελόπουλος, θα άκουσαν οι συνάδελφοι της Πλειοψηφίας ότι ο κ. Παπαγγελόπουλος επικαλέστηκε το ηθικό πλεονέκτημα της Κυβέρνησης. Ο κ. Παπαγγελόπουλος δεν είναι στέλεχος μόνο σε αυτή την Κυβέρνηση και δεν ξέρω αν επικαλέστηκε το ηθικό πλεονέκτημα της κυβέρνησης Καραμανλή που ήταν ή της σημερινής Κυβέρνησης. Γιατί έχουν πολλά κοινά αυτές οι δύο κυβερνήσεις και πιθανόν το DNA να έρχεται από την εποχή Καραμανλή. Το δεύτερο που είπε ο Υπουργός είναι ότι μίλησε για ρεσιτάλ υποκρισίας και, κύριοι συνάδελφοι, ο κ. Γιάννης Δημαράς, ο Βουλευτής του ΣΥΡΙΖΑ, είπε ότι δεν θα την ψήφιζε αυτή την διάταξη αν το ήξερε και σας ρώτησε, κύριε Υπουργέ, ποιος τη σκέφτηκε. Να μας πείτε. Αναρωτήθηκε ο Βουλευτής και ζήτησε από την κυβερνητική πλειοψηφία που στηρίζει, ποιος ήταν ο Υπουργός ο οποίος έφερε αυτή τη διάταξη. Τα περί τρόικας και όλα αυτά είναι παραμύθια. Πείτε μας και απαντήστε στον Βουλευτή σας. Ποιος Υπουργός έφερε αυτή τη διάταξη στο νομοσχέδιο αυτό; Και εκτός των άλλων ο κ. Παπαγγελόπουλος είπε ότι δεν πιστεύει ότι είναι από αυτή την Κυβέρνηση, αλλά μπορεί να είναι από την προηγούμενη. Δώστε ονόματα, κύριε Υπουργέ. Δώστε ονόματα, διαφορετικά είναι το DNA της συκοφαντίας. Κύριοι συνάδελφοι, πριν πω κάποια πράγματα σχετικά με τη ρύθμιση, που φέρατε σήμερα, θέλω να σας πω ότι ο ΣΥΡΙΖΑ το 2012 με ανακοίνωσή του ζήτησε την παραίτηση του κ. Βερνίκου. Και έλεγε στην ανακοίνωση ο ΣΥΡΙΖΑ τότε ότι ο ν.3849/2020, που ψηφίσαμε εμείς και αλλάζετε εσείς, απαγόρευε ρητά σε Υπουργούς και σε εν γένει πολιτικά πρόσωπα να συμμετέχουν σε εξωχώριες εταιρείες. Άρα αυτό που δεν μας είπατε σήμερα είναι ότι στήσατε μια διαδικασία για να βγει το πρωτοσέλιδο και να φέρετε σήμερα - δεν μπορούσατε από την αρχή να το κάνετε - μία αυστηρότερη διάταξη. Όχι, κύριοι συνάδελφοι! Κι επειδή ο κ. Φάμελλος είπε ότι η αποχώρηση είναι ενοχή, χωρίς να έχει δίκιο, θέλω να του θυμίσω ότι πρέπει να σημειωθεί ως ένοχος, γιατί ο ΣΥΡΙΖΑ κατά κύριο λόγο ως αντιπολίτευση αποχωρούσε από τις διαδικασίες σε πολλά ζητήματα. Και θα σας πω, επειδή αναφέρεστε σε ζητήματα διαφθοράς, τη διάταξη που φέραμε για τις τριγωνικές συναλλαγές και αποχώρησε ο ΣΥΡΙΖΑ για να περάσει. Και, δεύτερον, κύριοι συνάδελφοι του ΣΥΡΙΖΑ, επειδή μας λέτε αυτό το παραμύθι συνέχεια - και χαίρομαι που είναι εδώ ο κ. Κουράκης - ότι δεν έχετε να κρύψετε τίποτα, η Κυβέρνηση ΣΥΡΙΖΑ δεν είναι που έφερε διάταξη που αφορούσε Υπουργό στην προηγούμενη θητεία του, για να τον αθωώσει; Εσείς, κύριε Κουράκη, δεν υπερψηφίσατε ως μέλος της επιτροπής για να πάει συνάδελφός σας από τον ΣΥΡΙΖΑ για το «πόθεν έσχες» του στη δικαιοσύνη και ο ΣΥΡΙΖΑ ήρθε στην Ολομέλεια και άλλαξε το αποτέλεσμα; Εσείς, κύριε Κουράκη, το ψηφίσατε. Εσείς ψηφίσατε στην επιτροπή άρσεις ασυλίας σε Βουλευτή, να πάει στη δικαιοσύνη για θέματα που αφορούσαν το «πόθεν έσχες» και εδώ η Πλειοψηφία ΣΥΡΙΖΑ - ΑΝΕΛ άλλαξε την απόφαση αυτή. Και πάμε στο διά ταύτα. Κυρίες και κύριοι, σας είπε ο κ. Λοβέρδος ως Κοινοβουλευτικός Εκπρόσωπος πως δεν αρκεί ότι στην πρώτη νομιμοποιούσατε. Σήμερα έρχεστε με τη διάταξη αυτή, με την παράγραφο 5, όπου εκτός από τη νομιμοποίηση, τους επιτρέπετε τη μεταβίβαση των περιουσιακών στοιχείων εντός εξήντα ημερών. Σας άκουσα, κύριε Παρασκευόπουλε, να λέτε ότι θα εισηγηθείτε. Εσείς τι είστε εδώ; Δεν είστε ο αρμόδιος Υπουργός; Πού είναι ο αρμόδιος Υπουργός, που έχει και μακρά θητεία από την κυβέρνηση Καραμανλή μέχρι σήμερα και τα γνωρίζει όλα; Δεν προήλθε από παρθενογένεση ο κ. Παπαγγελόπουλος. Αυτά περί ηθικού πλεονεκτήματος καθημερινά φεύγουν από τη συζήτησή μας και τα ξέρετε πολύ καλύτερα. Γι' αυτό σήμερα ήρθατε να αλλάξετε τη διαδικασία, όχι από το πρωτοσέλιδο της εφημερίδας «ΠΡΩΤΟ ΘΕΜΑ». Υπάρχει και το πρωτοσέλιδο της «ΑΥΓΗΣ». Και σήμερα νιώθουν δικαίωση τα πρωτοσέλιδα, γιατί αλλάζετε τον νόμο, καθώς εσείς κινηθήκατε λαθραία.
Ολοκληρώστε, σας παρακαλώ, όμως.
Κύριε Υπουργέ, σας ζητούμε αυτό που σας ζήτησε ο Κοινοβουλευτικός μας Εκπρόσωπος, να αλλάξετε την παράγραφο 5 και, δεύτερον, αυτό που σας είπε πολύ πριν και το αποδεχθήκατε, η διάταξη των τριών ημερών να μην είναι ευεργετική προς αυτούς, οι οποίοι έχουν αυτές τις εταιρείες. Τελειώνω λέγοντας ότι στη γενική απαγόρευση, κύριε Υπουργέ, πρέπει να δούμε και περιπτώσεις, οι οποίες δημιουργούν πραγματικό πρόβλημα. Εδώ, κύριοι συνάδελφοι, η αμνήστευση δεν είναι μόνο για Υπουργούς, που έχουν εξωχώριες εταιρείες παράνομες, είναι και για τραπεζίτες, είναι για διοικητές, για στελέχη διοικήσεων. Δεν είναι μόνο οι Υπουργοί που θέλετε να αμνηστεύσετε. Είναι ένα πλέγμα ανθρώπων.
Κλείνετε, όμως, σας παρακαλώ.
Υπάρχουν και περιπτώσεις, όμως, κύριε Υπουργέ, όπως σας είπαμε πριν, τις οποίες πρέπει να τις δείτε, όπως είναι κάποιοι άνθρωποι, οι οποίοι δεν είναι σε εξωχώριες εταιρείες, είναι σε εταιρείες του εξωτερικού, που νόμιμα έχουν δηλώσει, διαμένουν πολλά χρόνια στο εξωτερικό και οι οποίοι μπορούν νόμιμα να έχουν αυτές τις εταιρείες. Σας ευχαριστώ πολύ.
Ευχαριστούμε, κύριε Κωνσταντινόπουλε. Κάνατε προσωπική αναφορά σε μένα.
Ήσασταν μπροστά, κύριε Πρόεδρε.
Και καλά κάνατε.
Για καλό το είπα.
Ο τρόπος, με τον οποίο δηλώθηκε, δημιούργησε εντυπώσεις. Χαίρομαι που το είπατε για καλό, γιατί δεν έχω κάτι να προσάψω στον εαυτό μου, τουλάχιστον πάνω σ' όλα αυτά που αναφέρθηκαν.
Συμφωνούμε απόλυτα.
Ωραία, συμφωνούμε. Προχωρούμε στον κ. Λαμπρούλη, ειδικό αγορητή από το Κομμουνιστικό Κόμμα Ελλάδας. Έχετε τον λόγο για πέντε λεπτά, κύριε Λαμπρούλη.
Ευχαριστώ, κύριε Πρόεδρε. Σε ό,τι αφορά την τροπολογία 462, τοποθετήθηκε επαρκώς ο Κοινοβουλευτικός μας Εκπρόσωπος, αναδεικνύοντας και την υποκρισία και με τη σημερινή τροπολογία απέναντι σ' ένα ζήτημα, το οποίο λειτουργεί στο πλαίσιο αυτού του συστήματος, το οποίο - με συγχωρείτε πάρα πολύ - δεν πρόκειται να ελέγξει σε καμμιά περίπτωση τα δισεκατομμύρια και τον τεράστιο πλούτο που διακινείται μέσω των offshore από επιχειρηματίες, επιχειρηματικούς ομίλους κ.λπ.. Δηλαδή, με το κλέψιμο του ιδρώτα του λαού μας γίνεται ο πλουτισμός όλων αυτών των καπιταλιστών, των κεφαλαιοκρατών, οι οποίοι μέσω φορολογικών παραδείσων φοροδιαφεύγουν και όχι μόνο μέσω αυτού του τρόπου αλλά και με μια σειρά νομοθετήματα. Εκεί έγκειται, λοιπόν, η υποκρισία της Κυβέρνησης, όχι μόνο της παρούσας, αλλά και των προηγούμενων, σ' αυτά τα ζητήματα τα περί διαφθοράς, τα οποία, ειρήσθω εν παρόδω, δεν ήλθαν από τον ουρανό, αλλά είναι σύμφυτα με το ίδιο το καπιταλιστικό σύστημα. Όσα μέτρα κι αν προσπαθείτε να προωθήσετε, να πάρετε, προκειμένου να «ρίξετε στάχτη» στα μάτια του λαού, αυτή η διαπλοκή - ή όπως αλλιώς τη λέτε - θα συνεχίζεται και θα διαιωνίζεται όσο υπάρχει αυτό το σύστημα, γιατί είναι - όπως είπαμε - γέννημα - θρέμμα αυτού του συστήματος. Σε ό,τι αφορά στην τροπολογία 459, που αφορά το Υπουργείο Εθνικής Άμυνας, που προτείνει την έναρξη της τριετούς φοίτησης στις ανώτερες στρατιωτικές σχολές υπαξιωματικών, αν και δεν είναι παρών ο αρμόδιος Υπουργός Εθνικής Άμυνας, μπαίνουν κάποια θέματα κατά τη γνώμη μας. Τα Επιτελεία βιάζονται. Από ό,τι λέει και η αιτιολογική έκθεση «βούλονται» να ξεκινήσει άμεσα αυτή η τριετής θητεία των υπαξιωματικών, όταν πριν από λίγους μήνες, εντός του 2016, ψηφίστηκε ο νόμος. Γιατί δεν προβλέφθηκε τότε να περάσει αυτό; Δεύτερον, είναι επίσης άγνωστο το εάν θα γλιτώσουν, για παράδειγμα, τους μισθούς ενός έτους και από τις τρεις σχολές, Ναυτικό, Αεροπορία και Στρατό Ξηράς. Τα έξοδα από την παραμονή στις σχολές των σπουδαστών κατά το επιπλέον είναι ισόποσα με τους μισθούς ή όχι; Γιατί στην ουσία δεν θα υπάρχει κανένα οικονομικό όφελος από τη διοίκηση εάν καταβληθούν. Ή μήπως οι σχολές θα φροντίσουν να τους έχουν ανέξοδα, όπως γινόταν με τους προηγούμενους μετά τα δύο χρόνια φοίτησης στις ετήσιες σχολές και άρα με αυτόν τον τρόπο θα εξοικονομήσουν και τους μισθούς. Εδώ πρέπει να λάβουμε υπ' όψιν ότι ήδη οι πρωτοετείς με την εφαρμογή της τροπολογίας θα αρχίσουν να παίρνουν μισθό έναν χρόνο αργότερα και με τα μέχρι τώρα ισχύοντα μετά τα δύο χρόνια φοίτησης στη σχολή, όταν αποφοιτούσαν μισθοδοτούνταν και παρέμεναν σε πρακτική εργαζόμενοι σαν κελευστές, σμηνίες, λοχίες κ.λπ., χωρίς όμως έξοδα από τις σχολές. Επίσης, είναι σημαντικό να ξέρουμε επίσημα εάν οι σημερινοί πρωτοετείς κατατασσόμενοι γνώριζαν ή όχι ότι πάνε για τρία χρόνια. Επειδή, λοιπόν, με βάση και τα ερωτήματα αυτά δεν είμαστε πεπεισμένοι για το εάν η διοίκηση έχει άδικο ή όχι, θα ψηφίσουμε «παρών» στη συγκεκριμένη τροπολογία, προσθέτοντας ένα ερώτημα, αξιοποιώντας τη σημερινή τροπολογία. Δεν βλέπω ακόμα τον αρμόδιο Υπουργό, αλλά ελπίζω να απαντήσει και σε αυτό το ερώτημα, τι θα γίνει με τους εργαζόμενους στα αμυντικά συστήματα. Οι εργαζόμενοι αυτοί είναι απλήρωτοι επί ενάμιση μήνα, βρίσκονται σε κινητοποιήσεις, που οι ίδιοι αποφάσισαν, διεκδικώντας το αυτονόητο, δηλαδή να πληρωθούν τα δεδουλευμένα τους, βάζοντας επίσης και το ζήτημα της συνέχισης λειτουργίας των αμυντικών συστημάτων, που μπορούν να προσφέρουν στην αμυντική βιομηχανία της χώρας μας, γιατί φοβούνται τη συνεχόμενη απαξίωση αυτής της λειτουργίας, με ενδεχόμενη προοπτική ακόμη και το κλείσιμό τους. Σε ό,τι αφορά στην τροπολογία με αριθμό 460 του Υπουργείου Εξωτερικών, για την πληρωμή των δαπανών απόσπασης, μετακίνησης και την καταβολή των επιδομάτων υπηρεσίας αλλοδαπής - αυτά τα τρία περιλαμβάνει, κύριε Υπουργέ, εάν δεν κάνω λάθος - εμείς λέμε ότι και αυτά τα επιδόματα, όπως βεβαίως και ο μισθός, θα πρέπει να εξασφαλίζονται από τον κρατικό προϋπολογισμό. Εδώ ανοίγετε μια ιστορία. Βάζετε αυτά τα επιδόματα συνολικά μέσα σε προγράμματα και φοβούμαστε ότι ανοίγετε τον δρόμο για αντίστοιχες κατηγορίες εργαζομένων στον ευρύτερο δημόσιο τομέα να γίνει το ίδιο, δηλαδή να ενταχθούν τα όποια επιδόματα σε χρηματοδοτικά προγράμματα. Να σημειώσουμε ότι η εμπειρία λέει ότι αυτά τα επιδόματα δεν καταβάλλονται στην ώρα τους σε όσους τα δικαιούνται. Γι' αυτό, λοιπόν, θα καταψηφίσουμε αυτή την τροπολογία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε ένα λεπτό, κύριε Πρόεδρε. Σε ό,τι αφορά την τροπολογία του Υπουργείου Παιδείας με αριθμό 461, εμείς θα συμφωνούσαμε με τη δεύτερη διάταξη, που αφορά τους μαθητές. Όμως, έχουμε μια ένσταση σε ό,τι αφορά στην πρώτη διάταξη, η οποία επιχειρεί να διαχειριστεί ένα υπαρκτό πρόβλημα, χωρίς να δίνεται λύση στα ζητήματα των αναπληρωτών, των κενών θέσεων στα σχολεία στη χώρα μας. Γι' αυτό, θα ψηφίσουμε «παρών» σε αυτή την τροπολογία. Ευχαριστώ, κύριε Πρόεδρε.
Κύριε Πρόεδρε, υπάρχει ένα πρόβλημα. Αγαπητέ Υπουργέ, θα το διορθώσετε; Το πήρατε χαμπάρι;
Τι πρόβλημα υπάρχει;
Κατ' αρχάς υπογράφετε ως Υφυπουργός Οικονομικών και κατά δεύτερον δεν έχετε νομοθετική πρωτοβουλία. Ας υπογράψει ο κ. Φλαμπουράρης που κάθεται δίπλα σας.
Ευχαριστώ, κύριε Λοβέδρο. Κύριε Πρόεδρε, μπορώ να τοποθετηθώ;
Ναι, κύριε Υπουργέ.
Σχετικά με αυτά που είπε ο αγορητής του ΚΚΕ, θα ήθελα να πω ότι η διάταξη αυτή δεν έχει σχέση με το ότι δεν θα καλύπτονται από τον δημόσιο προϋπολογισμό. Απλώς δίνει τη δυνατότητα και εφόσον υπάρχουν από εκεί, να χρησιμοποιηθούν και εκείνα. Αυτό είναι μόνο, δεν υπάρχει κάτι άλλο. Δηλαδή, δεν είναι ότι δεν θα καλυφθούν ή ότι υπάρχει κάποια σκοπιμότητα, για να χαθούν ή οτιδήποτε. Γι' αυτό μόνο κάνω μία διευκρίνιση, για να ξεκαθαριστεί.
Κύριε Πρόεδρε, μπορώ να έχω τον λόγο;
Κύριε Υφυπουργέ, θέλει να πει κάτι ο κ. Λαμπρούλης. Ορίστε, κύριε Λαμπρούλη, έχετε τον λόγο.
Κύριε Πρόεδρε, όσον αφορά αυτό που αναδείξαμε ή αυτό που είπα προηγουμένως, ο Υπουργός απαντάει κατά τα δικά του, όπως το κατάλαβε. Αν είναι έτσι, εγώ θα το επαναλάβω: Λέμε, λοιπόν, ότι όσον αφορά τα επιδόματα, γιατί έως τώρα από τον κρατικό προϋπολογισμό πληρώνονταν…
Και θα εξακολουθούν, εφόσον όμως υπάρχουν άλλα, όχι…
Εφόσον, όμως, υπάρχουν τα κονδύλια από τα προγράμματα. Έτσι δεν είναι;
Όχι!
Μα, με συγχωρείτε, μέσα στην τροπολογία λέτε συγκεκριμένα στην τελευταία παράγραφο της πρώτης σελίδας της αιτιολογικής έκθεσης: «Επομένως, για την πληρέστερη αξιοποίηση πόρων από συγχρηματοδοτούμενα προγράμματα με ανάλογη ελάφρυνση των δαπανών του κρατικού προϋπολογισμού, κρίνεται σκόπιμη η συμπλήρωση και τα λοιπά». Άρα, λοιπόν, και εσείς ο ίδιος το είπατε, υποστηρίζοντας την τροπολογία σας. Εμείς βάζουμε το θέμα, ενδεχομένως, αυτό να αξιοποιηθεί, πέραν του ότι διαφωνούμε και πιστεύουμε ότι δεν θα πρέπει να πληρώνονται και αυτές οι δαπάνες του προσωπικού - επιδόματα - όπως αναφέρονται μέσα, από προγράμματα, τα οποία δεν ξέρουμε πόσο και εάν θα επαρκούν για όλο το διάστημα της χρηματοδοτικής αυτής περιόδου. Αυτό είναι το πρώτο. Το δεύτερο είναι ότι ανοίγεται ένας επικίνδυνος ενδεχόμενα δρόμος και για άλλες κατηγορίες εργαζομένων, σε ό,τι αφορά τα επιδόματα και την καταβολή τους, να εξαρτώνται, δηλαδή, από προγράμματα και όχι όπως έως τώρα αμιγώς από τον κρατικό προϋπολογισμό. Αυτή είναι η ανησυχία μας και γι' αυτό θα πάμε στο «κατά».
Καλώς. Φαντάζομαι, κύριε Υπουργέ, κύριε Αμανατίδη, ότι αυτό που είπε ο κ. Λαμπρούλης…
Κύριε Πρόεδρε, δεν έχω να απαντήσω. Εντάξει, τώρα στην εκτίμηση δεν έχω να απαντήσω. Η τροπολογία είναι συγκεκριμένη και για το άλλο ευχαριστώ τον κ. Λοβέρδο.
Εντάξει, καλώς. Τον λόγο έχει ο ειδικός αγορητής από το Ποτάμι κ. Σπυρίδων Λυκούδης. Ορίστε, κύριε Λυκούδη, έχετε τον λόγο.
Κύριε Πρόεδρε, κυρίες και κύριοι συνάδελφοι, επί της τροπολογίας για την οποία συζητάμε σήμερα ο συνάδελφός μου κ. Δανέλλης τοποθετήθηκε και είπε - κατά τη γνώμη μου - ενδιαφέροντα πράγματα. Πιστεύω ότι και ο κύριος Υπουργός, σχολιάζοντας την τοποθέτηση του κ. Δανέλλη, είπε ότι θα προσέξει τις παρατηρήσεις του και στο τέλος θα έχουμε και κάποια δεδομένα που, ενδεχομένως, διαφοροποιούν κάποιες πλευρές της συγκεκριμένης τροπολογίας που συζητάμε. Ήθελα να κάνω μόνο μία, δύο παρατηρήσεις. Εγώ άκουσα με πολύ μεγάλη προσοχή και τους δύο Υπουργούς. Προσπάθησα να καταλάβω - ειδικά από τον κ. Παπαγγελόπουλο, που μίλησε και την περισσότερη ώρα - τι ακριβώς εισηγήθηκαν, επί ποίου ακριβώς επιχειρηματολόγησαν και τι ακριβώς υπερασπίστηκαν. Το λέω με δεδομένο ότι άκουσα με πάρα πολύ μεγάλη σαφήνεια ότι η διάταξη, επί της οποίας σήμερα τροπολογούμε, διατυπώθηκε με άψογο νομικό τρόπο στο πλαίσιο της έκθεσης της GRECO σε μια προσπάθεια να εκσυγχρονιστεί η δική μας παρουσία επί του θέματος με βάση τα ευρωπαϊκά δεδομένα, να αποσαφηνιστεί η ασαφής έννοια της συστάσεως εξωχωρίου εταιρείας. Αν έτσι έχουν όλα τα πράγματα, θα ήθελα να σας πω και κάτι ως παρένθεση. Δεν πιστεύω ότι είναι μακριά από μια λογική προσέγγιση των πραγμάτων αυτό το οποίο υπερασπίστηκαν σε σχέση με τη νομική διατύπωση της διάταξης που καταργούμε σήμερα με την τροπολογία. Όμως, αν έχουν έτσι τα πράγματα, γιατί έγινε αυτή η διάταξη και γιατί να μας οδηγήσει αυτή η διάταξη σε μια τροπολογία σήμερα; Προφανώς, αν λάβω υπ' όψιν μου τη βασική επιχειρηματολογία του κ. Παπαγγελόπουλου, η σημερινή τροπολογία γίνεται για να υπερασπίσουμε το ελληνικό Κοινοβούλιο και τους εαυτούς μας από τους λαϊκιστές, τους υποκριτές και τα πρωτοσέλιδα των εφημερίδων. Θα έλεγα ότι μια κυβέρνηση που έχει εμπιστοσύνη στον εαυτό της και πιστεύει ότι πάρα πολύ καλά κάνει γι' αυτά που κάνει, στέκεται όρθια και υπερασπίζεται αυτό που κάνει απέναντι στον λαϊκισμό και στην υποκρισία, πράγμα το οποίο δεν γίνεται σήμερα. Εάν δεν είναι αυτός ο λόγος - και εγώ πιστεύω ότι δεν είναι αυτός ο λόγος - και είναι η ορθή προσέγγιση που κάνει σήμερα η Κυβέρνηση ότι έχει την ανάγκη να υπερασπίσει το εκτεθειμένο πολιτικό προσωπικό της χώρας από παρεξηγήσεις γύρω από τη δική τους οικονομική δραστηριότητα, δηλαδή να αποκρούσει τις παρεξηγήσεις, που μπορεί να γίνουν, και τις συκοφαντίες ή τις κατηγορίες εναντίον των πολιτικών προσώπων, αυτό δεν θα μπορούσε κάλλιστα, κύριοι Υπουργοί, να το είχατε σκεφθεί όταν διατυπώνατε τη διάταξη; Δεν θα μπορούσατε, δηλαδή, να είχατε σκεφτεί ότι μπορεί να έχουμε δίκιο, ότι είναι μέσα σε ένα νόμιμο πλαίσιο μιας ευρωπαϊκής προσέγγισης του ζητήματος κ.λπ., αλλά στη φάση που βρίσκεται σήμερα η χώρα, όταν πιέζουμε αφόρητα την ελληνική κοινωνία, όταν σφίγγεται η οικονομική θηλιά γύρω από τον λαιμό τού κάθε φορολογουμένου, μπορεί και να παρεξηγηθούμε ότι εμείς ως πολιτικός κόσμος διασώζουμε τις δικές μας οικονομικές δραστηριότητες; Αν το είχατε σκεφτεί αυτό, ούτε η διάταξη θα είχε υπάρξει με αυτόν τον τρόπο ούτε η σημερινή επιβολή, θα έλεγα, της ανάγκης μιας τροπολογίας. Επομένως, κύριοι Υπουργοί, ας αφήσουμε μερικές φορές και αυτά τα «λεβέντικα» και «αντιστασιακά» κατά των λαϊκιστών και των υπολοίπων πρωτοσέλιδων, που εκβιάζουν την Κυβέρνηση, και ας δούμε ενδεχομένως και τις πολιτικές γκάφες που έχουν γίνει. Γιατί μπορεί να μην πρόκειται ενδεχομένως για πρόθεση - δεν θα ήθελα να μπω εγώ σε αυτή την ιστορία, δεν ξέρω, δεν μπορώ να την προσεγγίσω με αυτόν τον τρόπο - , αλλά εάν έχουμε διαπράξει ένα πολιτικό ατόπημα, επειδή δεν καταλάβαμε ότι ενδεχομένως και μια νομικώς σωστή προσαρμογή μπορεί να δημιουργήσει ένα κλίμα συκοφαντίας ή παρεξήγησης γύρω από τον πολιτικό κόσμο, θα μπορούσαμε να το είχαμε αποφύγει. Τελειώνω λέγοντας ότι θα περιμένουμε και τον κύριο Υπουργό για να δούμε τι διαφοροποιήσεις θα κάνει στο συγκεκριμένο θέμα. Το πολιτικό πρόβλημα, όμως, που έθεσα πριν, νομίζω ότι είναι υπαρκτό. Και επαναλαμβάνω άλλη μία φορά ότι αντί να αποκρούουμε στοιχειώδεις λογικές, που εκτίθενται σε αυτή την Αίθουσα με ένα, επαναλαμβάνω, λεβέντικο, τάχα μου, ύφος απέναντι στους λαϊκιστές και τους υποκριτές, καλό είναι να σκύψουμε απάνω σε λάθη που ενδεχομένως έχετε κάνει ως Κυβέρνηση. Ευχαριστώ.
Ευχαριστούμε τον κ. Λυκούδη. Προχωρούμε με τον ειδικό αγορητή των Ανεξαρτήτων Ελλήνων κ. Κωνσταντίνο Κατσίκη. Κύριε Κατσίκη, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, θα ξεκινήσω με την επίμαχη τροπολογία, την υπ' αριθμόν 462, που αφορά τις εξωχώριες εταιρείες και τη συμμετοχή των πολιτικών σε αυτές, μιας και ήταν η τροπολογία που απασχόλησε επί μακρόν σήμερα εδώ, σε αυτή την Αίθουσα, τη συζήτηση. Θέλω να ξεκινήσω με το εξής: Προχθές στο πολυνομοσχέδιο, μεταξύ των άλλων πολλών διατάξεων, περάσαμε και την τροπολογία για τη συμμετοχή πολιτικών σε εξωχώριες εταιρείες. Τεκμηριώθηκε ότι αυτό ήταν ένα από τα προαπαιτούμενα, τα οποία εγώ αποκαλώ και χαρακτηρίζω «αναγκαστικά μέτρα», διότι είναι βέβαιο ότι αυτή η Κυβέρνηση ΣΥΡΙΖΑ - ΑΝΕΛ δεν είχε κανέναν άλλο λόγο, παρά μέσα από το επίπονο κοινοβουλευτικό έργο της να κάνει κάποια διάκριση κατά προτεραιότητα εκείνων των θεμάτων, που έπρεπε να προτάξει, και άλλων, για τα οποία έπρεπε να αγωνιστεί προκειμένου να αποφύγει και να πείσει τους θεσμούς ότι έπρεπε να αποβληθούν, να απενταχθούν από εκείνα που αποτελούσαν προαπαιτούμενα. Μέσα από τον αφουγκρασμό της κοινωνίας, η σημερινή Κυβέρνηση, η οποία κατά τα άλλα δεν έχει δείξει δείγματα διαπλοκής, διαφθοράς, αδιαφάνειας, ρεμούλας και λοβιτούρας, αλλά αποκαλύπτει τέτοιου είδους θέματα για εκείνους που, εμπλεκόμενοι σε παρελθούσες κυβερνήσεις, έδειξαν αυτά τα δείγματα γραφής, τα καταδικαστέα, τα κατακριτέα και κατά την κοινωνία εκείνα που την εκτονώνουν, στον βαθμό που σήμερα δεν επιβραβεύεται η ατιμωρησία αλλά αντιθέτως τιμωρείται. Η σημερινή Κυβέρνηση, λοιπόν, εάν υποθέσουμε ότι διέπραξε ένα τόσο μεγάλο λάθος, σε διαστάσεις μεταξύ νομίμου και ηθικού, έρχεται σήμερα να το διορθώσει στη βάση και της αιτιολογίας ότι ούτε το αλάθητο του πάπα διεκδικούμε αλλά και εργαζόμαστε. Και όποιοι εργάζονται, ενδεχομένως να κάνουν και λάθη. Και αντί να υπάρξει στην Αίθουσα αυτής της Βουλής μια ομοφωνία και μια παραδοχή και από εκείνους που καταψήφισαν τότε το συγκεκριμένο άρθρο, τη συγκεκριμένη διάταξη, για την οποία σήμερα επιβάλλουμε αυτή την τροπολογία, αντί να ομονοήσουμε και βεβαίως να προβούμε και σε - όπως έχει την καλή πρόθεση ο Υπουργός Δικαιοσύνης κ. Παρασκευόπουλος - σε νομοτεχνικές βελτιώσεις μέσα από διάλογο ωφέλιμο και συζήτηση, οι αντιπολιτευτικές κορόνες - και το λέω με λύπη - δεσπόζουν σε αυτόν τον χώρο και οι αποχωρήσεις, επίσης, τις ακολουθούν. Κυρίες και κύριοι συνάδελφοι, πιστεύω ότι αυτή η συζήτηση προκαλεί και τον διχασμό μεταξύ πολιτικών, πολιτών και επιχειρηματιών. Δίνουμε μία διάσταση μεταξύ του νόμιμου και του ηθικού. Αλήθεια, θα χαρακτηρίσουμε τους επιχειρηματίες Έλληνες πολίτες, ανήθικους, επειδή επιτρέπεται και δεν απαγορεύεται γι' αυτούς να συμμετέχουν σε offshore και σε διοικητικά συμβούλια αυτοί ή οι συγγενείς τους; Μπορούμε να τους χαρακτηρίσουμε έτσι; [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Ή θα χαρακτηρίσουμε έτσι τη δυνατότητα των πολιτικών να συμμετέχουν σε τέτοιες εταιρείες; Όμως με αυτό τον τρόπο τι ενδυναμώνουμε στο συναίσθημα του Έλληνα με το έλλειμμα κλίματος πολιτικής αξιοπιστίας που κυριαρχεί; Ότι ο πολιτικός είναι πλούσιος σήμερα, ότι ο πολιτικός έχει τόσες πολλές δυνατότητες, ώστε να έχει εξωχώριες εταιρείες, ότι ο πολιτικός συνοδεύεται από στοιχεία, που συνθέτουν την εικόνα του, μη συνάδοντα με εκείνα που πρέπει να διδάσκει και να τηρεί, μιας και νομοθετεί; Όλοι αυτοί οι προβληματισμοί, μου δημιουργούν και την εμπειρία, αλλά και την αιτία των παρατηρήσεων, όπως εγώ ο ελάχιστος έχω την τιμή να σας απευθύνω τον λόγο σε αυτή την Αίθουσα. Έρχεται, τέλος πάντων, αυτή η τροπολογία, την οποία εμείς υπερψηφίζουμε, για να διορθώσει εκείνα που κατά τα άλλα δημιουργούν εσφαλμένες εντυπώσεις στην κοινωνία, οι οποίες μέσα από τα τηλεοπτικά κανάλια στο πεδίο της μετάδοσης πλήττουν τον πολιτικό κόσμο. Δεν θα πω περισσότερα γι' αυτό. Βεβαίως, εμπιστεύομαι την ακριβοδίκαιη κρίση του Υπουργού Δικαιοσύνης σε σχέση με τις νομοτεχνικές βελτιώσεις, προκειμένου κανένας, μα κανένας, να μην απολαύσει την οποιαδήποτε αμνήστευση ποινικών αδικημάτων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε ένα λεπτό, κυρία Πρόεδρε. Έτσι, θα αποκαλυφθεί και σε έναν βαθμό ποιοι ήταν εκείνοι που αποσκοπούσαν σε συμφέροντα από την κατάθεση αυτής της τροπολογίας - και οι οποίοι συμπεριφέρθηκαν υποκριτικά - ή από το πολυνομοσχέδιο προ ολίγων ημερών που νομοθετούσε διαφορετικά. Ερχόμενος στη δεύτερη τροπολογία, την 459, που αφορά το Υπουργείο Άμυνας, βεβαίως είναι ευχάριστη η εξέλιξη να εκπαιδεύονται κατ' αρχάς όσοι παρακολουθούν την Ανώτερη Σχολή Υπαξιωματικών με τριετή φοίτηση αντί για διετή. Αυτή η τροπολογία καθορίζει το πλαίσιο της έναρξης της τριετούς φοιτήσεως, που θα είναι από το 2015 μέχρι και τρία χρόνια μετά. Σε ό,τι αφορά την τροπολογία 460 του Υπουργείου Εξωτερικών, πράγματι είναι θετικό το ότι εξοικονομούνται οι δαπάνες και δεν επιβαρύνουν τον προϋπολογισμό της γενικής κυβέρνησης σε ό,τι αφορά μετακινήσεις και αποσπάσεις υπαλλήλων του Υπουργείου Εξωτερικών, οι οποίοι έχουν απώτερο σκοπό εν τη ασκήσει των καθηκόντων τους να προάγουν το γενικότερο δημόσιο συμφέρον στον τομέα αυτό. Τελειώνοντας, με την τροπολογία του Υπουργείου Παιδείας, το νομικό πλαίσιο που διέπει τη διαφάνεια και τη νομιμότητα τέτοιου είδους προσλήψεων γίνεται ακόμη ισχυρότερο, αφού το Ανώτατο Συμβούλιο Επιλογής Προσωπικού, το ΑΣΕΠ, θα ελέγχει πλέον αυτούς τους πίνακες και επί των ενστάσεων θα αποφαίνεται. Το άλλο θέμα, που περιλαμβάνει αυτή η τροπολογία, είναι για το μεγαλύτερο αριθμό εισαγωγής στα ανώτατα εκπαιδευτικά ιδρύματα της περιοχής μαθητών που φοίτησαν σε λύκεια της Αιτωλοακαρνανίας. Είναι μία θετική εξέλιξη από το Υπουργείο Παιδείας, προκειμένου να υπάρξει ανταπόδοση στις περιοχές που επλήγησαν και να μη στερηθούν οι μαθητές αυτοί, μέσα από τις αντίξοες συνθήκες που βίωσαν, το δικαίωμα της παιδείας. Σας ευχαριστώ.
Και εγώ σας ευχαριστώ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και πέντε συνοδοί εκπαιδευτικοί από το 2ο Δημοτικό Σχολείο Άρτας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Ιωάννης Σαρίδης για πέντε λεπτά.
Κυρία Πρόεδρε, κύριε Υπουργέ, σε ό,τι αφορά την επίμαχη τροπολογία με αριθμό 462, η θέση της Ένωσης Κεντρώων διατυπώθηκε με σαφήνεια από τον Κοινοβουλευτικό της Εκπρόσωπο και αναμένουμε τις βελτιώσεις που είπε ο Υπουργός για να τοποθετηθούμε. Να πούμε άλλη μια φορά ότι στην αρχική ψήφιση η Ένωση Κεντρώων είχε ψηφίσει «παρών». Όσον αφορά την τροπολογία με αριθμό 459 του Υπουργείου Εθνικής Άμυνας, εφόσον η βούληση του Γενικού Επιτελείου είναι για τριετή φοίτηση και εφόσον δεν επιβαρύνεται ο κρατικός προϋπολογισμός, η Ένωση Κεντρώων θα υπερψηφίσει τη συγκεκριμένη τροπολογία. Όσον αφορά την τροπολογία με αριθμό 460 του Υπουργείου Εξωτερικών, κύριε Υπουργέ, θα θέλαμε μια διευκρίνιση από εσάς. Αν δεν επιβαρυνθεί ο κρατικός προϋπολογισμός, μήπως χαθούν πόροι από έργα τα οποία, ουσιαστικά, θα πήγαιναν στην ελληνική κοινωνία με το να πληρωθούν μισθοδοσίες υπαλλήλων του Υπουργείου Εξωτερικών; Αυτή τη διευκρίνιση θα θέλαμε. Κι εφόσον καλυφθούμε από τη διευκρίνιση, θα υπερψηφίσουμε τη συγκεκριμένη τροπολογία. Τώρα, επίσης, θα θέλαμε μια διευκρίνιση από τον Υπουργό Παιδείας για την τροπολογία με αριθμό 461. Συγκεκριμένα, αναφέρεται στην παράγραφο β΄ ότι με απόφαση του Υπουργού Παιδείας, Έρευνας και Θρησκευμάτων είναι δυνατή η πρόσληψη αναπληρωτών και ωρομίσθιων εκπαιδευτικών πριν από την ολοκλήρωση του ελέγχου των ενστάσεων από το ΑΣΕΠ. Και αν δικαιωθούν, τι θα γίνει; Θα αντικατασταθούν; Αυτή τη διευκρίνιση θα θέλαμε από τον Υπουργό Παιδείας κ. Φίλη. Σας ευχαριστώ πολύ.
Κι εμείς ευχαριστούμε, κύριε Σαρίδη.
Κυρία Πρόεδρε, ζητώ τον λόγο για να δώσω τις διευκρινίσεις που ζήτησε ο εκπρόσωπος της Ένωσης Κεντρώων.
Έχετε τον λόγο.
Ευχαριστώ πάρα πολύ για την ερώτηση. Κατ' αρχάς να πω ότι, έτσι όπως είναι διατυπωμένο το άρθρο, είναι πρόσθεση στο τέλος της παραγράφου 3 του άρθρου 23 του ν.4354, ο οποίος σαφώς λέει ότι όλες οι δαπάνες βαρύνουν τον φορέα προέλευσης και, άρα, το Υπουργείο Εξωτερικών. Κατ' εξαίρεση, λέει, εφόσον η δαπάνη που προκύπτει από την απόσπαση - μετακίνηση μπορεί να επιβαρύνει το πρόγραμμα δημοσίων επενδύσεων, σε περίπτωση που χρηματοδοτείται - προσανατολισμένα να ξέρετε ότι είναι - από πόρους ευρωπαϊκών ή άλλων προγραμμάτων. Δηλαδή, αφορά χρήματα της Ευρωπαϊκής Ένωσης και προγραμμάτων που πηγαίνουν αποκλειστικά για να καλύψουν τα έξοδα αποσπάσεων. Δεν φεύγουν, δηλαδή, από κάπου αλλού για να καλύψουν τα έξοδα αποσπάσεων ή μετακινήσεων. Είναι συγκεκριμένοι προσανατολισμένοι πόροι, τους οποίους δεν μπορούμε να διαθέσουμε διαφορετικά, εάν δεν περάσει η διάταξη αυτή. Περί αυτού πρόκειται. Δεν ξέρω αν σας κάλυψα.
Ναι, αλλά μπαίνει και το ζήτημα της επιλεξιμότητας, αν είναι επιλέξιμα.
Όχι, είναι προσανατολισμένοι από εκεί. Δεν είναι τα ΕΣΠΑ, δηλαδή. Είναι χρήματα συγκεκριμένα, τα οποία δίνονται από την Ευρωπαϊκή Ένωση γι' αυτόν ακριβώς τον σκοπό, για να καλύψουν δαπάνες απόσπασης κ.λπ.. Για να τα χρησιμοποιήσουμε - θα πάρεις απόσπαση, έτσι όπως το λέει η διάταξη - πρέπει να υπάρξει αυτή η δυνατότητα να δοθούν εκεί αυτά τα χρήματα. Αυτό είναι όλο.
Τον λόγο έχει ο Υπουργός Παιδείας κ. Φίλης.
Θα ήθελα να απαντήσω στην ερώτηση που έκανε ο κύριος συνάδελφος. Το ΑΣΕΠ κρίνει τις ενστάσεις πριν υπάρξει ο διορισμός των προσώπων επί τη βάσει των καταλόγων των δικαιωμένων και ενδιαφερομένων που δημοσιεύονται. Συνεπώς δεν υπάρχει κάποια εμπλοκή. Κρίνουν επί των καταλόγων και μετά γίνονται οι προσλήψεις των προσώπων. Ευχαριστώ.
Ευχαριστούμε. Λοιπόν, έκλεισε και ο κύκλος των εισηγητών. Τώρα θα συνεχίσουμε με τον κατάλογο των ομιλητών, έτσι όπως έχουν καταγραφεί. Έχει μείνει από τους Κοινοβουλευτικούς Εκπροσώπους ο κ. Φάμελλος.
Κυρία Πρόεδρε, ζητώ τον λόγο για να καταθέσω μια νομοτεχνική βελτίωση.
Έχετε τον λόγο, κύριε Παρασκευόπουλε.
Κυρία Πρόεδρε, διαβάζω και θα σας καταθέσω τη νομοτεχνική βελτίωση στη διάταξη του άρθρου 8 του τροποποιούμενου ν.3213/2003, για το οποίο έγινε η συζήτηση προηγουμένως. Είναι τρία τα σημεία, τα οποία βελτιώνει η ρύθμιση που υποστηρίζω αυτή τη στιγμή. Η πρώτη, στην παράγραφο 1 μετά από τη φράση «που έχουν», προστίθεται η φράση «πραγματική ή καταστατική». Αναφέρεται στην έδρα και καλύπτει πλέον και την πραγματική και την καταστατική έδρα. Η παράγραφος 2, αναφέρεται στις περιπτώσεις με τις εξήντα μέρες, όπου υπάρχει ένα περιθώριο για μεταβίβαση και ορίζεται ότι η μεταβίβαση δεν επηρεάζει και δεν αίρει το αξιόποινο για τις ήδη συντελεσθείσες παραβάσεις των διατάξεων, που αφορούν σε εταιρείες που έχουν πραγματική ή καταστατική έδρα σε κράτος μη συνεργάσιμο στον φορολογικό τομέα ή σε κράτος που έχει προνομιακό φορολογικό καθεστώς κ.λπ.. Δηλαδή το περιθώριο των εξήντα ημερών, προσφέρεται μόνο σε όσους θα εμπίπτουν για πρώτη φορά στο αξιόποινο με τη ρύθμιση που ψηφίζεται τώρα, για να έχουν οι άνθρωποι τον χρόνο να προσαρμοστούν στη ρύθμιση αυτή, δηλώνοντας βεβαίως τι ακριβώς έχουν. Η τρίτη διάταξη αποτυπώνει αυτό, το οποίο προηγουμένως προέκυψε από τη συζήτηση. Ορίζεται ρητά ότι «η διάταξη του άρθρου 2 του Ποινικού Κώδικα δεν εφαρμόζεται για τις ως άνω παραβάσεις». Αυτό σημαίνει ότι στα θέματα που ρυθμίζονται από αυτόν το νόμο, το άρθρο 2 του Ποινικού Κώδικα, το οποίο ορίζει ότι και ενδιάμεση ακόμη, επιεικέστερη εφαρμογή, ενδιάμεση χρονικά μεταξύ του χρόνου τέλεσης και του χρόνου δίκης, υπερισχύει. Εδώ σε αυτή την ειδική περίπτωση, δεν θα εφαρμόζεται. Κατά τα λοιπά, βεβαίως παραμένει η διάταξη του άρθρου 2 ισχυρή. Ευχαριστώ πολύ.
Κυρία Πρόεδρε, μπορώ να έχω τον λόγο;
Τι θέλετε, κύριε Λοβέρδο; Αφήστε να τη δείτε.
Όχι, θέλω να μιλήσω επ' αυτού. Δεν ξέρω αν έχει ανοίξει κατάλογος ομιλητών
Έχει ανοίξει.
Πριν που δεν προεδρεύατε, κάναμε μια τοποθέτηση επί πολλών τροπολογιών, αλλά ουσιαστικά καλυφθήκαμε οι περισσότεροι από τον Υπουργό κ. Παρασκευόπουλο, υπό την έννοια ότι απαντήσαμε σε αυτό. Υπάρχουν όμως και άλλες τροπολογίες. Οπότε θέλουμε να κάνουμε χρήση της δευτερολογίας μας, για να τοποθετηθούμε και στις άλλες τροπολογίες, αλλά κατά την πορεία του καταλόγου των ομιλητών. Ευχαριστώ.
Τον λόγο έχει ο κ. Μπαλωμενάκης για πέντε λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, το θέμα που συζητάμε σήμερα, πραγματικά προσφέρεται για λαϊκισμό. Πραγματικά είναι σύνθετο. Έχω την εντύπωση, πως όσοι δίνουν με τη συμπεριφορά τους λαβή ειδικά στον ακροδεξιό λαϊκισμό, είναι υπόλογοι απέναντι στην ίδια τη δημοκρατία. Ακούσαμε τρομερά αντικοινοβουλευτικές κορώνες εδώ πέρα, από άτομα τα οποία είναι δεδηλωμένα και από παρατάξεις που είναι δεδηλωμένες εναντίον του κοινοβουλευτισμού. Συνεπώς η Νέα Δημοκρατία θα πρέπει να σταθμίσει και από αυτή την πλευρά τη συμπεριφορά της, μια συμπεριφορά βεβαίως που είναι φοβική και ιδίως φοβική απέναντι στο ενδεχόμενο της ονομαστικής ψηφοφορίας. Όσον αφορά το θέμα της περίφημης τροπολογίας: Είναι αλήθεια ότι ο όρος «εξωχώρια εταιρεία», είναι από πλευράς φιλολογικής πολύ καλός, πολύ ρομαντικός, γοητευτικός. Αποδίδει σε έναν σημαντικό βαθμό την αγγλική ορολογία, πλην όμως αποδείχθηκε ότι νομικά δεν εξυπηρετούσε. Συνιστούσε μια αόριστη νομική έννοια και με αυτή τη λογική, με αυτή την πρακτική έδινε ευκαιρία σε αρκετές περιπτώσεις, να τύχουν ατιμωρησίας, πράγμα το οποίο πιστεύω ότι δεν μπορούσε να γίνει ανεκτό. Άλλωστε από ό,τι πληροφορούμαστε, ήδη από το 2013 είχε αρχίσει να υποκαθίσταται μέσα στα νομικά κείμενα των προηγούμενων κυβερνήσεων. Αυτό το λέω από την πλευρά της υποκρισίας όσων σήμερα φωνάζουν. Η έννοια του μη συνεργάσιμου κράτους είναι πιο προσδιορισμένη, ακριβώς επειδή κάθε χρόνο, πάλι από ό,τι πληροφορηθήκαμε, προσδιορίζεται με βάση διεθνείς συνθήκες, διεθνείς οργανώσεις ποια είναι αυτά τα μη συνεργάσιμα κράτη. Με αυτήν εδώ την τροπολογία η Κυβέρνηση πάει και πιο πέρα. Εντοπίζει ως πρόβλημα και εταιρείες που έχουν την έδρα τους ή τα συμφέροντά τους σε χώρες που έχουν χαμηλότερο φορολογικό συντελεστή. Αυτές είναι πραγματικά μια διαφορετική κατηγορία και το ερώτημα είναι, πρόκειται για αυστηροποίηση; Πρόκειται. Εμείς λέμε ότι πρόκειται για περαιτέρω θωράκιση του καθεστώτος που υπάρχει σήμερα, πλήρη θωράκιση. Πρέπει να συμβαίνει αυτό το πράγμα; Αν δεν είχαμε το φαύλο καθεστώς, αν δεν είχαμε τις πολλαπλές απόπειρες και περιπτώσεις όπου υπήρξαν καταστρατηγήσεις, ίσως να μην έπρεπε. Πρέπει όμως, διότι ακριβώς αυτό το καθεστώς αντιμετωπίζουμε και αυτή την καχυποψία του ελληνικού λαού έχουμε μπροστά μας. Ουσιαστικά όσον αφορά τουλάχιστον στους Βουλευτές, η διάταξη αυτή τι κάνει; Διευρύνει την απαγόρευση του άρθρου 57 του Συντάγματος, που όπως γνωρίζουμε όλοι, θέτει ορισμένους περιορισμούς, απαγορεύσεις δηλαδή στον Βουλευτή, να είναι ιδιοκτήτης τηλεοπτικού σταθμού, ραδιοφωνικού, εφημερίδας κ.λπ.. Αυτό είναι ανεκτό - πρέπει να το απαντήσουμε - δηλαδή αν αυτό συμβαίνει σήμερα, γιατί να μην είναι και για τις εταιρείες; Η θεωρία από ό,τι γνωρίζουμε αρκετοί από μας, έχει καταλήξει στο γεγονός ότι όσον αφορά στα δημόσια πρόσωπα, είναι ανεκτός ο μεγαλύτερος περιορισμός της ελεύθερης ανάπτυξης της προσωπικότητάς τους, ακριβώς επειδή σταθμίζεται στην περίπτωση αυτή το δημόσιο συμφέρον και επειδή συνήθως - πάντοτε, δηλαδή - είναι εθελούσια η ανάδειξη σε δημόσια αξιώματα και κρίνεται ότι είναι υπέρτερο αγαθό το δημόσιο συμφέρον και εδώ, φυσικά, στην Ελλάδα που είναι πολύ τραυματισμένο, όπου ο πολιτικός οφείλει να είναι περισσότερο προσεκτικός. Δύο θέματα θέλω να θίξω πριν κλείσω. Βέβαια μετά τις διορθώσεις και τις συμπληρώσεις που έκανε ο κύριος Υπουργός, νομίζω ότι δόθηκαν οι απαντήσεις. Όμως επειδή ακούστηκε η λέξη «ασυλία» για τη μεταβίβαση, συμπληρωματικά και μάλιστα καλυπτόμενος 100% από την προτεινόμενη τροποποίηση από τον κ. Παρασκευόπουλο, θα ήθελα να πω ότι δεν πρόκειται για ασυλία, διότι, εάν στις περιπτώσεις που δεν έχει δηλωθεί μια εταιρεία, μια δραστηριότητα, ακόμα και από εκείνες που δεν επιτρέπονταν, υπήρξε απόκρυψη, έχουμε αυτοτελές ποινικό αδίκημα. Αυτό νομίζω ότι δεν πρέπει να λησμονηθεί και συνεπώς δεν υπάρχει κάποιου είδους ασυλία. Ένα ζήτημα ακόμα θέλω να πω για τα παρένθετα πρόσωπα. Όντως είναι αυστηρή η διάταξη αυτή. Όμως το τεκμήριο αυτό είναι μαχητό και οφείλουμε να πληροφορήσουμε τον ελληνικό λαό ότι, αν αποδείξει το παρένθετο πρόσωπο ότι ασκεί οικονομική δραστηριότητα για δικό του λογαριασμό, νομίζω ότι δεν τίθεται θέμα. Αυτά ήθελα να πω. Ευχαριστώ.
Ευχαριστούμε και εμείς και για την τήρηση του χρόνου. Παρακαλώ, ο κ. Κεγκέρογλου έχει τον λόγο.
Ευχαριστώ, κυρία Πρόεδρε. Είμαστε μπροστά σε μια προσπάθεια της Κυβέρνησης, να δικαιολογήσει μια πράξη η οποία δεν χρειάζεται να χαρακτηριστεί, αν ήταν συνειδητή επιλογή, αν ήταν σκόπιμη, αν ήταν ατόπημα ή όπως χαρακτηρίστηκε από κάποιον Κοινοβουλευτικό Εκπρόσωπο, πολιτική γκάφα. Υπήρξε ένα τερατώδες λάθος. Αναδείχθηκε όλη την εβδομάδα. Βουλευτές της Πλειοψηφίας, Υπουργοί αποδέχθηκαν ότι αν γνώριζαν το περιεχόμενο, δεν θα ψήφιζαν. Έρχεται η Κυβέρνηση στη συνέχεια και λέει ότι θα αντιμετωπίσει το πρόβλημα το οποίο δημιουργήθηκε. Μέχρι εδώ καλά, υγιής αντίδραση. Όταν έρχεται, όμως, σήμερα εδώ η Κυβέρνηση και λέει ότι ο λαϊκισμός κάποιων είναι το πρόβλημα και όχι η ίδια η διάταξη, όχι μόνο αναιρεί μια αντίδραση η οποία θα μπορούσε να είναι υγιής αλλά μας βάζει σε σκέψεις, οι οποίες αποτυπώθηκαν με τις τοποθετήσεις μας μέχρι τώρα. Με τη διάταξη που ήρθε και ψηφίστηκε ως άρθρο 178, ουσιαστικά εδίδετο αμνήστευση, αποποινικοποίηση απλώς για αυτούς που παραβίαζαν τον νόμο του 2010 της πλήρους απαγόρευσης συμμετοχής σε offshore με τον ένα ή τον άλλο τρόπο σε οποιοδήποτε κράτος, συνεργάσιμο ή μη. Έρχεται σήμερα με τη διόρθωση, πριν την τοποθέτηση του κ. Παρασκευόπουλου και την διανομή, την οποία δεν έχω εξετάσει, να δώσει συγχωροχάρτι και να δημιουργήσει καθεστώς τακτοποίησης αυτής της διαδικασίας. Όταν προηγουμένως ο Κοινοβουλευτικός μας Εκπρόσωπος ζητούσε αυτό και είπε διαχωρισμός, γιατί αυτό είναι συγχωροχάρτι και αποποινικοποίηση, τρεις, τέσσερις, πέντε συγκεκριμένοι συνάδελφοι του ΣΥΡΙΖΑ αντέδρασαν, λέγοντας ότι δεν διάβασε, δεν έκανε, δεν έδειξε. «Πριν αλέκτορα φωνήσαι, τρις..», ο κ. Παρασκευόπουλος τους άδειασε, διότι απεδέχθη ουσιαστικά αυτό το οποίο του επισημάναμε. Δηλαδή, κύριοι συνάδελφοι, δεν διδαχθήκατε από την ψηφοφορία του άρθρου 178, για την οποία κάνατε την αυτοκριτική σας - όχι όλοι, αλλά πολλοί - ότι μπορεί και σ' αυτή τη διαδικασία να υπάρχει; Τώρα τι δείχνει η παρέμβαση του κ. Παρασκευόπουλου; Δείχνει ότι χρειάζεται μεγαλύτερη προσοχή. Δεν είναι, μάλιστα, ζήτημα κομματικής γραμμής σε έναν μαζικό χώρο, όπου οι περισσότεροι έχουμε - ή έχετε - εντρυφήσει, δηλαδή «το είπε το κόμμα και τελείωσε». Θα πρέπει να διαβάζουμε πιο προσεκτικά και να ακούμε και την Αντιπολίτευση, διότι αυτός είναι ο ρόλος της Αντιπολίτευσης. Μέσα από την κριτική που ασκεί, μέσα από την εξέταση των πραγμάτων από άλλη οπτική γωνία, ο ρόλος της είναι να διευκολύνει και την Πλειοψηφία να παίρνει σωστές αποφάσεις. Ε, λοιπόν, η τακτική σας μέχρι τώρα δεν έχει δείξει ότι μπορείτε να συνδράμετε μ' αυτόν τον τρόπο. Άκουσα αυτά που είπε ο κ. Παρασκευόπουλος. Όπως είπα, δεν πρόλαβα να δω τη διάταξη, διότι δεν μοιράστηκε αμέσως, καθώς έχει και μία γραφειοκρατία το σύστημα. Εάν δεν εξαιρεί όλες τις εξωχώριες σύμφωνα με τον νόμο του 2010 που είχε πλήρη απαγόρευση - δηλαδή να μην αίρεται το αξιόποινο για καμμία απ' αυτές που υπάγονταν στην απαγόρευση του νόμου του 2010- και έρχεται και νομοθετεί με επιμέρους χαρακτηρισμούς και λέει «συνεργάσιμες», «μη συνεργάσιμες», κ.λπ., είναι θολή, κύριε Υπουργέ. Για όλους όσους υπήρχε απαγόρευση με τον νόμο του 2010, δεν πρέπει να αίρεται το αξιόποινο. Εάν αυτό δεν το κατοχυρώνετε - και σας λέω ότι κρατώ επιφύλαξη, γιατί δεν το διάβασα - τότε συνεχίζετε να έχετε καταθέσει μία ύποπτη διάταξη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μάλιστα είναι μία ύποπτη διάταξη, η οποία μπορεί να συγκεκριμενοποιεί τα πράγματα, μπορεί κατά τη διαδικασία της μεταβίβασης να φανεί, αλλά μπορεί και να μη φανεί αν ήταν τραπεζίτης, Υπουργός, Υφυπουργός, Βουλευτής ή οτιδήποτε άλλο, διότι δεν είναι μόνο πολιτικά πρόσωπα που υπάγονται σ' αυτήν την απαγόρευση, όπως σωστά επεσήμανε ο κ. Κωνσταντινόπουλος. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Άρα, λοιπόν, εμείς σ' αυτό το πλαίσιο θα εξετάσουμε…
Σταματήστε το κουδούνι, κυρία Πρόεδρε. Μιλάει ο συνάδελφος. Ας υπάρχει λίγος σεβασμός.
Κατ' αρχάς, αυθαίρετα, κυρία Πρόεδρε, βάλατε πέντε λεπτά. Επτά λεπτά δικαιούμαστε, σύμφωνα με τον Κανονισμό. Δεν θέσατε στην Ολομέλεια το θέμα, του αν θέλουμε να μιλήσουμε για επτά λεπτά ή πέντε λεπτά. Επομένως δεν είμαι εγώ εν αδίκω ή αντικανονικός. Θα τοποθετηθούμε, αφού μελετήσουμε αυτές τις τροποποιήσεις, σύμφωνα με την πολιτική θέση που αναπτύξαμε προηγουμένως, όπως εκφράστηκε από τον εισηγητή μας και από τον Κοινοβουλευτικό μας Εκπρόσωπο. Ευχαριστώ, κυρία Πρόεδρε.
Μη διαμαρτύρεστε για τον χρόνο. Αυτός είναι προσδιορισμένος εδώ από τις υπηρεσίες και είναι πέντε λεπτά.
Οι υπηρεσίες δεν αλλάζουν, όμως, τον Κανονισμό, χωρίς την έγκριση της Βουλής.
Αυτό δεν είναι νομοσχέδιο. Είναι τροπολογία στη σύμβαση. Ο κ. Γκιόλας έχει τον λόγο.
Ευχαριστώ, κυρία Πρόεδρε. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Σε όσα ακούστηκαν αμέσως προηγουμένως, η απάντηση από τα στελέχη και τους Βουλευτές του ΣΥΡΙΖΑ και των ΑΝΕΛ είναι η ενιαία στάση που θα φανεί και με την ψηφοφορία αμέσως αλλά και η προθυμία του αρμοδίου Υπουργού να θεραπεύσει τυχόν ατέλειες ορισμένων νομοθετικών ρυθμίσεων. Δεν έχετε, λοιπόν, λόγο εκ των υστέρων να κάνετε τους τιμητές, ενώ καμμία φροντίδα και επιμέλεια δεν έχετε λάβει μέχρι τώρα, για να θεραπεύσετε τους κρυφούς δαιδαλώδεις δρόμους των λεγόμενων «offshore» εταιρειών. Εμείς, τουναντίον, αυτό φροντίσαμε. Αυτή ήταν η μέριμνα και η επιμέλειά μας. Θα απαντήσω σε ορισμένα ερωτήματα που ετέθησαν ή πλανώνται. Η τροπολογία καθιερώνει αυστηρό νόμο; Πράγματι ο νόμος γίνεται αυστηρός, διότι μόνο μ' αυτή τη διατύπωση και τους όρους είναι βέβαιο ότι δεν θα ξεφύγει πια κανείς απ' όσους επιθυμούν να φοροδιαφύγουν ή να τύχουν φοροαπαλλαγών, καθώς το δίκαιο, η ηθική και η οικονομική κατάσταση της πατρίδας δεν το θέλει ούτε η κοινωνία το επικροτεί. Γιατί δεν αρκεστήκαμε στο προσφάτως ψηφισθέν άρθρο του νόμου 178; Τον συμπληρώσαμε, κύριοι συνάδελφοι, διότι υπάρχει μεγάλος κίνδυνος τα πολιτικά πρόσωπα που αναφέρονται, να μη συμπεριφέρονται άμεμπτα, όχι δηλαδή μόνο κατά της ηθικής, αυτό που λέμε «είναι ηθικό αλλά δεν είναι νόμιμο», αλλά ακροβατώντας στα όρια της νομιμότητας, να εκμεταλλευτούν ευνοϊκότερα φορολογικά συστήματα άλλων ευρωπαϊκών ή και άλλων χωρών και έτσι αφ 'ενός να στερούν από το ελληνικό δημόσιο τους ανάλογους φόρους που καλείται κάθε Έλληνας, και ο πιο απλός και ο πιο φτωχός, να καταβάλλει, αφ 'ετέρου δε να μην επιβραβεύσουν τον επιθετικό φορολογικό σχεδιασμό κρατών της Ευρώπης - βλέπε Βουλγαρία, Κύπρος Μάλτα - που εμμέσως πλην σαφώς πολεμούν, αντιμάχονται και αντιστρατεύονται το συμφέρον της χώρας μας. Αυτήν την τακτική της έμμεσης δηλαδή φοροαποφυγής, ουδείς Έλλην πολίτης ανέχεται να συμβεί για τους ίδιους, πολύ δε περισσότερο για τα πολιτικά πρόσωπα που περιέχονται στις επίμαχες διατάξεις. Απλοϊκώς έως αφελώς θα ισχυριστούν και κάποιοι ότι παρεμποδίζονται τα παιδιά ή οι σύζυγοι - είναι τα λεγόμενα «παρένθετα πρόσωπα» - να ασκήσουν επιχειρηματικότητα με συμμετοχή σε εταιρείες, όχι όμως και ατομική επιχειρηματικότητα, δραστηριότητα η οποία είναι επιτρεπτή Όχι! Αυτό είναι ανακριβές. Εφόσον τα πρόσωπα αυτά αποδεικνύουν ότι με χρήματα νομίμως κτηθέντα και εξαχθέντα από τους ιδίους, μετέρχονται επιχειρηματικής δραστηριότητας, δεν έχουν τίποτα να φοβηθούν. Τουναντίον φοβούνται - κι έτσι πρέπει να γίνεται από τώρα και στο εξής - όσοι μετέρχονται δαιδαλώδεις και λαβυρινθώδεις ή μετήλθαν διαδρομές, για να επενδύουν τα χρήματά τους στο εξωτερικό και να κερδοσκοπούν, στερώντας φόρους από την Ελλάδα. Τελικά θα πρέπει να θυμίσω αυτό στο οποίο με μεγάλη σοφία έχει κατασταλάξει το κοινό αίσθημα, τη ρήση «καθαρός ουρανός αστραπές δεν φοβάται». Κάποιοι που φοβούνται, κωφεύουν ή απέχουν από την Αίθουσα και τη σημερινή συνεδρίαση. Ο καθαρός, ο έντιμος, ο συνεπής πολίτης και ιδίως ο φιλοδοξών να κατέχει τιμητικά αξιώματα, όπως του Βουλευτή, του δημάρχου, του περιφερειάρχη, συντονιστών και λοιπά, πρέπει πρώτα αυτός να δηλώνει έμπρακτα τη φιλοπατρία του, μιας και η γυναίκα του Καίσαρα πρέπει να είναι και να φαίνεται τιμία, πολύ δε περισσότερο και ο ίδιος ο Καίσαρας! Ευχαριστώ.
Ευχαριστούμε, κύριε Γκιόλα. Τώρα τον λόγο έχει ο κ. Κουτσούκος από τη Δημοκρατική Συμπαράταξη.
Ευχαριστώ, κυρία Πρόεδρε. Κυρίες και κύριοι συνάδελφοι, νομίζω ότι πρέπει να σταθούμε σε δυο - τρία κρίσιμα σημεία, γιατί μας ακούει και ο κόσμος. Το πρώτο σημείο, είναι τι ακριβώς έγινε. Εκείνο που έγινε, είναι μια προσπάθεια της Κυβέρνησης να υποκλέψει την ψήφο των Βουλευτών της Πλειοψηφίας, διότι οι αρμόδιοι Υπουργοί, και ο κ. Παρασκευόπουλος και ο κ. Παπαγγελόπουλος, όταν αγόρευσαν για τις διατάξεις που αφορούσαν το «πόθεν έσχες», αναφέρθηκαν στη διεύρυνση και στην επέκταση. Ο κ. Παπαγγελόπουλος είπε επί λέξει: «προσαρμόζουμε στην ισχύουσα φορολογική νομοθεσία την έννοια της εξωχώριας, γιατί μέχρι τώρα δημιουργούνται διάφορα προβλήματα» κ.λπ.. Δηλαδή έδωσε την αίσθηση στο Σώμα ότι κάνει μια φορολογική προσαρμογή. Όμως, κυρίες και κύριοι συνάδελφοι, είναι άλλο το θέμα του πώς αντιμετωπίζεις φορολογικά τον οποιοδήποτε και άλλο το ζήτημα πολιτικής και δεοντολογίας, που λέει: Πρέπει ένας Βουλευτής, ένας Υπουργός να έχει εξωχώριες ή δεν πρέπει; Αυτό δεν έγινε κατανοητό στο Σώμα ούτε από την αιτιολογική έκθεση φαινόταν. Έπρεπε να ανατρέξει κάποιος στις καταργούμενες διατάξεις για να το καταλάβει. Φυσικά πιστεύω ότι αν το είχαν αντιληφθεί οι Βουλευτές της Πλειοψηφίας, δεν θα είχαν ψηφίσει. Άρα έχουν προσωπική ευθύνη και οι δύο Υπουργοί και από πού φαίνεται ότι έχουν προσωπική ευθύνη; Φαίνεται από την απάντηση που έδωσαν την επόμενη μέρα, μόλις πήρε δημοσιότητα το θέμα, γιατί το ξεκίνησε μια κυριακάτικη εφημερίδα και μετά το σήκωσε όλος ο Τύπος. Εξέδωσαν μια ανακοίνωση, με την οποία επιχειρούσαν να δικαιολογήσουν την πράξη τους, πάλι με φορολογικού χαρακτήρα επιχειρήματα. Τη διαβάσατε την ανακοίνωση που έβγαλε το Υπουργείο Δικαιοσύνης και ισχυριζόταν ότι καλώς έκανε αυτή την αλλαγή; Είδατε τι διέρρευσε το Μαξίμου; Ακούσατε τι είπαν οι εκπρόσωποί σας στα μέσα μαζικής ενημέρωσης τη Δευτέρα και την Τρίτη; Βεβαίως ο κ. Τσίπρας αναγκάστηκε κάτω από την κατακραυγή να το πάρει πίσω. Το παίρνει πίσω τώρα, επεκτείνοντας την απαγόρευση στους πάντες τα πάντα. Εγώ προσωπικά δεν διαφωνώ σ' αυτό, διότι επαναλαμβάνω ότι κανένας πολιτικός δεν έχει δουλειά να κάνει μπίζνες. Όμως, κυρίες και κύριοι συνάδελφοι, έχω την αίσθηση ότι η διάταξη της παράγραφου 5, ήταν μια επιχείρηση αμνήστευσης γι' αυτόν ή γι' αυτούς που φωτογράφισε η κατάργηση της καθολικής απαγόρευσης δηλαδή του να έχει κάποιος εξωχώριες εταιρείες. Δεν είχε κανέναν λόγο να το κάνει αυτό η Κυβέρνηση. Ειπώθηκε ότι μπορεί σ' αυτό το διάστημα δηλαδή της νομοιμοποίησης να κάνει τις μεταβιβάσεις του. Ερχόμαστε τώρα εδώ να του δώσουμε και παράταση σ' αυτή τη διαδικασία και άφεση αμαρτιών Εάν όσα είπε νωρίτερα ο κ. Παρασκευόπουλος - τα οποία δεν προλάβαμε να μελετήσουμε σε βάθος - δείχνουν μια πρόθεση ότι αντιλήφθηκε το σφάλμα του ή, εν πάση περιπτώσει, ότι δεν θέλει να υποστεί επιπρόσθετα και την κριτική σχετικά με το ότι καλύπτει κάποιους, εμείς θα τα υπερψηφίσουμε. Όσον αφορά τα υπόλοιπα, δεν διαφωνούμε, διότι ουσιαστικά αποτελούν μια βελτιωμένη επαναφορά σ' αυτά που ίσχυαν μέχρι το 2010. Εμείς δεν έχουμε καμμία αντίρρηση. Εξάλλου το ΠΑΣΟΚ είχε νομοθετήσει την καθολική απαγόρευση. Δικοί μας ήταν οι νόμοι, τους οποίους δεν είχατε ψηφίσει το 2010, παρά το γεγονός ότι τους επικαλεστήκατε στην περίπτωση του κ. Βερνίκου και βεβαίως μπορούμε να πούμε ότι υποστήκατε μια ηθική και πολιτική ήττα, χάριν της δημοσιότητας που έλαβε το θέμα, επειδή κάποια στιγμή η αλήθεια λάμπει. Μπορεί να λέτε πολλά ψέματα για πολύ καιρό σε λίγους, μπορεί να λέτε λίγα σε πολλούς αλλά πολλά σε πολλούς και για πολύ καιρό δεν μπορείτε να λέτε! Ε, αυτό έχει γίνει σήμερα. Πρόκειται για μια πολιτική νίκη όσων πάλεψαν την ανατροπή αυτής της διάταξης. Παρακαλούμε λοιπόν, κύριε Υπουργέ, να μην επιβεβαιώσετε με τη νομοθετική διατύπωση της παραγράφου 5, αυτό που έχει γραφτεί και ειπωθεί, δηλαδή ότι η Κυβέρνηση είχε πρόθεση να καλύψει κάποιους. Γι' αυτό δεχθείτε τις παρατηρήσεις μας να επανέλθουμε στην καθολική απαγόρευση και για το ενδιάμεσο διάστημα, ώστε κάποιος που αξιοποίησε αυτή τη ρύθμιση αυτές τις μέρες, να μην βρεθεί αποποινικοποιημένος και παραδομένος καθαρός. Ευχαριστώ, κυρία Πρόεδρε.
Ευχαριστούμε, κύριε Κουτσούκο. Τον λόγο έχει τώρα ο κ. Μπγιάλας από τον ΣΥΡΙΖΑ.
Ευχαριστώ, κυρία Πρόεδρε. Κύριοι Υπουργοί, κυρίες και κύριοι συνάδελφοι, αγαπητά έδρανα της Αντιπολίτευσης - τα αναφέρω βέβαια γιατί βλέπω ότι δεν υπάρχει κανείς, έφυγαν λέει - …
Της Αξιωματικής Αντιπολίτευσης!
Σωστά! Της Αξιωματικής Αντιπολίτευσης, όχι Αντιπολίτευσης. Αυτό θέλω να στηλιτεύσω. Αποχώρησαν, λέει, γιατί δεν κάνουμε κάτι καλό. Τώρα εγώ αναρωτιέμαι - γιατί μπερδεύτηκα, όπως με μπερδεύουν πολλές φορές - γι' αυτό που λένε ότι δεν κάνουμε κάτι καλό. Τι λέμε δηλαδή; Ότι φέρνουμε μια διάταξη όπου τα πολιτικά πρόσωπα, οι έχοντες πολιτική ευθύνη, οι ασκούντες εξουσία σ' αυτή τη χώρα, δεν πρέπει να έχουν εταιρείες στο εξωτερικό. Μα φυσικά και δεν πρέπει να έχουμε. Πώς θα πείσουμε ως πολιτικό προσωπικό, όταν λέμε στους άλλους να κάνουν επενδύσεις, όταν ζητάμε να έρθουν επενδύσεις στην Ελλάδα κι εμείς οι ίδιοι να παίρνουμε μετοχές και να κάνουμε επενδύσεις στο εξωτερικό; Μάλλον αυτό πρέπει να το κάνει κάποιος, που είναι διχασμένη προσωπικότητα. Ειδάλλως, κάθε λογικά σκεπτόμενος πολίτης, κάθε πολιτικό ον και κάθε άνθρωπος ο οποίος θέλει να προσφέρει σ' αυτή τη χώρα, δεν μπορεί να το κάνει. Γιατί αποχώρησαν; Για το αυτονόητο; Για το λογικό; Γιατί πάμε να ψηφίσουμε σήμερα ως τροπολογία σε μια πολύ σωστή διάταξη, σε μια διάταξη που δεν έχει ανάγκη η ελληνική κοινωνία; Προφανώς - και νομίζω ότι το είπε ο Κοινοβουλευτικός μας Εκπρόσωπος - υποκρύπτει ενοχή. Μήπως; Κυρίες και κύριοι συνάδελφοι, εξωχώριες εταιρείες είναι αυτές που είναι έξω από τη χώρα. Δεν είναι κάτι διαφορετικό. Απλά ανακαλύφθηκε ως μέσο της προηγούμενης δεκαετίας, για να κρύβεται όλο το μαύρο χρήμα, να κρύβεται όλη η διαφθορά. Εδώ είναι που έχουμε όλα τα πολιτικά σκάνδαλα, που ήταν συνδεδεμένα με τις εξωχώριες εταιρείες. Εξωχώριες εταιρείες, όμως, πού; Είδατε καμμιά εξωχώρια εταιρεία κάποιου από τα πολιτικά πρόσωπα που συζητιούνται στα σκάνδαλα, να είναι στη Γερμανία, στην Ιταλία, στην Ισπανία, δηλαδή σε χώρες που δεν είναι φορολογικοί παράδεισοι, έχουν υπογράψει τη σύμβαση περί αποφυγής διπλής φορολογίας με τη χώρα μας και είναι συνεργάσιμες; Πού γίνονταν αυτά; Στα νησιά Κέιμαν, κάποιες άλλες στην Κύπρο που είχε χαμηλότερους συντελεστές, εκεί γίνονταν, όπου υπήρχε τεράστια διαφορά φορολογικών συντελεστών ή δεν υπήρχε συμφωνία συνεργάσιμης χώρας. Αυτό δεν λαμβάνεται υπ' όψιν; Κυρίες και κύριοι συνάδελφοι, αυτή η διάταξη σήμερα είναι όντως προστασία του πολιτικού συστήματος. Όμως δεν είναι μόνο για την προστασία του πολιτικού συστήματος, είναι ουσία και την ανέφερα προηγουμένως. Δεν μπορεί να λέμε εμείς σήμερα «ελάτε επενδυτές» και εμείς οι πολιτικοί αυτής της χώρας να επενδύουμε σε μία ξένη χώρα. Αναφέρθηκαν στο πώς έγινε αυτή η εξέλιξη, εάν αυτό έγινε, γιατί δεν το σκέφτηκε ο Υπουργός ή γιατί του ξέφυγε; Εγώ θα πω τα εξής: Το ότι μπορεί να μην το σκέφτηκαν ή για οποιοδήποτε άλλον λόγο, πηγαίνοντας για να διορθώσουν μία διάταξη του 2010, να τη συγκεκριμενοποιήσουν μετά από την εισήγηση της GRECO, πολύ καλά έγινε, γιατί θεωρώ πολύ μεγάλη ευκαιρία, όλος αυτός το ντόρος που έγινε, να έρθουν και να δώσουν μία καθολική απαγόρευση σε αυτό που ίσχυε μέχρι σήμερα, στο να δημιουργούν πολιτικά πρόσωπα εταιρείες και να έχουν μετοχές και να συμμετέχουν σε διοικητικά συμβούλια. Τι έχουμε, όμως, αυτές τις ημέρες; Όλα τα κανάλια, ο περισσότερος αριθμός των καναλιών και των μέσων ενημέρωσης και με όλα τα στελέχη της Αντιπολίτευσης να αρχίζουν και να βάλλουν κατά της Κυβέρνησης, κατά του Υπουργείου. Σκάψανε ένα πολύ μεγάλο λάκκο. Ναι αλλά σήμερα δεν κάθισαν να περιμένουν να δουν ποιον θα ρίξουν. Την Κυβέρνηση ή θα πέσουν οι ίδιοι μέσα; Επειδή έσκαψαν πολύ μεγάλο λάκκο, έπεσαν μέσα. Δεν μπορώ να διανοηθώ, πώς η Νέα Δημοκρατία μετά από αυτή την αποχή της από αυτή την ψηφοφορία, θα έρθει να δικαιολογήσει το οτιδήποτε. Θα πρέπει να ξέρουν ότι θα τους ακολουθεί πολλά χρόνια αυτή η αποχή τους από αυτή την ψηφοφορία. Θα τους ακολουθεί, γιατί έχουν ενοχή και δεν μπορούν να καλύψουν αυτά τα οποία ήθελαν να καλύψουν. Κυρίες και κύριοι συνάδελφοι και κύριοι Υπουργοί, να είστε σίγουροι ότι στο άκουσμα και μόνο αυτής της τροπολογίας, μεγάλο μέρος του ελληνικού λαού κατάλαβε ότι η προηγούμενη διάταξη πήγαινε όντως να διορθώσει κάτι που ήταν αδιευκρίνιστο το 2010 αλλά αυτό δεν ήταν αρκετό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Άρα, χωρίς να διεκδικούμε - όπως είπε και άλλος συνάδελφος - «το αλάθητο του Πάπα» ερχόμαστε και κάνουμε μία τροπολογία, την οποία υπερψηφίζουμε, μία τροπολογία η οποία βάζει τα πράγματα στην πραγματική τους διάσταση. Ο πολιτικός, ο Έλληνας πολιτικός, ο ασκών την εξουσία στη χώρα, θα πρέπει να επενδύει στη χώρα και όχι σε άλλες χώρες. Σας ευχαριστώ.
Ευχαριστούμε τον κ. Μπγιάλα. Τώρα τον λόγο έχει ο κ. Παπαθεοδώρου από τη Δημοκρατική Συμπαράταξη ΠΑΣΟΚ - ΔΗΜΑΡ. Από τους ομιλητές έχει μείνει άλλος ένας, ο κ. Δημητριάδης από τον ΣΥΡΙΖΑ. Μετά θα μιλήσει ο κ. Φάμελλος, ο Κοινοβουλευτικός Εκπρόσωπος. Έχει υποβληθεί ένα αίτημα από τον κ. Λοβέρδο, να πάρουν τον λόγο οι Κοινοβουλευτικοί Εκπρόσωποι για τις νομοτεχνικές βελτιώσεις που κατατέθηκαν. Θα δώσω τον λόγο για δύο λεπτά.
Για παραπάνω χρόνο, κυρία Πρόεδρε.
Δεν γίνεται!
Έχω τον λόγο, κυρία Πρόεδρε;
Ορίστε, κύριε Παπαθεοδώρου, έχετε τον λόγο.
Σας ευχαριστώ πολύ. Κυρία Πρόεδρε, κύριοι Υπουργοί, κυρίες και κύριοι συνάδελφοι, η εμπεδωμένη αντίληψη στον κόσμο είναι ότι κάτι έγινε και σε αυτό νομίζω ότι θα πρέπει να συμφωνήσουμε όλοι. Κάτι έγινε. Το άρθρο 178 ψηφίστηκε από την Κοινοβουλευτική Πλειοψηφία, υπήρξε αντίδραση και από την κοινωνία αλλά ενδεχομένως και από Βουλευτές, πάντως από την Αντιπολίτευση, και ήρθε νέα διάταξη σήμερα, την οποία καλούμαστε να μελετήσουμε και πάλι η διάταξη άλλαξε, γιατί από την πλευρά της Δημοκρατικής Συμπαράταξης υπήρξε συγκεκριμένη αντίδραση ως προς το περιεχόμενο και τα περιγραφόμενα. Άκουσα τον κ. Παπαγγελόπουλο το πρωί, ακόμα και αν επιχείρησε απρόσφορα να αντιστρέψει λίγο την πραγματικότητα, η πραγματικότητα είναι μία, είναι εμπεδωμένη στον κόσμο. Υπήρξε συγκάλυψη ή αν δεν υπήρξε συγκάλυψη κάτι υπήρξε. Εδώ δεν μιλάμε για υποψία, γιατί αν ήσασταν σταθεροί στην άποψή σας, δεν θα είχατε αλλάξει, κύριε Υπουργέ, το 178. Υπάρχει και κάτι άλλο, το οποίο θα σας το πω, αν και δεν νομίζω ότι είναι η τρέχουσα τακτική στα κοινοβουλευτικά ήθη. Ο κ. Παρασκευόπουλος είπε προηγουμένως ότι στηρίζει και αυτός την τροπολογία - φαίνεται άλλωστε, γιατί συνυπέγραψε - του κ. Παπαγγελόπουλου, ο οποίος ήταν και ο κύριος εισηγητής. Στην ουσία, κύριε Υπουργέ - κατά την άποψή μου, μπορείτε να μην τη δεχτείτε αλλά θέλω να την ακούσετε - έγινε το εξής: Ακριβώς επειδή υπήρξε ο θόρυβος, ο κ. Παπαγγελόπουλος σήμερα απλώς επανέλαβε την ορθότητα της προηγούμενης, κατά την άποψή του, διάταξης και ο κ. Παρασκευόπουλος απλώς την άλλαξε και οι δύο μαζί μετά συνυπέγραψαν μία νομοτεχνική βελτίωση, η οποία αλλάζει κάπως τα πράγματα. Για να τη δούμε, όμως. Ξεκινάω από την αιτιολογική έκθεση, κύριε Παρασκευόπουλε, γιατί μας ενδιαφέρει αυτό. Τι περιγράφουμε στην αιτιολογική έκθεση; Περιγράφουμε το εξής: «Εξασφαλίζεται ότι τα πρόσωπα τα οποία καταλαμβάνει η ρύθμιση της προτεινόμενης παραγράφου, δεν συμμετέχουν όχι μόνο σε μη συνεργαζόμενα κράτη στον φορολογικό τομέα αλλά και σε κράτη των οποίων…» - ακούτε, κύριε συνάδελφε, έχει σημασία, ιδιαίτερα για τους νομικούς εξ ημών - «… των οποίων το φορολογικό σύστημα είναι καταφανώς ελαφρύτερο έναντι του ελληνικού». Στην Ευρώπη, κυρίες και κύριοι συνάδελφοι, προφανώς και καταφανώς, το φορολογικό σύστημα για όλες τις εταιρείες είναι κατά πολύ ελαφρύτερο του σημερινού για εμάς και για τις εταιρείες.
Στη Βουλγαρία. Σε ποια άλλη χώρα; Μόνο στη Βουλγαρία.
Και τι θα κάνετε στη Βουλγαρία; Είναι 12%. Είναι 12% και στην Κύπρο και σε άλλες ευρωπαϊκές χώρες. Τι θα κάνετε, λοιπόν; Αυτό που κάνετε, είναι απλούστατα να πηγαίνετε από τη διάταξη η οποία υπήρχε και ήταν ξεκάθαρη το 2010 και έλεγε ότι απαγορεύεται η συμμετοχή πολιτικού προσώπου σε offshore εταιρεία, να πάμε να διαχωρίσουμε τα μη συνεργαζόμενα τώρα από τα συνεργαζόμενα και ταυτόχρονα να μιλάμε για ευνοϊκότερο φορολογικό καθεστώς. Σε πολλές - επαναλαμβάνω - ευρωπαϊκές χώρες έχουμε ευνοϊκότερο φορολογικό καθεστώς. Τι θέλουμε να ποινικοποιήσουμε εδώ; Θέλουμε να ποινικοποιήσουμε τη συμμετοχή του πολιτικού προσώπου και πολλών άλλων προσώπων σε εταιρείες με πραγματική καταστατική έδρα σε αυτές τις χώρες; Και γιατί δεν μας αρκούσε η προηγούμενη του 2010 που ήταν ξεκάθαρη; Ο διαχωρισμός αυτήν τη στιγμή μεταξύ, πρώτον, μη συνεργαζόμενων κρατών και, δεύτερον, κρατών με ιδιαίτερο και ευνοϊκότερο φορολογικό σύστημα, νομίζω ότι δημιουργεί σύγχυση και θα πρέπει ακόμη να το δούμε. Το τρίτο σημείο που εμένα με ενδιαφέρει είναι το εξής: Έχουμε ένα παράδειγμα συμβολικής νομοθέτησης εδώ, κύριε Υπουργέ. Γιατί; Άκουσα αυτό το οποίο είπε ο κ. Παρασκευόπουλος ότι δεν εφαρμόζεται το άρθρο 2 του Ποινικού Κώδικα, επομένως, δεν θα έχουμε παραγωγή έννομων αποτελεσμάτων. Αυτό δεν είπατε, κύριε Υπουργέ; Όμως, αυτό ισχύει, όσον αφορά στην Ποινική Δικονομία. Σκεφτήκατε το γεγονός ότι η αρχή της εφαρμογής του ευεργετικότερου νόμου έχει συνταγματική διάσταση και εκεί το δικαστήριο να μην δεχθεί ότι δεν υπήρξε παραγωγή έννομων αποτελεσμάτων; Το αντίθετο, ότι υπήρξε. Και να έχουμε τελικά μία παράγραφο, την οποία εσείς προτείνατε, χωρίς να έχει καμμία ουσία και κανένα έννομο αποτέλεσμα. Άρα, κατά την άποψή μου, θα πρέπει να ξαναπάμε πάλι στην κύρια απαγόρευση για τις offshore για τα πολιτικά πρόσωπα και να μην έχει ισχύ ο νόμος από την ψήφισή του. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ήθελα λίγο ακόμα χρόνο, για να πω και κάτι άλλο, κυρία Πρόεδρε. Ακριβώς επειδή υπήρξε όλο αυτό το σπασμωδικό πήγαινε - έλα με τις τροπολογίες, μπήκαμε στη διαδικασία μιας απίθανης νομοθέτησης ως προς τα παρένθετα πρόσωπα. Νομίζω ότι όλοι τα διαβάσατε. Τα παρένθετα πρόσωπα είναι οι εν διαστάσει σύζυγοι;
Μπορεί να είναι.
Είναι οι έχοντες συνάψει σύμφωνο συμβίωσης; Είναι οι συγγενείς πρώτου βαθμού; Αποκλείετε δηλαδή από την οικονομική δραστηριότητα γιο γενικού γραμματέα ή κόρη γενικού γραμματέα, που δραστηριοποιείται στο εξωτερικό. Αυτό θέλετε να κάνετε και θεωρείτε ότι αυτό είναι στοιχείο δίκαιης νομοθέτησης ή ότι προστατεύει το πολιτικό σύστημα. Ακριβώς επειδή ήταν ανοικτό προηγουμένως, ακριβώς επειδή ανοίξατε με το 178 την υποψία, δεν πρόκειται και δεν μπορείτε να την κλείσετε με τέτοιου είδους υπερβολικές διατάξεις. Για αυτόν τον λόγο νομίζω ότι θα πρέπει ακόμα να ξαναδείτε το κείμενο. Το προσπαθείτε από την αρχή, κύριοι Υπουργοί. Δεν βγαίνει. Θα πρέπει να περιοριστεί και τουλάχιστον να έχει μια νομοτεχνική βάση που να μπορεί να εφαρμοστεί. Σας ευχαριστώ πολύ.
Ο κ. Δημητριάδης έχει τον λόγο.
Κυρία Πρόεδρε, κύριοι Υπουργοί, κυρίες και κύριοι συνάδελφοι, έχουμε να διαχειριστούμε δύο ειδών ζητήματα. Το πρώτο είναι το πολιτικό ζήτημα που προκύπτει με αφορμή μια διάταξη στο προηγούμενο μεγάλο νομοσχέδιο, που έχει σημασία να παρατηρήσουμε πως η πρόθεσή του δεν ήταν να ρυθμίσει ζητήματα που έχουν σχέση με το πολιτικό χρήμα. Ήταν κάτι ευρύτερο και τελείως διαφορετικό. Σε μια διάταξη, λοιπόν, που πιστεύαμε ότι απλά διευρύνει και εξακριβώνει τη διαδικασία της εξωχώριας εταιρείας, πράγματι δημιουργήθηκε μια συζήτηση, ένα ανοιχτό ζήτημα στην κοινωνία, το οποίο, ως οφείλαμε, το ακούμε και παίρνουμε θέση ακριβώς γιατί δεν είμαστε ίδιοι, ακριβώς γιατί μας ενδιαφέρει πάρα πολύ να μην περνάει από καμμιά πλαϊνή ή πίσω πόρτα ζήτημα το οποίο είναι ακριβώς απέναντι στις αρχές και στους ηθικούς μας κώδικες. Έχει σημασία επιπλέον για μας, γιατί αυτή ακριβώς η παρέμβαση είναι στον πυρήνα της λαϊκής εντολής που λάβαμε και είναι η προσπάθεια να διασώσουμε τον δημόσιο πλούτο και δημόσιο χρήμα υπέρ του δημοσίου συμφέροντος. Στο νομικό ζήτημα το είπαμε φαίνεται να υπάρχει ένα κενό και σε αυτό παρεμβαίνουμε. Και παρεμβαίνουμε δραστικά και καθοριστικά με μια γενικευμένη ρύθμιση, η οποία ούτε λίγο ούτε πολύ, ακριβώς γιατί αυτοί είμαστε και αυτό πιστεύουμε, απαγορεύει ουσιαστικά από εδώ και πέρα σε οποιοδήποτε πολιτικό στέλεχος, από τον Πρωθυπουργό μέχρι τους Βουλευτές και τους Ευρωβουλευτές, να συμμετέχει σε οποιαδήποτε εταιρεία του εξωτερικού, εννοούμε ή στο κεφάλαιό της ή στο γενικό της συμβούλιο. Η δεύτερη παράγραφος, εν συνεχεία, προβλέπει ώστε ένα σύνολο στελεχών του ευρύτερου δημόσιου τομέα να μην μπορεί να συμμετέχει σε ευνοϊκούς φορολογικούς τόπους, όπως είναι διάφοροι γνωστοί παγκόσμιοι τόποι όπου εδρεύει το μαύρο χρήμα. Υπάρχει μια παρατήρηση επ' αυτού, το γεγονός μήπως στο διάστημα που μεσολάβησε αυτών των λίγων ημερών υπάρχει κάποιο παράδειγμα όπου κάποιος μπορεί να διαφύγει και να εκμεταλλευτεί αυτήν την κατάσταση. Δεν έχει συμβεί. Είναι ρητό και καθαρό. Αυτό που μένει να παρατηρήσουμε είναι το εξής εντυπωσιακό, για εμένα τουλάχιστον ως νέο Βουλευτή: Η απουσία της Αξιωματικής Αντιπολίτευσης, η οποία δεν είναι απλά απουσία αλλά είναι μια εκκωφαντική θέση. Και είναι μια εκκωφαντική θέση όχι τόσο επί της ουσίας της διάταξης που φέραμε, διότι είναι πρόδηλη η αμηχανία της, αλλά είναι μια εκκωφαντική θέση όσον αφορά την ουσία της πολιτικής της. Όποτε η συζήτηση και η πραγματικότητα πηγαίνει σε πραγματικές ανάγκες και δεδομένα, ουσιαστικά η Αξιωματική Αντιπολίτευση αυτοακυρώνεται, διότι έχει μάθει να εννοεί την πολιτική μόνο ως παραπλάνηση και απόκρυψη. Πράγματι, στην πολιτική υπάρχει το στοιχείο της παραπλάνησης και της απόκρυψης, είναι συστατικά της στοιχεία, αλλά δεν είναι μόνο αυτά. Εμείς είμαστε όλα τα άλλα που είναι πραγματικές ανάγκες του λαού. Σας ευχαριστώ.
Σας ευχαριστούμε, κύριε Δημητριάδη. Ανοίγει ο κύκλος των δευτερολογιών των Κοινοβουλευτικών Εκπροσώπων. Ο κ. Φάμελλος έχει και την πρωτολογία του.
Όχι, κυρία Πρόεδρε. Θα τα κάνω μαζί.
Θα τα κάνετε μαζί, λοιπόν. Ο κ. Λοβέρδος που ζήτησε τον λόγο δεν είναι εδώ. Κύριε Κασιδιάρη, θέλετε να μιλήσετε εσείς;
Κι εγώ, κυρία Πρόεδρε, θα τα κάνω μαζί μετά τον ΣΥΡΙΖΑ.
Μετά τον ΣΥΡΙΖΑ. Ποιος άλλος θέλει να μιλήσει; Κύριε Καρρά, θέλετε να μιλήσετε εσείς;
Κυρία Πρόεδρε, θα διευκολύνω την ταχύτητα της διαδικασίας. Κατ' αρχάς θα πω ναι, ότι ως προς τις νομοτεχνικές βελτιώσεις, που έφερε ο κ. Παρασκευόπουλος, συμφωνώ. Παραμένει, όμως, ακόμα το ζήτημα των οικογενειών. Νομίζω ότι θα πρέπει να το δούμε και αυτό, διότι εφόσον ψηφιστεί μια διάταξη, μένει σε εκκρεμότητα. Θα αναφερθώ εν συντομία, διότι ήδη με κάλυψε ο συνάδελφός μου κ. Σαρίδης, για τις υπόλοιπες τροπολογίες, για τις οποίες βέβαια έχουμε δηλώσει ότι τις ψηφίζουμε. Μπορώ να πω ότι η τροπολογία, η οποία αφορά τους σπουδαστές της σχολής ΑΣΣΥ, λύνει ένα θέμα. Μπορώ εν συνεχεία να πω ότι έχουμε λάβει ικανοποιητική απάντηση για το θέμα της μισθοδοσίας στο εξωτερικό. Τοποθετήθηκε ο κ. Αμανατίδης. Βέβαια, κρατώ μια ελάχιστη επιφύλαξη - αλλά δεν το φέρνω ως ερώτημα - με την έννοια για το αν πράγματι υπάρχουν χρήματα από το εξωτερικό που μπορούν να διατεθούν για πληρωμή μισθών εξωτερικού. Δεν θέλω απάντηση. Έχετε καλύψει μεγάλο μέρος, κύριε Αμανατίδη, αλλά είναι κάτι που δεν έχω ξανακούσει. Και επειδή δεν το έχω ξανακούσει, κρατώ μια ελάχιστη επιφύλαξη αν θα πάμε μέσω ΕΣΠΑ τελικά ή αν θα πάμε με απευθείας πόρους. Δεν έχει σημασία, θα υποστηρίξουμε την τροπολογία. Εκείνο το οποίο θέλω να πω και τελειώνω αμέσως, κυρία Πρόεδρε, είναι για το εκπαιδευτικό προσωπικό για το οποίο τοποθετήθηκε ο κ. Φίλης. Μου μένει μια επιφύλαξη και σε αυτό - παρότι δεν θα πρέπει να είμαστε πολύ αυστηροί για εκπαιδευτικά θέματα, εφόσον έστω και ελάχιστα συμβάλλουν στη βελτίωση και του κλίματος και των σπουδών των παιδιών - για το πώς θα αντιμετωπιστεί το ζήτημα σε περίπτωση καθυστέρησης από το ΑΣΕΠ, το οποίο θα προβαίνει σε έλεγχο νομιμότητας των πινάκων. Αν καθυστερεί το ΑΣΕΠ, εκεί θα μπορεί ο Υπουργός να βγάλει απόφαση και να τοποθετήσει, να καλύψει τις θέσεις ή θα πρέπει να μείνουν ακάλυπτες και θα καθυστερεί η εκπαίδευση των παιδιών, μέχρι το ΑΣΕΠ να αποφασίσει; Διότι, πολλές φορές αναφερόμεθα νομοθετικά ότι αναθέτουμε στο ΑΣΕΠ δικαιοδοσίες - γιατί είναι δικαιοδοτικός τελικά κατά κάποιον τρόπο ο ρόλος του - αλλά δεν ξέρω αν έχουμε εξασφαλίσει ακόμη την πλήρη υποστήριξη των λειτουργιών του ΑΣΕΠ με το κατάλληλο προσωπικό και με το διοικητικό προσωπικό. Τους χώρους ξέρω ότι τους έχει, διότι το έχω επισκεφθεί και ξέρω ότι έχει. Όμως έχω διαπιστώσει ότι υπάρχει έλλειψη και ως προς το κύριο προσωπικό και ως προς το διοικητικό και το επιστημονικό προσωπικό. Εάν λοιπόν, ανατίθενται - και κάνω πρόταση - , αρμοδιότητες στο ΑΣΕΠ, νομίζω ότι προηγουμένως θα πρέπει να προηγείται μια συνεννόηση περί των δυνατοτήτων, κυρία Πρόεδρε, ούτως ώστε να μην καθίσταται κενό γράμμα η νομοθεσία η οποία εισάγει επιπλέον αρμοδιότητες. Ευχαριστώ.
Ευχαριστούμε, κύριε Καρρά. Κύριε Λοβέρδο, θέλετε να μιλήσετε;
Θέλω και ιδιαιτέρως.
Παλιά θέλατε όλοι να μιλήσετε πρώτοι. Τώρα θέλετε όλοι τελευταίοι.
Δεν είπα εγώ κάτι τέτοιο. Υπάρχουν ορισμένες παρατηρήσεις επί των άλλων τροπολογιών που θέλω, κυρία Πρόεδρε, να κάνω. Αναφέρομαι κατ' αρχάς, στην τροπολογία του Υπουργείου Εξωτερικών. Εντάξει, δεν είναι βέβαια αυτή η πηγή της χρηματοδότησης η καταλληλότερη. Εν πάση περιπτώσει, δεν βλέπω να έχουμε ιδιαίτερη διαφωνία. Σε ό,τι αφορά την τροπολογία του Υπουργείου Εθνικής Αμύνης, είμαστε αντίθετοι. Είναι δήθεν αναβάθμιση και κυρίες και κύριοι Βουλευτές, το Υπουργείο Εθνικής Αμύνης έχει ανακοινώσει νομοθετική πρωτοβουλία επί του θέματος, που έρχεται σε λίγες μέρες. Γιατί έρχεται τροπολογία που λύνει θέμα του συνολικού ζητήματος που είχε εξαγγελθεί; Για να αποφευχθεί η ακρόαση των φορέων; Την καταψηφίζουμε και μάλιστα με ένταση. Σε ό,τι αφορά την τροπολογία του Υπουργείου Παιδείας, θα την ψηφίσουμε. Όμως, πρέπει ο κύριος Υπουργός, ιδιαίτερα μετά το κάζο που πάθαμε πέρυσι με τους διορισμούς των αναπληρωτών, να δουν αν για την εξέταση των ενστάσεων, όπου το Υπουργείο βάσει μιας μηχανικής δουλεύει και αποδέχεται ή απορρίπτει, μπορεί το ΑΣΕΠ να ασκήσει το συγκεκριμένο καθήκον του μέσα στο χρονικό διάστημα που είναι χρήσιμο για το Υπουργείο. Διότι, ενώ από την πλευρά των εγγυήσεων και η διοίκηση παίζει τον ρόλο της με τρόπο αξιοπρεπή και αδιάβλητο - γιατί σας ξαναλέω ότι είναι μια μηχανική η εξέταση των ενστάσεων - η προσθήκη του ΑΣΕΠ δεν είναι αρνητική, αλλά πρέπει ο Υπουργός να έχει συνεκτιμήσει τους χρόνους που χρειάζεται το ΑΣΕΠ. Υπ' αυτήν την έννοια, ψηφίζουμε αυτήν την τροπολογία. Σ' ό,τι αφορά τον κ. Παρασκευόπουλο: Κύριε Υπουργέ, νομοθετείτε σε πανικό. Όποιος νομοθετεί σε συνθήκες πανικού είναι βέβαιο ότι θα κάνει και άλλο λάθος, πέραν των λαθών που ήδη έκανε. Η απόδειξη ότι νομοθετείτε σε πανικό είναι, όπως προείπα, το γεγονός ότι νομοθετείτε τροποποιώντας νόμο σας προ δέκα ημερών. Αυτό είναι ομολογία και ενοχής και πανικού. Δεύτερον, υπάρχουν τροποποιήσεις στις τροπολογίες που και σήμερα κάνετε, αποδεχόμενοι παρατηρήσεις που έγιναν από την Αντιπολίτευση. Επαναλαμβάνω, όμως, ότι όποιος νομοθετεί σε πανικό, πρέπει να ξέρει - και η Αίθουσα πρέπει να γνωρίζει και θέλω να το πω αυτό για να επικαλούμαι αυτά τα Πρακτικά - ότι η ακρίβεια της ρύθμισης μπορεί να είναι προβληματική και ο στόχος της ρύθμισης εν τέλει να μην είναι ο επιδιωκόμενος αλλά άλλος, που προκύπτει από τη λανθασμένη διατύπωση ή από τη λανθασμένη σκέψη που ο νομοθέτης διατυπώνει. Είμαστε νομοθέτες εδώ. Πριν πω αυτό για το οποίο έχω επιφύλαξη, θα πω αυτό με το οποίο συμφωνώ. Συμφωνούμε με την πρώτη διευκρίνιση περί πραγματικής και καταστατικής έδρας. Συμφωνούμε και με τη ρύθμιση που αφορά τις εξήντα ημέρες. Κύριε Υπουργέ, πρέπει να σκεφθείτε, πρώτον, ότι υπήρχε ολοκληρωμένη και πλήρης απαγόρευση την οποία καταργήσατε. Εμείς είχαμε προτείνει και ψηφίσει με Υπουργό τότε τον Χάρη Καστανίδη την πλήρη απαγόρευση για πολιτικούς, για Υπουργούς και Βουλευτές που δεν νοείται να έχουν τα χρήματά τους εκεί που έχουν μικρότερη φορολογία, σε σχέση με τον διπλανό τους συμπολίτη. Πρέπει να δεχθείτε ότι αν δεν χρησιμοποιήσετε στην φρασεολογία της παρέμβασής σας τη μνεία στα πρόσωπα και στην απόλυτη απαγόρευση του ν.3849/2010, εμείς θα σκεφτούμε τι θα κάνουμε για τη ρύθμιση αυτή. Κρατάμε επιφύλαξη. Τρίτον: Λείπει ο κ. Παρασκευόπουλος. Κρίμα. Θέλω οι συνεργάτες του να του κάνουν μία αναφορά. Γνωρίζει πάρα πολύ καλά ότι από τη στιγμή που ψηφίστηκε ευνοϊκότερη ποινική ρύθμιση, ό,τι και να πει ο νομοθέτης μεταγενεστέρως, είναι θέμα των δικηγόρων που θα επιχειρήσουν να την αξιοποιήσουν και του δικαστηρίου που θα δεχθεί τα επιχειρήματα. Ό,τι και να κάνετε, ό,τι και να πείτε, το κακό το έχετε κάνει. Η κρίση του Σώματος δεν επιλύει το θέμα. Η κρίση των δικαστηρίων θα το επιλύσει. Όμως και μία αυταπάτη που πάει να δημιουργηθεί στην Αίθουσα πρέπει να τη διαλύσουμε, πρέπει να την άρουμε. Αναφέρεστε στο άρθρο 2 του Ποινικού Κώδικα. Σωστά, αλλά δεν φτάνει, κύριε Υπουργέ. Δεν απευθύνομαι στον κ. Παπαγγελόπουλο. Εγώ από το πρωί αναφέρομαι στον κ. Παρασκευόπουλο για πολλούς λόγους. Είναι ο Υπουργός Δικαιοσύνης. Δεν μπορεί να μας κάνει εδώ πέρα τον Υπουργό που κάνει εκθέσεις ιδεών. Υποτίθεται ότι ήταν και ένας άνθρωπος επιεικής ως καθηγητής του Ποινικού Δικαίου και ιδιαιτέρως…
Ελάτε, κύριε Λοβέρδε. Προχωρήστε.
Να τελειώσω, κυρία Πρόεδρε. Έχουμε σοβαρά θέματα. Ό,τι και να λες για το άρθρο 2 του Ποινικού Κώδικα που απαγορεύει την αναδρομική ισχύ, δεν μπορείς να ξεχνάς ότι η απαγόρευση της εφαρμογής δυσμενέστερου ποινικού νόμου κατοχυρώνεται στο άρθρο 7 παράγραφος 1 του Συντάγματός μας. Πέρα απ' αυτό και πάνω απ' αυτό, δεν μπορείς να ξεχνάς ότι η Σύμβαση των Δικαιωμάτων του Ανθρώπου προστατεύει αυτή την αρχή του Ποινικού Δικαίου και ότι ο Οργανισμός Ηνωμένων Εθνών επίσης το προστατεύει. Είναι παγκόσμια αρχή αυτή. Εμείς θα τη ψηφίσουμε την παρέμβασή σας, αλλά ό,τι και να πούμε και οι τριακόσιοι, άπαξ και για μία μέρα, για δώδεκα ώρες, για μία ώρα, για μισή ώρα, για ένα λεπτό…
Εντάξει, κύριε Λοβέρδο.
Δεν έχει «εντάξει», κυρία Πρόεδρε. Επιτρέψτε μου.
Συντομεύστε! Σας παρακαλώ!
Θέλω να ολοκληρώσω το επιχείρημά μου.
Υπάρχει Κανονισμός. Νομίζετε ότι επειδή έχετε επιχειρήματα μπορείτε να μιλάτε ως το απόγευμα;
Μην άγχεστε με το θέμα του χρόνου.
Δεν κατάλαβα γιατί διαμαρτύρεστε.
Κάνετε μία κατ' εξαίρεση διαδικασία. Τη στηλιτεύσαμε, την παρακολουθούμε στον βαθμό που ανοίγετε κατάλογο ομιλητών αλλά να είστε επιεικής με τον χρόνο, διότι πρέπει να ακουστούν τα επιχειρήματα. Μας λένε μετά απ' έξω «δεν το είχες πει», και εδώ αυτό το θέμα απασχολεί τους Έλληνες και τις Ελληνίδες πολίτες. Σας παρακαλώ! [[Θόρυβος από την πτέρυγα του ΣΥΡΙΖΑ]] Ναι, κύριοι συνάδελφοι, όλα απασχολούν, αλλά δεν δεχτήκατε καμμία από τις παρατηρήσεις μας, αντιδρούσατε, και τα δέχεται τώρα το Υπουργείο.
Ολοκληρώστε, κύριε Λοβέρδο. Μην ανοίγετε νέα θέματα.
Λέω, λοιπόν, κύριε Υπουργέ, ότι θα ψηφίσουμε την τρίτη νομοτεχνική σας παρέμβαση, με συνείδηση όμως ότι είμαστε στο έλεος του εφαρμοστή του δικαίου που θα συνεκτιμήσει αφ' ενός τη σημασία της ρύθμισης που θα υιοθετήσει σε λίγο η Βουλή αλλά δεν μπορεί να μην συνεκτιμήσει το άρθρο 7 του Συντάγματος, την Ευρωπαϊκή Σύμβαση των Δικαιωμάτων του Ανθρώπου και ό,τι άλλο ισχύει στο πεδίο του Ποινικού Δικαίου διεθνώς. Άρα, έχετε κάνει ένα κακό, το έχετε ομολογήσει και δεν το διορθώνετε ενδεχομένως. Συνοψίζω, κυρία Πρόεδρε και κλείνω λέγοντας ότι βάλαμε ένα θέμα σε ό,τι αφορά στην ψήφιση του σχεδίου νόμου εν τω συνόλω αυτού σήμερα. Δεν το ακούσατε. Μας μοιράσατε το κείμενο για να το ψηφίσουμε και στο σύνολό του. Αυτό δημιουργεί πάρα πολλά προβλήματα. Είναι πραγματικά απορίας άξιον πώς ενώ έχετε δημιουργήσει στον εαυτό σας τόσα πολλά προβλήματα, πριν καν καταλήξει το Υπουργείο ότι ολοκληρώνει την αξιοποίηση της παρέμβασης της Αντιπολίτευσης για να φτιάξει τις διατάξεις του, μας το μοιράζετε κιόλας για να κερδίσετε χρόνο. Η λύση της ασφάλειας, κύριε Υπουργέ, είναι να μην ψηφίσουμε για να μην πάρουμε τις ευθύνες σας. Σας παρακαλούμε, λοιπόν - και σας παρακαλούμε για δεύτερη φορά - αφήστε την ψήφιση επί του συνόλου για άλλη μέρα. Πάντως, κυρία Πρόεδρε, εσείς ενημερώστε τον Πρόεδρο της Βουλής - βέβαια είναι εδώ - και όλο το Προεδρείο ότι ζητάμε όπως εφήρμοσε η Βουλή και στην προηγούμενη περίοδο αυτής, με Πρόεδρο την κ. Κωνσταντοπούλου, να μάς δοθεί η δυνατότητα να ψηφίσουμε κάποιες από τις ρυθμίσεις - είναι ένα άρθρο η τροπολογία του Υπουργείου Δικαιοσύνης - και κάποιες να μην τις ψηφίσουμε. Έγινε στην προηγούμενη περίοδο της Βουλής για εσάς αυτή η εξαίρεση από παλιό κανόνα. Να γίνει και τώρα, ειδάλλως θα προβληματιστούμε πάρα πολύ για το τι θα κάνουμε.
Κύριε Λοβέρδο, δέκα λεπτά καταφέρατε να μιλήσετε, επειδή έχετε πολλά επιχειρήματα. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και τέσσερις εκπαιδευτικοί συνοδοί τους από το 6ο Δημοτικό Σχολείο Χανίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο Βουλευτής κ. Ιωάννης Μανιάτης ζητάει να εγκριθεί άδεια απουσίας του από τις εργασίες της Βουλής για το χρονικό διάστημα από 1η Ιουνίου μέχρι 2 Ιουνίου 2016 λόγω μετάβασής του στο εξωτερικό για τη συμμετοχή του σε Workshop των Σοσιαλιστών και των Σοσιαλδημοκρατών. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Επίσης, έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμων του Υπουργείου Εθνικής Άμυνας: Α. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Ισραήλ σχετικά με το Καθεστώς των Δυνάμεών τους». Β. «Κύρωση του Μνημονίου Κατανόησης για τη Στρατιωτική Συνεργασία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Αραβικής Δημοκρατίας της Αιγύπτου». Γ. «Κύρωση της Προγραμματικής Συμφωνίας (Programme Arrangement) Αριθμ. Α -1424 [MIOS] μεταξύ του Ομοσπονδιακού Υπουργού Άμυνας και Αθλητισμού της Δημοκρατίας της Αυστρίας και του Υπουργού Άμυνας του Βασιλείου του Βελγίου και του Υπουργείου Άμυνας της Δημοκρατίας της Βουλγαρίας και του Υπουργείου Άμυνας της Δημοκρατίας της Κροατίας και του Υπουργείου Άμυνας της Δημοκρατίας της Τσεχίας και του Υπουργείου Άμυνας της Εσθονίας και του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας και του Υπουργείου Άμυνας της Γαλλικής Δημοκρατίας και του Ομοσπονδιακού Υπουργείου Άμυνας της Ομοσπονδιακής Δημοκρατίας της Γερμανίας και του Υπουργείου Άμυνας της Ιταλικής Δημοκρατίας και του Υπουργείου Άμυνας της Δημοκρατίας της Λετονίας και του Υπουργείου Εθνικής Άμυνας της Δημοκρατίας της Λιθουανίας και του Υπουργείου Άμυνας του Μεγάλου Δουκάτου του Λουξεμβούργου και του Υπουργείου Άμυνας του Βασιλείου της Ολλανδίας και του Υπουργείου Εθνικής Άμυνας της Δημοκρατίας της Πολωνίας και του Υπουργείου Εθνικής Άμυνας της Δημοκρατίας της Πορτογαλίας και του Υπουργείου Άμυνας της Δημοκρατίας της Σλοβακίας και του Υπουργείου Άμυνας της Δημοκρατίας της Σλοβενίας και του Υπουργείου Άμυνας του Βασιλείου της Ισπανίας και της Κυβέρνησης του Βασιλείου της Σουηδίας και του Υπουργείου Άμυνας του Ηνωμένου Βασιλείου της Μεγάλης Βρετανίας και της Βόρειας Ιρλανδίας και του Ευρωπαϊκού Οργανισμού Άμυνας σχετικά με το «MIOS», τη Στρατιωτική Υλοποίηση του SESAR (Ερευνητικού Προγράμματος Διαχείρισης Εναέριας Κυκλοφορίας του Ενιαίου Ευρωπαϊκού Ουρανού - Military Implementation of Single European Sky Air Traffic Management Research Programme)» Συνεχίζουμε με τους Κοινοβουλευτικούς Εκπροσώπους οι οποίοι δεν χρειάζεται να μιμηθούν τον κ. Λοβέρδο όσον αφορά τον χρόνο. Ελάτε, κύριε Φάμελλε. Εσείς έχετε πέντε συν τρία, οκτώ λεπτά.
Ευχαριστώ, κυρία Πρόεδρε. Κύριοι Υπουργοί, κυρίες και κύριοι Βουλευτές, συζητώντας επί της επίμαχης τροπολογίας νομίζω ότι απαιτείται και οφείλουμε ως Κοινοβουλευτική Ομάδα να διευκρινίσουμε το περιβάλλον και το πλαίσιο επί του οποίου γίνεται η συζήτηση. Πρώτον, υπήρχε νομοθεσία για τη μη συμμετοχή Βουλευτών, Υπουργών και γενικά πολιτικών προσώπων στις εξωχώριες εταιρείες, τις offshore, από το 2010. Σ' αυτήν τη νομοθεσία όμως δεν υπήρχε, απ' ό,τι φαίνεται, αποτελεσματικά καμμία πρόβλεψη για όλα τα παρένθετα πρόσωπα, για όλα αυτά τα στοιχεία και τις μεθόδους με τις οποίες το πολιτικό σύστημα κάλυπτε και τις δικές του αλλά και τις υπόλοιπες παράτυπες οικονομικές λειτουργίες, που δεν συνάδουν με τη νομιμότητα αλλά και ούτε με την ηθική του λαού μας. Αυτό αποκαλύφθηκε με τα Panama Papers, αποκαλύφθηκε με τις λίστες φοροδιαφυγής. Συγκλονιστικά ντοκουμέντα για τα οποία η Αντιπολίτευση ακόμα, παρ' ότι στελέχη της παίζουν πρωταρχικό ρόλο, δεν έχει ούτε καν τοποθετηθεί, όχι απολογηθεί. Άρα, από τη μια μεριά αναγνωρίζουμε ότι υπάρχει ένα παράλληλο θέμα, όλων αυτών των παρένθετων προσώπων που διαχειρίζονται εμμέσως και καλύπτουν πολιτικό χρήμα, το οποίο αποτελεί βασική μας προτεραιότητα. Για τον λόγο αυτό η Κυβέρνηση ανέλαβε συγκεκριμένες πρωτοβουλίες για να έρθουν όλες αυτές οι λίστες στην Ελλάδα, λίστες που κρυβόντουσαν σε συρτάρια και σε στικάκια, για να γίνει έλεγχος από τους αρμόδιους εισαγγελείς, για να απολογηθούν, να πληρώσουν και να αποδώσουν στον ελληνικό λαό αυτά που του οφείλουν όλοι αυτοί που με φοροδιαφυγή λειτούργησαν τα προηγούμενα χρόνια και συνετέλεσαν στην κρίση και στη φθορά και του οικονομικού και του πολιτικού συστήματος. Όμως η νομοθεσία αυτή για τις εξωχώριες εταιρείες έχει ομολογηθεί απ' όλους ότι είχε σοβαρά κενά. Πρακτικά ήταν ανεφάρμοστη. Υπήρχε συγκεκριμένο έλλειμμα κι αυτό είχε εντοπιστεί. Το ήξερε η Βουλή. Έχει κατατεθεί στην αρμόδια επιτροπή που συζητούσε για το «πόθεν έσχες». Το αναγνώρισε και ο Αντιπρόεδρος κ. Κακλαμάνης. Δεν το ήξερε μόνο ο κοινοβουλευτικός χώρος. Η Επιστημονική Υπηρεσία της Βουλής στους σχετικούς νόμους το είχε διατυπώσει. Παράλληλα, είχε διατυπωθεί επισήμως από τη σύμβαση GRECO, τη σύμβαση των χωρών κατά της διαφθοράς. Έχει κατατεθεί αυτό επισήμως σε έγγραφο του Συμβουλίου της Ευρώπης με ημερομηνία 19 Ιουνίου 2015 όπου αναγράφεται ρητά ότι «για τη συμμετοχή Βουλευτών στη χρηματοδότηση ή διαχείριση εξωχώριας εταιρείας…», δεν αναλύεται με μεγαλύτερη σαφήνεια τι ορίζει η έκφραση «εξωχώρια». Δεν υπάρχει κοινά αποδεκτός ορισμός. Είναι προφανές ότι αυτή η αντίφαση ενδέχεται να έχει επιβλαβείς και αντιπαραγωγικές συνέπειες. Πρέπει να αναθεωρηθούν οι στόχοι και η αποτελεσματικότητα του νόμου σχετικά με τις εξωχώριες. Συνεχίζω πάντα από τη σύμβαση GRECO, γιατί πρέπει κάποια στιγμή να ειπωθούν τα πράγματα με το όνομά τους μέσα στο Κοινοβούλιο. Καταλήγει σε συστάσεις για την αναθεώρηση των στόχων και τον προσδιορισμό σχετικά με τις εξωχώριες εταιρείες. Βάζει και μια ημερομηνία: 31 Δεκεμβρίου 2016. Για να μην υπάρχει, λοιπόν, καμμία παρανόηση και για να μη συλληφθούν ξανά για ακόμα μια φορά κάποιοι αδιάβαστοι, καταθέτω τη σύμβαση αυτή και τα σχετικά στοιχεία στα Πρακτικά. [[Στο σημείο αυτό ο Βουλευτής Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η σύμβαση GRECO προφανώς και αποτέλεσε στοιχείο της συζήτησης και υποχρέωσή μας και στη σύμβαση δανεισμού της χώρας μας. Γι' αυτό και έχει ρητά προβλεφθεί ότι η Κυβέρνηση δεσμεύεται να εφαρμόσει στο ακέραιο και εγκαίρως τις συστάσεις ομάδας χωρών κατά της διαφθοράς. Κι αυτό ψηφίστηκε στη Βουλή και όχι μόνο από τον ΣΥΡΙΖΑ. Καταθέτω και αυτό το σχετικό έγγραφο από την Τράπεζα Νομικών Πληροφοριών της Βουλής. [[Στο σημείο αυτό ο Βουλευτής Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κρύφτηκε μήπως αυτή η διαδικασία στη συζήτηση του πολυνομοσχεδίου; Κι αυτό είναι ένα ψέμα, αγαπητοί συνάδελφοι. Καταθέτω επίσης στα Πρακτικά την ομιλία του Αναπληρωτή Υπουργού κ. Δημήτρη Παπαγγελόπουλου, ο οποίος ρητά διατύπωσε την προηγούμενη Κυριακή, πριν από δέκα μέρες εδώ, σ' αυτόν τον χώρο, ότι «προσαρμόζουμε στην ισχύουσα φορολογική νομοθεσία της έννοιας της «εξωχώριας», γιατί μέχρι τώρα δημιουργούνται διάφορα προβλήματα και αντικαθίσταται από την ορολογία εταιρείες οι οποίες έχουν έδρα κράτη που δεν συνεργάζονται και δεν χαρακτηρίζονται ως συνεργάσιμα στον φορολογικό τομέα, με αποτέλεσμα σημαντικές επιπτώσεις στον απαραίτητο έλεγχο». [[Στο σημείο αυτό ο Βουλευτής Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Άρα, όχι απλά υπήρχε στα νομικά κείμενα αλλά δηλώθηκε από τον αρμόδιο Υπουργό στη Βουλή, για να μην υπάρχει κανένα θέμα παρανόησης. Έδινε, όμως, η δική μας παρέμβαση τη δυνατότητα σε πολιτικά πρόσωπα και αντίστοιχους αξιωματούχους να συμμετέχουν σε εταιρείες σε μη φορολογικά συνεργάσιμες χώρες, όπως η δημοσιότητα αναμετέδωσε; Διότι αυτό αναμετέδωσε η δημοσιότητα, ότι ο ΣΥΡΙΖΑ ανοίγει παραθυράκι για να συμμετέχουν οι Υπουργοί σε offshore. Ρητά, όχι. Αντίθετα, τεκμηρίωσε και θωράκισε τη μη συμμετοχή πολιτικών προσώπων σε μη φορολογικά συνεργάσιμες χώρες. Είχε, μήπως, αναδρομική ισχύ; Διότι και αυτό τα παπαγαλάκια της παραπληροφόρησης το αναμετέδωσαν. Σαφέστατα και όχι. Ακόμα και αν μια χώρα αποδείχθηκε στην πορεία συνεργάσιμη φορολογικά, την περίοδο που η offshore ήταν σε χώρα που δεν ήταν συνεργάσιμη φορολογικά, αποτελεί αδίκημα και παραπέμπεται το συγκεκριμένο πολιτικό πρόσωπο. Μήπως, επίσης, αυτό μας δημιούργησε πρόβλημα στο ενδιάμεσο; Μα, πώς, αγαπητοί συνάδελφοι; Όταν είχαμε έναν νόμο του '10 που δεν θωράκιζε τη χώρα, με αποτέλεσμα πολιτικά πρόσωπα να διαφύγουν τον έλεγχο με εταιρείες, παραδείγματος χάριν, στο Λουξεμβούργο ή στην Κύπρο, τώρα που το θεσμοθετούμε με βάση τη σύμβαση GRECO, τώρα δημιουργήσαμε «παράθυρο»; Αντιθέτως, προσδιορίσαμε την ελάσσονα προστασία με βάση τις διεθνείς συνθήκες, για να έχουμε τη δυνατότητα να προχωρήσουμε στη δική μας πολιτική επιλογή, στη θωράκιση και στην αξιοπιστία του πολιτικού συστήματος. Όμως επειδή μπαίνουν ζητήματα και πρέπει να τα απαντάμε - δεν μπήκε μόνο από την Αντιπολίτευση, μπήκε και από άλλους συναδέλφους της Ελάσσονος Αντιπολίτευσης - εμείς το λέμε δημόσια: «φέρτε εδώ μια περίπτωση η οποία να εκμεταλλεύεται παραθυράκι του νόμου, κι εμείς δεσμευόμαστε ότι θα το λύσουμε άμεσα», αλλά μην πετάτε άλλη «λάσπη στον ανεμιστήρα», διότι η Ελλάδα όχι απλά κουράστηκε, αλλά υποφέρει ακόμα από την οικονομική κρίση που δημιούργησε αυτή η λάσπη και αυτή η πολιτική που ασκείτε τόσα χρόνια. Εμείς, απέναντι στην προπαγάνδα, στην παραπληροφόρηση που δημιουργήθηκε από μέσα ενημέρωσης αλλά και από κόμματα της Αντιπολίτευσης, έπρεπε να τοποθετηθούμε σε ένα ερώτημα, γιατί κάποιοι έγιναν τιμητές της τιμιότητας και της αξιοπιστίας. Και βέβαια αξίζει να σχολιάσω: Θέλετε να πιστεύουμε ότι η Νέα Δημοκρατία της «SΙEΜΕΝS» και του Παπασταύρου είναι θεματοφύλακας της αξιοκρατίας και της τιμιότητας; Και γιατί δεν έμεινε μέσα εδώ να το υπερασπιστεί; Εμείς, όμως, οφείλουμε να απαντήσουμε σε ένα ερώτημα. Θα δώσουμε χώρο και χρόνο στην κοινοβουλευτική και δημόσια συζήτηση για τα επιπλέον βήματα της θωράκισης του πολιτικού συστήματος ή πρέπει να απαντήσουμε άμεσα στη λασπολογία, στην παραπληροφόρηση και στην προπαγάνδα; Εμείς, λοιπόν, απαντούμε άμεσα με αυτήν την τροπολογία. Δεν παίρνουμε τίποτα πίσω από τα περιεχόμενα στο πολυνομοσχέδιο που αποτελούν θωράκιση στο ελάσσον επίπεδο με βάση διεθνείς συμβάσεις αλλά προχωράμε επιπλέον τη θωράκιση σχετικά με τη συμμετοχή πολιτικών προσώπων σε εταιρείες του εξωτερικού και επεκτείνουμε αυστηρά την απαγόρευση αυτή, προσεγγίζοντας κατά κάποιον τρόπο - και θα συμφωνήσω με κάποιον συνάδελφο που το είπε - το ασυμβίβαστο των Βουλευτών. Το ερώτημα, κυρίες και κύριοι Βουλευτές, είναι τι θα πράξουν τα κόμματα της Αντιπολίτευσης και ιδιαίτερα η Αξιωματική Αντιπολίτευση η οποία επέλεξε τη φυγή, αν θα υποστηρίξουν αυτήν την επιλογή της αυστηροποίησης - αν θέλετε - της νομοθεσίας. Η αποχώρηση είναι υπεκφυγή και συγκάλυψη και είναι προσβολή και των πολιτών και του Κοινοβουλίου. Γιατί αναρωτιόμαστε τι πολιτική ευθύνη και τι άλλο θέλει να κρύψει η αποχώρηση αυτή. Ζήτησε αυτή την εβδομάδα η Νέα Δημοκρατία να αποσύρουμε το άρθρο 178 και να επιστρέψουμε στο παλιό περιβάλλον του 2010. Τι ζήτησε, δηλαδή, πρακτικά; Να περάσουμε σε ένα περιβάλλον, στο οποίο δεν προστατεύεται το δημόσιο συμφέρον. Η Νέα Δημοκρατία, λοιπόν, ζητούσε επίσημα να επιστρέψουμε σε ένα περιβάλλον όπου η σύμβαση GRECO αλλά και η Επιστημονική Υπηρεσία της Βουλής έχει διατυπώσει ότι δεν προστατεύει τη χώρα. Και το παραδέχτηκε αυτό ο κ. Κακλαμάνης. Τελικά, «φωνάζει ο κλέφτης, για να φοβηθεί ο νοικοκύρης»; Διότι επιδιώκουν, απ' ό,τι φαίνεται, από τη μια μεριά να γυρίσουν στο παρελθόν, όπου κανείς δεν ελεγχόταν, από την άλλη μεριά να υπάρχει μια ήττα στην πολιτική τακτική της Κυβέρνησης και από την άλλη μεριά να είμαστε ασυνεπής ως χώρα στις διεθνείς συμβάσεις. Ποιανού το κακό, λοιπόν, επιδιώκει η Νέα Δημοκρατία; Ποιος ακριβώς είναι ο στόχος αυτής της πολιτικής; Η άποψή μας, από την αρχή της σημερινής συζήτησης, ήταν ότι πρέπει να επιστρέψουν στην Ολομέλεια και να συζητήσουν γι' αυτά που αφορούν τον πολίτη και την κοινωνία, διότι αυτή η φυγή υποδηλώνει συμμετοχή σε όλο αυτό το κύκλωμα που δημιούργησε πρόβλημα στη χώρα μας, το κύκλωμα της διαφθοράς και της διαπλοκής. Και οι συνάδελφοι αυτοί πρέπει να μείνουν τίμια να συζητήσουμε εδώ, διότι η μόνη, η κύρια και η βασική επιλογή μας είναι ότι η πολιτική πλέον, αλλά και τα οικονομικά της πολιτικής γίνονται μπροστά στον πολίτη, μέσα στο Κοινοβούλιο, με τη διαφάνεια που απαιτούν οι συνθήκες, για να σηκωθεί η χώρα στα πόδια της, για να δημιουργήσουν οι Έλληνες, να αποκατασταθεί η αξιοπιστία των πολιτικών, αλλά και της οικονομίας και για να μπορέσουμε να τελειώσουμε με το παλιό παρελθόν της Ελλάδας, που μας έφερε σε αυτήν την κατάσταση. Σας ευχαριστώ πολύ.
Ευχαριστούμε, κύριε Φάμελλε. Θα ήθελα να κάνω μια ανακοίνωση προς το Σώμα. Ο Βουλευτής κ. Σπυρίδων Δανέλλης ζητεί άδεια ολιγοήμερης απουσίας στο εξωτερικό για το διάστημα από 1-6-2016 έως 4-6-2016, κατόπιν πρόσκλησης της ομάδας των Σοσιαλιστών και Δημοκρατών του Ευρωκοινοβουλίου. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Τον λόγο έχει ο κ. Κασιδιάρης για τρία λεπτά.
Κατά την πρωτολογία μας τονίσαμε ότι η τροπολογία που κατέθεσε ο αρμόδιος Υπουργός του ΣΥΡΙΖΑ για τις offshore δεν μπορούσε στην αρχική μορφή της να γίνει ανεκτή και δεκτή, διότι επί της ουσίας αμνήστευε το «μαύρο» πολιτικό χρήμα και όσους πολιτικούς έχουν διαπράξει οικονομικό έγκλημα, δημιουργώντας παράνομα offshore σε φορολογικούς παραδείσους. Βλέπουμε κάποιες διαφοροποιήσεις και θα ψηφίσουμε εν τέλει τη συγκεκριμένη τροπολογία, αφότου διαφοροποιήθηκε, παρ' ότι δεν μας καλύπτει. Και η Χρυσή Αυγή, όταν κυβερνήσει αυτήν τη χώρα, θα απαγορεύσει σε κάθε πολιτικό παράγοντα, σε Βουλευτές, Υπουργούς, δημάρχους, σε όσους εμπλέκονται στα κοινά, όχι μόνο να έχουν offshore, αλλά και να έχουν γενικώς επιχειρήσεις στο εξωτερικό, καταθέσεις και ομόλογα σε τράπεζες του εξωτερικού. Κάθε πολιτικό πρόσωπο πρέπει να έχει την υποχρέωση, εάν διατηρεί επιχείρηση, να διατηρεί την επιχείρηση στην Ελλάδα και να πληρώνει φόρους μόνο στην Ελλάδα και οι καταθέσεις του να είναι μόνο σε ελληνικές τράπεζες. Έχουμε αναφέρει πλείστα παραδείγματα κυβερνητικών παραγόντων, Υπουργών του ΣΥΡΙΖΑ, τους αρμόδιους Υπουργούς που έφεραν τα νέα επαχθή μνημόνια στην Ελλάδα με τεράστιες καταθέσεις: Τσακαλώτος 876.000 ευρώ, Σταθάκης 827.000 ευρώ στην «BLACKROCK», στην «JP MORGAN», κεφάλαια εκτός Ελλάδος, τα οποία πρέπει να επαναπατριστούν. Θα τονίσω, όμως, - και θα επιμείνω στο σημείο αυτό - την πλήρη ανυπαρξία του κόμματος της Νέας Δημοκρατίας, που έχει πάψει προ πολλού να υφίσταται ως Αντιπολίτευση σε αυτήν την Αίθουσα. Δεν υπάρχει Αξιωματική Αντιπολίτευση. Η μόνη δύναμη που ασκεί αντιπολίτευση σε αυτήν την αντεθνική Κυβέρνηση είναι το τρίτο πολιτικό κόμμα της χώρας, ο Λαϊκός Σύνδεσμος - Χρυσή Αυγή. Είδαμε την Νέα Δημοκρατία να εξαφανίζεται σήμερα, να φυγομαχεί και να κρύβεται. Και τι να πει άλλωστε για το ζήτημα των offshore; Τι να πει για τον Παπασταύρου, την λίστα Λαγκάρντ, την λίστα Παναμά; Από την στιγμή, βέβαια, που ο ίδιος ο Μητσοτάκης έχει λάβει εντολή από την Μέρκελ να μην ασκεί αντιπολίτευση στον ΣΥΡΙΖΑ, έχει λάβει συγκεκριμένη εντολή από το Ευρωπαϊκό Λαϊκό Κόμμα να είναι ανύπαρκτο το κόμμα της Νέας Δημοκρατίας σε αυτήν την Αίθουσα, γιατί ο ΣΥΡΙΖΑ είναι η πρώτη επιλογή της διεθνούς τοκογλυφίας, για να περνά όλα αυτά τα επαχθή μνημόνια στην Ελλάδα. Σε ό,τι αφορά τις υπόλοιπες τροπολογίες, θα καταψηφίσουμε, βεβαίως, την τροπολογία του Υπουργείου Παιδείας. Ζητάμε προσλήψεις εκπαιδευτικών με αξιοκρατικά κριτήρια και προπαντός, μέσω ΑΣΕΠ. Δεν μπορούμε να ακούμε, επιτέλους, έναν ανεκδιήγητο Υπουργό Παιδείας να βγαίνει δημόσια και να λέει ότι είναι παρά φύση η διδασκαλία των αρχαίων ελληνικών. Γι' αυτό έχουμε φτάσει σε αυτή τη σημερινή κατάντια της νεοελληνικής εκπαίδευσης, που τα νέα παιδιά της Ελλάδος δεν ξέρουν να ομιλούν την ελληνική γλώσσα. Θα πούμε «ναι» στην τροπολογία για την αναβάθμιση της φοίτησης στις Στρατιωτικές Σχολές Μονίμων Υπαξιωματικών του Ναυτικού και της Αεροπορίας. Είναι ένα αίτημα των Ενόπλων Δυνάμεων. Εμείς σεβόμαστε και τιμούμε τις Ένοπλες Δυνάμεις. Υπηρετήσαμε στις Ένοπλες Δυνάμεις, σε αντίθεση με τους κυβερνώντες που λούφαραν τη θητεία τους, που έχουν οδηγήσει σήμερα, δυστυχώς, τον ελληνικό στρατό να κάνει θελήματα λαθρομεταναστών και αυτό είναι ένα έγκλημα σε βάρος των Ενόπλων Δυνάμεων. [[Θόρυβος - διαμαρτυρίες από την πτέρυγα του ΣΥΡΙΖΑ]] Μη φωνασκείτε, όταν λέμε αλήθειες! Μη φωνασκείτε…
Κύριε Κασιδιάρη, έχετε υπερβεί τον χρόνο σας!
…γιατί έχετε εξευτελίσει στην κυριολεξία τις Ένοπλες Δυνάμεις της Ελλάδος. Κλείνω, λοιπόν, λέγοντας ότι η Χρυσή Αυγή θα υπερψηφίσει την τροπολογία για τις offshore, παρ' ότι απαιτούμε καμμία offshore σε πολιτικό, καμμία κατάθεση πολιτικού παράγοντα σε ξένη τράπεζα, καμμία επιχείρηση πολιτικού παράγοντα εκτός Ελλάδος. Όλα αυτά θα τα κάνει πράξη ο Λαϊκός Σύνδεσμος Χρυσή Αυγή.
Τον λόγο έχει ο κ. Δανέλλης.
Ευχαριστώ, κυρία Πρόεδρε. Εμείς εκφράζουμε την ικανοποίησή μας προς τον κ. Παρασκευόπουλο για την αποδοχή των ενστάσεών μας και γι' αυτό χαιρετίζουμε τις βελτιώσεις τις οποίες έφερε. Θέλω, όμως, να επαναφέρω, κύριε Υπουργέ, και την άλλη παρατήρησή μας, σε σχέση με την ολοκληρωτική απαγόρευση συμμετοχής πολιτικών προσώπων και των συγγενών τους πρώτου βαθμού σε οποιαδήποτε εξωχώρια επιχείρηση. Γιατί ξαναλέω ότι η αντισυνταγματικότητα, το απόλυτο αυτών των διατάξεων, ουσιαστικά θα οδηγήσει και στη μη υλοποίηση, τη μη εφαρμογή αυτού του νόμου. Γι' αυτό, παρακαλώ πολύ, επανεξετάστε αυτό που σας προτείναμε, δηλαδή να ισχύει και για τους Υπουργούς και Βουλευτές αυτό που προβλέπεται να ισχύσει στη δεύτερη παράγραφο της τροπολογίας, την οποία μας έχετε καταθέσει. Τέλος, κυρίες και κύριοι συνάδελφοι, θέλω να πω ότι η αποκατάσταση του κλίματος εμπιστοσύνης και αξιοπιστίας του πολιτικού κόσμου, στο σύνολό του, με την κοινωνία αποτελεί απόλυτη προτεραιότητα όλων όσων πιστεύουμε στον κοινοβουλευτισμό. Ας το έχουμε υπόψη μας, σε σχέση με κάθε μας κίνηση, με κάθε μας επιλογή, με κάθε μας απόφαση. Σας ευχαριστώ.
Τώρα τον λόγο έχει ο κ. Καραθανασόπουλος για τρία λεπτά.
Ευχαριστώ, κυρία Πρόεδρε. Είπαμε και πριν ότι η ουσία της όλης συζήτησης είναι στο πώς το πολιτικό προσωπικό να φαίνεται κι όχι επί της ουσίας να είναι τίμιο κι ηθικό. Γιατί το ξέρετε πολύ καλά ότι δεν μπορεί το πολιτικό προσωπικό της αστικής τάξης να είναι και τίμιο και ηθικό, από τη στιγμή που, τουλάχιστον, ψηφίζει συστηματικά νόμους αντιλαϊκούς, ψηφίζει συστηματικά νόμους που εξυπηρετούν τα συμφέροντα του κεφαλαίου και των μονοπωλιακών ομίλων. Κι όλη αυτή η δραστηριότητα, βεβαίως, αφήνει ανοιχτό το έδαφος, για να αποκτήσει σχέσεις διαπλοκής με το μεγάλο κεφάλαιο. Είπατε ότι την προηγούμενη διάταξη, το άρθρο 178, το φέρατε - έτσι ισχυρίστηκε ο Κοινοβουλευτικός Εκπρόσωπος του ΣΥΡΙΖΑ - για να είστε συνεπείς στις διεθνείς συμβάσεις. Σε ποιες διεθνείς συμβάσεις; Σε αυτές των πιο αντιδραστικών οργανισμών, όπως είναι ο οργανισμός GRECO, και στις εκθέσεις που αυτοί οι αντιδραστικοί οργανισμοί δίνουν στη δημοσιότητα. Με το άρθρο 178 φέρατε ένα πιο ευνοϊκό καθεστώς, κύριε Υπουργέ, σε νομοθετικό πλαίσιο. Κι αν δεν ήταν πιο ευνοϊκό, δεν θα φροντίζατε να το αλλάξετε με τη σημερινή τροπολογία, την οποία φέρνετε. Από αυτή τη άποψη, από τη στιγμή που ισχύει αυτό το ευνοϊκό φορολογικό καθεστώς, με βάση τον Ποινικό Κώδικα, θα μπορεί να αξιοποιηθεί από πράξεις, οι οποίες είχαν γίνει στο παρελθόν. Και το σημερινό πλαίσιο με την τροπολογία, που εμείς λέμε από την αρχή ότι θα την ψηφίσουμε, και με τις βελτιώσεις τις οποίες έκανε ο κύριος Υπουργός κατά τη διάταξη, επί της ουσίας θα αποδειχθεί άνθρακας ο θησαυρός. Γιατί θα αποδειχθεί άνθρακας ο θησαυρός; Γιατί σε ένα περιβάλλον απελευθέρωσης της αγοράς, με την ύπαρξη φορολογικών παραδείσων και μια σειρά διακλαδικών οικονομικών σχέσεων, καταλαβαίνετε πολύ καλά ότι δεν μπορεί να εμφανιστεί το σύνολο των περιουσιακών στοιχείων. Δεν μπορείτε να προστατευτείτε από εικονικές μεταβιβάσεις περιουσιακών στοιχείων στο εξωτερικό. Είναι διαδεδομένο φαινόμενο αυτό το διάστημα των εξήντα ημερών που δώσατε. Και βεβαίως, δεν είναι ολοκληρωμένο, από τη στιγμή που αφήνετε ελεύθερες τις καταθέσεις στο εξωτερικό, την κατοχή ομολόγων του εξωτερικού και διαφόρων άλλων χρηματοπιστωτικών προϊόντων. Και βεβαίως, δεν δέχεστε, δεν τολμάτε ούτε καν να δείτε, τις προτάσεις του ΚΚΕ για κατάργηση των απορρήτων, για ονομαστικοποίηση των μετοχών. Από αυτή την άποψη, όσα επικοινωνιακά παιχνίδια κι αν κάνει ο ΣΥΡΙΖΑ με ονομαστικές ψηφοφορίες για τη σημερινή τροπολογία - προσέξτε, γιατί οι πολλές επικοινωνιακές ντρίπλες μπορεί να σας οδηγήσουν να βάλετε αυτογκόλ - όσο κι αν η Νέα Δημοκρατία σάς βοηθάει με την τακτική, την οποία έκανε, αποχωρώντας σήμερα από την Αίθουσα, είναι φανερό ότι δεν μπορεί να κρυφτεί το βαθύτατα αντιλαϊκό, ταξικό πρόσημο της Κυβέρνησης ΣΥΡΙΖΑ - ΑΝΕΛ.
Ο κύριος Πρωθυπουργός έχει ζητήσει τον λόγο. Ορίστε, έχετε τον λόγο.
Κυρίες και κύριοι συνάδελφοι, αποφάσισα να πάρω τον λόγο για πέντε λεπτά, διότι είδα σήμερα να εξελίσσονται σε αυτήν την Αίθουσα για ακόμη μία φορά κωμικοτραγικές σκηνές, όπως αυτή της αποχώρησης της Αξιωματικής Αντιπολίτευσης. Βεβαίως, θα περίμενε κανείς ότι σήμερα θα ερχόταν σε αυτήν εδώ την Αίθουσα για να κατακεραυνώσει την Κυβέρνηση, όπως έκανε τις τρεις τελευταίες μέρες, αφότου ένα πρωτοσέλιδο μιας εφημερίδας ανακάλυψε το μεγάλο σκάνδαλο! Ένα σκάνδαλο, βεβαίως, που δεν είχε τη δυνατότητα η Νέα Δημοκρατία, η Αντιπολίτευση και κανένας άλλος να ανακαλύψει, διότι - λέει - ήταν επτάμισι χιλιάδες σελίδες το νομοσχέδιο. Πράγματι, οι σελίδες ήταν πολλές. Ήταν διακόσιες ογδόντα οι σελίδες και όχι επτάμισι χιλιάδες. Μόνο που η συγκεκριμένη διάταξη - το μεγάλο σκάνδαλο! - ήταν γνωστή σε όλους από τον Οκτώβρη. Δεν είναι, όμως, εκεί η ουσία. Η ουσία είναι ότι μας καλούσε επί δύο συνεχόμενα εικοσιτετράωρα να έρθουμε στην Βουλή. Και όταν αποφασίσαμε να έρθουμε στην Βουλή, για να δουν όλοι πόσα απίδια βάζει ο σάκος και να καταλάβει και ο ελληνικός λαός αυτήν την επικοινωνιακή αθλιότητα που παίζεται όλες αυτές τις μέρες, το έβαλαν στα πόδια. Γι' αυτό τον λόγο ζήτησα να μιλήσω. Διότι το ψέμα έχει κοντά ποδάρια. Και όλα όσα εκτυλίχθηκαν τις τελευταίες μέρες αποδεικνύουν μια στρατηγική αδυναμία της Αξιωματικής Αντιπολίτευσης να παράξει έναν σοβαρό πολιτικό αντίλογο, να ασκήσει κριτική με έναν πολιτικό λόγο που να έχει ειρμό, αρχή, μέση και τέλος. Και βεβαίως, αυτό δεν καθρεπτίζει μονάχα τη στάση της στο συγκεκριμένο ζήτημα. Δεν θα κουραστώ να μιλώ για ογκώδες στρατηγικό αδιέξοδο της Αξιωματικής Αντιπολίτευσης. Μιλάνε για μεταρρυθμίσεις, καμώνονται τους μεταρρυθμιστές. Δεν έχουν, όμως, να προτείνουν τίποτα ουσιαστικό, καμμία ουσιαστική μεταρρύθμιση. Εκτός εάν οι μεταρρυθμίσεις είναι οι περικοπές μισθών, συντάξεων και οι απολύσεις. Παριστάνουν τους εχθρούς του λαϊκισμού, αλλά βασίζουν την αντιπολιτευτική τους ρητορική και στρατηγική στον πιο ακραίο λαϊκισμό. Ο πολιτικός λόγος και όλες οι πολιτικές πρωτοβουλίες της Νέας Δημοκρατίας του κ. Μητσοτάκη είναι βασισμένες στα πρωτοσέλιδα εφημερίδων, στα πρωτοσέλιδα των εφημερίδων της διαπλοκής και του κίτρινου Τύπου. Ορισμένες φορές, όμως, πάει πολύ αυτό το κόμμα να κατηγορεί για τις offshore την Αριστερά και για παραθυράκια για offshore την Αριστερά, όταν ακόμα και σήμερα δεν υπάρχει λίστα, που να μην είναι το όνομα του κ. Παπασταύρου μέσα. Και βεβαίως, αυτήν την πρόκληση δεν επρόκειτο να την αφήσουμε αναπάντητη. Ας δούμε, όμως, ποια ήταν αυτή η διάταξη, η οποία δημιούργησε τόσο θόρυβο και αυτές τις υποκριτικές αθυροστομίες. Ήταν μια διάταξη η οποία προέβλεπε με σαφήνεια, ακολουθώντας τις διεθνείς καλές πρακτικές, το σε ποιες χώρες απαγορευόταν να έχει οποιαδήποτε επαγγελματική συναλλαγή κάθε πολιτικό πρόσωπο. Ρυθμίζαμε, με βάση τις συστάσεις της GRECO, μία απαγόρευση, η οποία ακουγόταν όμορφη στα αυτιά, αλλά ήταν παντελώς έωλη, στον βαθμό που δεν διευκρινιζόταν ποιες ήταν αυτές οι χώρες και κατέληγε με μαθηματική ακρίβεια - όπως το παρελθόν έχει δείξει πολλές φορές - σε συνεχείς αθωώσεις. Και ποιο ήταν, λοιπόν, το φοβερό ατόπημα, το οποίο πράξαμε; Επιλέξαμε μια μέθοδο που δεν θα άφηνε παραθυράκι, για να μπορεί να πέσει οποιαδήποτε υπόθεση. Παρ' όλα αυτά, όμως, σηκώθηκε μεγάλος κουρνιαχτός. Η Αντιπολίτευση, συνεπικουρούμενη ή καθοδηγούμενη - θα πω εγώ - από γνωστά μέσα ενημέρωσης, προσπάθησε να διαστρεβλώσει την πραγματικότητα και να αφήσει κενά για την ηθική υπόσταση αυτής της Κυβέρνησης, δημιουργώντας όμως με αυτήν την προπαγάνδα ακόμα μια πληγή στο πολιτικό σύστημα απέναντι στην κοινή γνώμη. Και αυτή είναι μια απαράδεκτη τακτική. Διότι, εάν ο στόχος είναι η αντιπαράθεση μεταξύ Κυβέρνησης και Αντιπολίτευσης, δεν καταλαβαίνουν κάποιοι ότι με αυτόν τον τρόπο οι μόνοι οι οποίοι δυναμώνουν είναι αυτοί οι οποίοι έχουν επιλέξει να βρίσκονται στην άκρα δεξιά του πολιτικού φάσματος και να κατηγορούν συλλήβδην το πολιτικό σύστημα. Η λογική, βεβαίως, δεν είναι ότι η Αξιωματική Αντιπολίτευση είναι άσπιλη και αμόλυντη. Δεν το λένε. Λένε: «Κι εσείς τα ίδια με εμάς είστε». Αυτό θέλουν να περάσουν στον ελληνικό λαό. Και ποιος κερδίζει απ' αυτό; Η λογική ότι όλοι είναι μέσα στο βούρκο. Όλοι είναι μέσα σ΄ αυτό το βούρκο. Δεν μπορούσε, λοιπόν, αυτό να μείνει αναπάντητο. Ερχόμαστε, λοιπόν, σήμερα, ακριβώς για να μην υπάρχει καμμία απολύτως σκιά που δημιούργησαν αυτές τις ημέρες οι θιασώτες του λαϊκισμού, καμμιά σκιά πάνω στο πολιτικό σύστημα και καμμία σκιά πάνω από την Κυβέρνηση και τους Βουλευτές της κυβερνητικής πλειοψηφίας, που δίνουμε μια μάχη για ζητήματα που έχουν να κάνουν με τη διαπλοκή, με την κάθαρση. Και φέρνουμε μια βελτιστοποίηση της προηγούμενης ρύθμισης, πράγματι με απόλυτο τρόπο, κάποιοι θα πουν και υπερβολικό. Όμως, μόνο με υπερβολές μπορεί κανείς να απαντήσει στη λάσπη και στη χυδαιότητα. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Και λέμε, λοιπόν, ότι κανένας πολιτικός δεν θα έχει από δω και στο εξής το δικαίωμα συμμετοχής της εταιρείας, όχι μόνο σε χώρες μη συνεργαζόμενες, εξωχώριες εταιρείες, όπως λέγονται, οι λεγόμενες offshore, αλλά σε καμμία εταιρεία στο εξωτερικό, οπουδήποτε στον κόσμο, είτε έχει προνομιακό φορολογικό συντελεστή είτε δεν έχει είτε είναι στη μαύρη λίστα είτε δεν είναι. Και αυτό, διότι δεν μπορούμε να ανεχθούμε ως πολιτικό σύστημα, όχι μόνο ως Κυβέρνηση, άλλη μια πληγή πάνω στο πολιτικό σύστημα. Όποιος εκτίθεται στην πολιτική, λοιπόν, είτε ως Βουλευτής είτε ως ασκών εξουσία από τα κυβερνητικά έδρανα είτε από την τοπική αυτοδιοίκηση, ας έχει τις δραστηριότητές του για όσο εκτίθεται στα κοινά μόνο εντός της επικράτειας. Καθαρές λύσεις, καθαρά λόγια για όλους και ο καθένας ας έρθει αντιμέτωπος με τις ευθύνες του. Αυτό προτείναμε. Και το ερώτημα είναι: Γιατί η Νέα Δημοκρατία το έβαλε στα πόδια, γιατί αποχώρησε; Δύο είναι οι πιθανές αιτίες: Είτε διότι συνειδητοποίησαν ότι θα είχαν τεράστιες απώλειες κατά την ονομαστική ψηφοφορία, οι οποίες θα τους εξέθεταν, είτε επειδή τρέχουν να προλάβουν την προθεσμία των εξήντα ημερών, για να δηλώσουν τη συμμετοχή τους σε μετοχικό κεφάλαιο εταιρειών του εξωτερικού. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Για να τελειώνει, λοιπόν, αυτό το παραμύθι. Εμείς δεν έχουμε να φοβηθούμε τίποτα, γιατί εμάς δεν μας κρατάει κανένας στο τσεπάκι του, γιατί δεν είναι τα δικά μας στελέχη στις διάφορες λίστες, δεν είναι τα δικά μας στελέχη στα Panama papers, ούτε στα ημερολόγια του κ. Χριστοφοράκου ούτε στα payrolls της “SIEMENS” και των πολυεθνικών που κατέστρεψαν τη χώρα και υποθήκευσαν το μέλλον του ελληνικού λαού. [[Χειροκροτήματα από τις πτέρυγες του ΣΥΡΙΖΑ και των ΑΝΕΛ]] Είμαστε εδώ με το μέτωπο καθαρό και δίνουμε έναν έντιμο αγώνα, προκειμένου μέρα με τη μέρα να ανακτήσει το ύψος του ο ελληνικός λαός και η ελληνική κοινωνία, έναν έντιμο αγώνα για τον ελληνικό λαό, μέσα σε συνθήκες χρεοκοπίας που δεν δημιουργήσαμε εμείς. Και αυτόν τον έντιμο αγώνα θα συνεχίσουμε να τον δίνουμε.
Ευχαριστούμε τον κύριο Πρωθυπουργό.
Κυρία Πρόεδρε, παρακαλώ τον λόγο για πέντε λεπτά.
Τον λόγο έχει ο κ. Θεοδωράκης.
Κύριοι συνάδελφοι, νομίζω ότι αυτό που χαρακτηρίζει την Κυβέρνηση ΣΥΡΙΖΑ - ΑΝΕΛ - και το λέω με λύπη μου - είναι ένα περισσό θράσος. Και να σας πω γιατί: Υπάρχει μια διάταξη. Αν είναι σωστή αυτή η διάταξη, η Κυβέρνηση πρέπει να συνεχίσει να την υπερασπίζεται και δεν έχει λόγο να υποχωρεί, επειδή κάποιες εφημερίδες την κατακρίνουν. Παρένθεση: Μεταξύ των εφημερίδων που την κατακρίνουν είναι και η εφημερίδα ΑΥΓΗ. Και αυτή όργανο της Αντιπολίτευσης; Κλείνει η παρένθεση. Το ένα, λοιπόν, είναι ότι η Κυβέρνηση ή θα πρέπει να επιμείνει σε αυτήν τη διάταξη ή θα πρέπει να ζητήσει συγγνώμη και από την Αντιπροσωπεία και από τον ελληνικό λαό. Τώρα, για τα άλλα που ακούσαμε, και ευτυχώς που ο Πρωθυπουργός δεν τα είπε ο ίδιος - εκτός αν έχασα τα πρώτα λεπτά της ομιλίας του, περί ηθικού πλεονεκτήματος που είναι καταγεγραμμένο στο DNA - αρκετοί απ' αυτούς που διώκονται σήμερα και κάποιοι από τους οποίους είναι στη φυλακή και είναι Υπουργοί έχουν ξαναπεί τη θεωρία του ηθικού DNA. Στην πολιτική δεν υπάρχει ηθικό DNA. ‘Ολα αποδεικνύονται στην πράξη, στις κυβερνητικές αποφάσεις, στην καθημερινή πολιτική. Εμείς τι λέμε; Λέμε ξεκάθαρα ότι οι πολιτικοί δεν μπορούν να έχουν offshore εταιρείες, δεν μπορούν να έχουν κρυφή επιχειρηματική δραστηριότητα και εδώ συμφωνούμε όλοι. Εάν πάμε, όμως, σε μία υπερβολή, όπως ο ίδιος ο Πρωθυπουργός αποκάλεσε και είπε ότι πάμε σε μια ακραία, υπερβολική διάταξη, πού είναι η παγίδα; Η παγίδα είναι - και την ξέρετε - ότι θα καταπέσει και θα πάμε πάλι από το μηδέν. Θα καταπέσει στα συνταγματικά δικαστήρια, θα καταπέσει στα ευρωπαϊκά δικαστήρια και θα ξαναπάμε από το μηδέν. Δεν είναι πρέπον, ο Πρωθυπουργός ενός κοινοβουλευτικού καθεστώτος, να μιλάει και να λέει ότι «εις γνώση μας πάμε σε μια υπερβολική, ακραία διάταξη». Για να καλύψουμε τι; Και υπάρχει ένα ερώτημα. Η Κυβέρνηση ήθελε να ρυθμίσει το θέμα με τις offshore. Δεν είναι νομικός και δεν θα γίνουμε σήμερα. Ρωτώ: Αυτή η πολύ σημαντική υπόθεση που έχει απασχολήσει τόσο τον ελληνικό λαό γιατί δεν τέθηκε ελάχιστα σε διαβούλευση, γιατί δεν πήγε ελάχιστα στις επιτροπές της Βουλής, στην Επιτροπή «πόθεν έσχες»; Άνθρωποι οι οποίοι ασχολούνται συνέχεια να γνωματεύσουν γι' αυτήν τη διάταξη. Υπήρξε, λοιπόν, μια διάταξη που θα πρέπει να αποδεχτείτε ότι ή είναι προϊόν πονηρής επεξεργασίας ή είναι προϊόν ασχετοσύνης. Επιλέξτε ένα από τα δύο: Ή υπερασπιστείτε την ή ζητήστε συγγνώμη και πάρτε την πίσω. Εμείς, το Ποτάμι, λέμε και κάτι άλλο. Ότι όσον αφορά το πολιτικό προσωπικό της χώρας - και εδώ δεν αναφέρομαι μόνο στους Βουλευτές, αναφέρομαι στους Υπουργούς, στους δημάρχους, στους γενικούς γραμματείς, όλους αυτούς που έχουν τοποθετηθεί και διοικούν τα πολιτικά πράγματα της χώρας - δεν θα πρέπει οι κύριες καταθέσεις τους να είναι στο εξωτερικό. Θα πρέπει, λοιπόν, εάν δεν υπάρξει νομοθετική ρύθμιση, να υπάρχει μία αυτοδέσμευση των κοινοβουλευτικών ομάδων ότι δεν μπορούν οι κύριες καταθέσεις να είναι στο εξωτερικό. Και λέω «κύριες», για να αντιμετωπίσω αυτόν τον μικρό διάλογο που αρχίζει και γίνεται, ότι αν κάποιος έχει είκοσι χιλιάρικα, για να σπουδάσει το παιδί του, θα πρέπει να μην τα έχει; Βεβαίως να τα έχει, αλλά οι κύριες καταθέσεις του θα πρέπει να είναι στη χώρα. Δεν μπορούν οι ιδέες μας να είναι στη χώρα και οι καταθέσεις μας να είναι στο εξωτερικό. [[Χειροκροτήματα από την πτέρυγα του Ποταμιού]] Τελειώνοντας, γιατί δεν είναι προγραμματισμένο να κάνουμε όλοι μακρές τοποθετήσεις, εμείς καλούμε από την πρώτη στιγμή την Κυβέρνηση να συγκρουστεί με τη διαφθορά και τη διαπλοκή. Ήταν το πνεύμα της πρώτης μας ομιλίας τον Φλεβάρη του 2015 εδώ στη Βουλή. Όμως, οι αποφάσεις που φέρνετε, κύριε Τσίπρα, είναι αποσπασματικές. Πριν από δυο μήνες, στις 29 Μαρτίου, στη Βουλή - το θυμάστε - αναφερθήκατε σε δεκατρείς υποθέσεις, που μαρτυρούν διαπλοκή και διαφθορά. Τι κάνατε; Πέρα από το να το καταγγείλετε εκείνη τη στιγμή, για να εισπράξετε ένα χειροκρότημα, τι κάνατε; Εμείς, λοιπόν, ζητάμε συγκεκριμένες ενέργειες και είμαστε ανοιχτοί στον οποιονδήποτε διάλογο, που θα αντιμετωπίσει ένα καρκίνωμα της πολιτικής, που ακολουθεί την πολιτική ζωή από τη Μεταπολίτευση μέχρι σήμερα και δυστυχώς δείχνει να ακολουθεί και τη δική σας καθεστωτική πορεία. Σας ευχαριστώ.
Και εμείς σας ευχαριστούμε. Τον λόγο έχει ζητήσει ο κύριος Πρωθυπουργός. Κύριε Πρόεδρε, έχετε το λόγο.
Κυρία Πρόεδρε, δεν ήξερα ότι όταν φεύγει από την Αίθουσα ο κ. Μητσοτάκης, αφήνει στο πόδι του τον κ. Θεοδωράκη. [[Χειροκροτήματα από την πτέρυγα του ΣΥΡΙΖΑ]] Παρ' όλα αυτά, θα απαντήσω σ' αυτά τα οποία είπε, διότι η τοποθέτησή του ήταν μια ακόμη συνηγορία στη Νέα Δημοκρατία. [[Θόρυβος από την πτέρυγα του Ποταμιού]] Ναι, σας άκουσα με προσοχή, μην διακόπτετε. Σας έχει καταλάβει ο ελληνικός λαός, δεν χρειάζεται εγώ να αντιδικήσω μαζί σας. Για άλλη μια φορά ήρθατε εδώ, για να σχοινοβατήσετε ανάμεσα σε έναν λόγο που φαντάζει λόγος σοβαρός, τεκμηριωμένος και ήρεμος και στον λαϊκισμό. Και θα σας εξηγήσω γιατί. Εάν θυμάμαι καλά, κύριε Θεοδωράκη, υπερψηφίσατε και εσείς αυτή τη διάταξη, τη φοβερή και σκανδαλώδη τροπολογία, την οποία φέραμε και μάλιστα χωρίς να έχει καταλάβει κανείς τίποτε, για να ανοίξουμε δήθεν παράθυρο για τους πολιτικούς σε offshore εταιρείες στο εξωτερικό. Την υπερψηφίσατε. Παρ' όλα αυτά, ήσασταν από τους πρώτους - το Ποτάμι - που έβγαζε ανακοινώσεις επί τρεις ημέρες ακραίου λαϊκισμού, καταγγέλλοντας τον ΣΥΡΙΖΑ, όπως φυσικά και η Νέα Δημοκρατία του κ. Μητσοτάκη, που το έβαλε σήμερα στα πόδια και το ΠΑΣΟΚ…
Εμείς δεν ψηφίσαμε.
Ναι, εσείς δεν ψηφίσατε. Γι' αυτό εσείς τουλάχιστον έχετε μια σταθερή θέση. Και η Ένωση Κεντρώων, που επίσης κατήγγειλε, ήταν στο «ΠΑΡΩΝ», αν δεν κάνω λάθος. Εσείς που υπερψηφίσατε, ωσάν να μην συμβαίνει τίποτε, βγήκατε τις επόμενες μέρες, για να σύρετε και εσείς - μην χάσετε! - τον χορό του λαϊκισμού. Να, λοιπόν, ποια είναι η Αριστερά, θέλει να ευνοήσει τη δυνατότητα να έχει offshore, διότι κάποιους κρύβει. Και ήρθατε σήμερα εδώ ως συνήγορος του απόντος, για να μας πείτε τι; Ότι ήταν ορθή εκείνη η τροπολογία την οποία ψηφίσαμε και τώρα κάνουμε λάθος γιατί κάνουμε υπερβολή; Τότε γιατί επί τρεις ημέρες μας καταγγείλατε; Τι ακριβώς έρχεστε να μας πείτε; Μας λέτε, κύριε Θεοδωράκη, ότι θα καταπέσει, ακριβώς διότι είναι υπερβολική. Και αναρωτιέμαι: Ποιος θα προσφύγει, για να καταπέσει; Κάποιος από εδώ; [[Χειροκροτήματα από την πτέρυγα του ΣΥΡΙΖΑ]] Ενώ, όμως, μας λέτε ότι θα καταπέσει αυτή η ρύθμιση, που φέρνουμε εμείς σήμερα, για να αποκαταστήσουμε την τιμή και την υπόληψη του πολιτικού συστήματος - γι' αυτό λέω ότι παλαντζάρετε, σχοινοβατείτε ανάμεσα στη δήθεν σοβαρή πολιτική κριτική και στον λαϊκισμό - καταθέτετε και τη λαϊκίστικη πρόταση να αφαιρέσουμε και τη δυνατότητα σε οποιονδήποτε να έχει και τα λεφτά στο εξωτερικό. Αυτό δεν θα καταπέσει. Δηλαδή, μας λέτε, σε χώρα της Ευρωπαϊκής Ένωσης να μην έχει το δικαίωμα κάποιος, που σπουδάζει το παιδί του στο εξωτερικό να έχει χρήματα σε κάποια τράπεζα εκεί. Αυτό δεν θα καταπέσει, αλλά θα καταπέσει η πρόταση την οποία καταθέτουμε εμείς, για να φύγει κάθε, μα κάθε, υπόνοια πάνω από το πολιτικό σύστημα. Κύριε Θεοδωράκη, σας βλέπω ότι θέλετε να απαντήσετε. Μπορείτε να απαντήσετε όσο θέλετε, ένα πράγμα εγώ θα πω και δεν θα ξαναμιλήσω. Αυτή εδώ η Κυβέρνηση και εγώ προσωπικά δεν πρόκειται «να ανεχθούμε μύγα στο σπαθί μας» σε θέματα ηθικής. Σε θέματα ηθικής «ούτε μύγα στο σπαθί »ας"! [[Χειροκροτήματα από την πτέρυγα του ΣΥΡΙΖΑ]] Το ηθικό πλεονέκτημα, το παλιό πολιτικό σύστημα ούτε σε σαράντα χρόνια δεν μπορεί να το ανακτήσει από εμάς.
Κυρία Πρόεδρε, μπορώ να έχω τον λόγο;
Κύριε Θεοδωράκη, θέλετε να δώσω τον λόγο στον κ. Λεβέντη;
Ρωτάω κάτι συγκεκριμένο.
Θέλετε τον λόγο τώρα; Ωραία! Κύριε Θεοδωράκη, έχετε τον λόγο.
Την υπόθεση περί της μύγας, αυτές ειδικά τις μέρες να μην τη λέτε, κύριε Πρωθυπουργέ. Τα ίδια λέγατε και για τα μνημόνια, ότι θα τα σκίσετε με έναν νόμο και ότι δεν θα «δεχθείτε μύγα στο σπαθί »ας". Το τι κάνετε, το ξέρουμε. [[Θόρυβος στην Αίθουσα]] Προσέξτε! Δύο συγκεκριμένες απαντήσεις: Θα ήθελα, παρά την κούρασή σας, να είστε πιο προσεκτικός όταν μιλάνε και οι αντίπαλοί σας και να μην ακούτε μόνο τους φίλους σας και τα χαρτιά που σας δίνουν. Εμείς, δεν είπαμε να υπάρξει νομοθέτηση. Είπαμε να υπάρξει δέσμευση των Κοινοβουλευτικών Ομάδων, άρα και του ΣΥΡΙΖΑ, ότι οι κύριες καταθέσεις των Βουλευτών δεν μπορούν να είναι στο εξωτερικό. Κάντε το, να το κάνουμε! Εμείς το κάνουμε και το έχουμε δηλώσει εδώ και τρεις μέρες. Δεν ξέρω αν θα συμφωνήσουν κάποιοι Βουλευτές και κάποιοι Υπουργοί σας, εκ των οποίων κάποιοι Υπουργοί σας θυμάστε ότι είχαν προβλήματα «πόθεν έσχες» και χρειάστηκε ειδική απόφαση της επιτροπής για να τα ξεπεράσουν. Τώρα, το τελικό, γι' αυτό που με προκαλείτε: Το Ποτάμι δεν χρειάζεται «κακά» δάνεια. Δεν χρειάζεται δάνεια παλιάς κακής πολιτικής. Τα δάνεια της παλιάς κακής πολιτικής τα έχει πάρει ο ΣΥΡΙΖΑ. Λέτε για εμάς, εάν συμβουλευόμαστε ή αν αναπληρώνουμε τους παλιούς, και σας λέω ότι εσείς έχετε στο επιτελείο σας ανθρώπους του Άκη Τσοχατζόπουλου, ανθρώπους που έχουν διωχθεί, που έχουν κλέψει πολιτικό χρήμα.
Σας παρακαλώ, κύριοι συνάδελφοι, ηρεμήστε!
Ποιος; Πες έναν, τουλάχιστον!
Σας παρακαλώ, ψυχραιμία!
Κυρία Πρόεδρε, ζητώ τον λόγο επί προσωπικού! Να το πάρει πίσω!
Τώρα να μας πει ονόματα!
Κύριε Θεοδωράκη, όταν λέτε αυτά, πρέπει, αν θέλετε, να πείτε και ονόματα ή να ανακαλέσετε, γιατί δημιουργείται πρόβλημα! Ο κ. Λεβέντης έχει τον λόγο.
Μας προσέβαλε όλους! Να ζητήσει συγγνώμη! Κυρία Πρόεδρε, ζητώ τον λόγο επί προσωπικού!
Ηρεμήστε, κύριοι συνάδελφοι! Κύριε Θεοδωράκη, ακούτε τώρα, η τοποθέτησή σας…
Κύριε Θεοδωράκη, θέλουμε μπροστά στους Έλληνες πολίτες να πείτε ένα όνομα!
Κυρία Πρόεδρε, ζητώ τον λόγο επί προσωπικού!
Τον Πρωθυπουργό ρωτήστε!
Κυρία Πρόεδρε, να ανακαλέσει! Είναι απαίτηση όλης της Κοινοβουλευτικής Ομάδας!
Σας παρακαλώ, κύριοι συνάδελφοι, ηρεμήστε. Κύριε Θεοδωράκη, σας παρακαλώ, βοηθήστε λίγο την διαδικασία, επειδή μας ακούει και ο ελληνικός λαός. [[Έντονες διαμαρτυρίες από την πτέρυγα του ΣΥΡΙΖΑ]] Κύριοι συνάδελφοι, αφήστε με να μιλήσω! Ή ανακαλέστε αυτό που είπατε ή πείτε ένα όνομα, που κατά τη γνώμη σας έχει αυτά τα προβλήματα. Δεν μπορώ να κάνω κάτι άλλο!
Κυρία Πρόεδρε, παραβιάζει τη δεοντολογία της Βουλής! Να πάρει τον λόγο να ανακαλέσει!
Θα ζητήσω δύο λεπτά διακοπή, για να μπορέσουμε να ηρεμήσουμε και να προχωρήσουμε στη διαδικασία.
Να το πάρει πίσω!
Δεν λύνεται το πρόβλημα με τη διακοπή!
Δεν γίνεται με αυτούς τους όρους. Δεν γίνεται!
Θέλουμε να εκτονωθεί λίγο η κατάσταση. Ο κ. Θεοδωράκης άκουσε το αίτημα.
Κυρία Πρόεδρε, θέλουμε να λυθεί το θέμα!
Δεν μπορεί να προσβάλλει…
Αφήστε τώρα… Ζητάω δύο λεπτά διακοπή.
Παρακαλώ, καθίστε όλες και όλοι κάτω για να ξεκινήσουμε. Επιτέλους, δεν γίνεται έτσι!
Κυρία Πρόεδρε, είναι καθ' υποτροπή. Είναι προσβολή! Το έχει ξανακάνει, λέγοντάς μας ανεπάγγελτους!
Κύριε Παπαδόπουλε, καθίστε!
Κυρία Πρόεδρε, θα ήθελα τον λόγο επί της διαδικασίας.
Ηρεμήστε λίγο! Τι θέλετε, κύριε Φάμελλε;
Κυρία Πρόεδρε, με συγχωρείτε πάρα πολύ, να με συγχωρεί και ο Πρόεδρος ο οποίος ετοιμαζόταν να μιλήσει, αλλά οφείλουμε - και πιστέψτε με, είμαστε σε δύσκολη θέση, δεν θέλουμε να αναδείξουμε κανένα ζήτημα - για τους κανόνες της κοινοβουλευτικής δεοντολογίας, αλλά και της δημοκρατίας να ζητήσουμε από τον κ. Θεοδωράκη ή από το Ποτάμι - δεν θέλω να δημιουργήσουμε καμμία ένταση - επειδή μπορεί να ειπώθηκε κάτι εν τη ρύμη του λόγου ως μεγαλοστομία, να αποσυρθεί ή σε κάθε περίπτωση να κατονομαστεί. Ειδάλλως, είμαστε υποχρεωμένοι να δηλώσουμε ότι η τοποθέτηση του Προέδρου του Ποταμιού ήταν ψευδής ή συκοφαντική.
Δηλαδή, δεν είναι συκοφαντικό…
Όμως νομίζω ότι μπορούμε - και έχω τη δυνατότητα - ποιοτικά, επειδή σήμερα ανοίγουμε ένα σημαντικό κεφάλαιο της μάχης της χώρας μας κατά της διαφθοράς, να λύσουμε αυτό το θέμα χωρίς ένταση.
Έγινε μια πρόταση από τον Κοινοβουλευτικό Εκπρόσωπο του ΣΥΡΙΖΑ. Επειδή ο κ. Θεοδωράκης απουσιάζει, αλλά υπάρχει ο Κοινοβουλευτικός Εκπρόσωπος του Ποταμιού, εάν, κύριε Δανέλλη, θέλετε να πείτε κάτι επ' αυτού - διότι, όπως ξέρετε, έχουν ακούσει οι Βουλευτές αυτές τις μέρες πάρα πολλά και η συλλογική ευθύνη όταν αποδίδεται, δημιουργεί ζητήματα και πρέπει να είμαστε προσεκτικοί - πείτε το, για να δούμε πώς θα προχωρήσουμε.
Οφείλουμε να είμαστε ψύχραιμοι και να αποφεύγουμε κάθε λαϊκισμό και κάθε υποκρισία στις δύσκολες στιγμές που περνάμε όλοι. Ο κ. Θεοδωράκης ήρθε, είναι εδώ και φαντάζομαι ότι θα μιλήσει ο ίδιος.
Κύριε Θεοδωράκη, ακούσατε τι ειπώθηκε. Ορίστε, έχετε τον λόγο.
Ξαφνιάζομαι, κύριοι συνάδελφοι, που κάποιοι εκπλήσσονται με μια αλήθεια, η οποία αποτυπώνεται και σε συγκεκριμένα ονόματα. Και η αλήθεια αυτή είναι ότι οι βασικότεροι συνεργάτες του Άκη Τσοχατζόπουλου που είναι στη φυλακή, είναι στελέχη αυτή τη στιγμή της Κυβέρνησης ΣΥΡΙΖΑ, είτε σε υπουργικές θέσεις - κάποιοι - είτε στον ΣΥΡΙΖΑ, είτε στο Γραφείο του Πρωθυπουργού. Είναι ζητήματα που δεν λέγονται πρώτη φορά. Τα έχουμε πει, τα έχουμε ξαναπεί και τα ξέρει και η πλειονότητα των Βουλευτών!
Ποιος; Πες ονόματα!
Κύριε Θεοδωράκη, εφ' όσον δεν μπορείτε να πείτε κάτι συγκεκριμένο, θα ζητήσω να διαγραφεί από τα Πρακτικά και η προηγούμενη τοποθέτησή σας και αυτή. Καθένας κρίνει από αυτά που λέτε. Δεν γίνεται! Τον λόγο έχει ο κύριος Πρωθυπουργός.
Κυρία Πρόεδρε, δόθηκε η δυνατότητα στον Πρόεδρο του Ποταμιού να πει κάτι πολύ απλό, ότι εν τη ρύμη του λόγου του είπε μια κουβέντα παραπάνω. Επιμένει, όμως. Διότι στην τοποθέτησή του δεν είπε γενικά και αόριστα, όπως στη δεύτερη φάση, ότι υπήρχαν στελέχη του ΠΑΣΟΚ. Όλα τα στελέχη του ΠΑΣΟΚ εκείνη την περίοδο ήταν συνεργάτες, συνεργάζονταν με το κορυφαίο τότε στέλεχος της κυβέρνησης του ΠΑΣΟΚ, τον κ. Τσοχατζόπουλο. Δεν ξέρω αν αυτό είναι το μεμπτό. Όμως είπε στην τοποθέτησή του εκείνη, που ξεσήκωσε τη θύελλα των διαμαρτυριών, ότι στελέχη, τα οποία έχουν καταδικαστεί μάλιστα διότι έκλεψαν, όπως ο κ. Τσοχατζόπουλος, είναι σήμερα στον ΣΥΡΙΖΑ και είναι και Υπουργοί. Αυτό είναι συκοφαντία, κυρία Πρόεδρε. Κι όταν τον καλέσαμε να πει ονόματα, αντί να παραδεχθεί ότι στη ρύμη του λόγου του έκανε ένα λάθος, επιβεβαίωσε τη συκοφαντία με τον χειρότερο τρόπο. Κύριε Θεοδωράκη, δεν έχω να πω τίποτα άλλο. Απλά, λυπάμαι πάρα πολύ για εσάς.
Σε κάθε περίπτωση - είναι και σχολεία εδώ και μας παρακολουθούν - έχω κάνει την πρόταση αυτή η τοποθέτησή σας, κύριε Θεοδωράκη, επειδή είναι προσβλητική, να διαγραφεί από τα Πρακτικά.
Όχι.
Όχι, όλα να είναι μέσα.
…(δεν ακούστηκε)
Εσείς τι θέλετε ακριβώς; Εσείς τι θέλετε, κύριε Κεγκέρογλου; Θέλετε να το βάλω σε ψηφοφορία; Είναι δική μου εξουσία και αυτό το προτείνω και τελείωσε. Κύριε Λεβέντη, πριν σας δώσω τον λόγο, θα καλωσορίσω ένα σχολείο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθητές και μαθήτριες και πέντε εκπαιδευτικοί συνοδοί τους από το Δημοτικό Σχολείο Βαρύπετρου Χανίων και το Δημοτικό Σχολείο Μπατσίου Άνδρου. Η Βουλή τούς καλωσορίζει.
Κυρία Πρόεδρε, να πείτε για την κυρία εδώ… (δεν ακούστηκε)
Σας παρακαλώ. Αφήστε το. Δεν υπάρχει τώρα άλλος λόγος να οξύνουμε τα πνεύματα. Αφήστε το. Τον κ. Λεβέντη τον έχουμε διακόψει δύο - τρεις φορές. Κύριε Λεβέντη, πόσο χρόνο, παρακαλώ, θέλετε;
Θα δούμε. Δεν θέλω πάρα πολύ. Γύρω στα δεκαπέντε λεπτά.
Δεν είμαστε όλοι ίδιοι, επιτέλους! Τη λάσπη εσείς τη βάζετε στον ανεμιστήρα και γυρίζει!
Σας παρακαλώ, κύριε συνάδελφε. Ηρεμήστε. Ποιο είναι πια το επίδικο κι έχουμε τόση ένταση; Σας παρακαλώ. Κύριε Λεβέντη, σας δίνω δέκα λεπτά.
Δεκαπέντε λεπτά θέλω.
Μα, οι άλλοι αρχηγοί μίλησαν πέντε λεπτά.
Έκαναν και φασαρίες άλλα πενήντα πέντε. Αν βάλουμε και τις φασαρίες, πρέπει να μιλάω δυο ώρες.
Κύριε Λεβέντη, έχετε τον λόγο.
Κυρία Πρόεδρε, κύριε Πρόεδρε της Κυβέρνησης, κύριοι Υπουργοί, κυρίες και κύριοι Βουλευτές, η ένταση η οποία προξενείτε, δεν είναι οιωνός καλών εξελίξεων. Αν πιστεύετε ότι σ' αυτήν την κρίσιμη στιγμή η χώρα βοηθιέται από τις εντάσεις, πλανάσθε. Αν πιστεύετε, επίσης, ότι θα έλθουν κι επενδυτές ακούγοντας αυτά τα πράγματα, τότε είστε και αφελείς όσοι το πιστεύετε. Ο κύριος Πρωθυπουργός έφερε μια διάταξη προχθές, με την οποία επιτρεπόταν να είναι πολιτικά πρόσωπα σε offshore. Επιτρεπόταν. Και την ψήφισε όλη η Βουλή. Νομίζω ότι και ο κ. Θεοδωράκης ψήφισε τη διάταξη αυτή. Έτσι μου είπαν. Εμείς δεν την ψηφίσαμε ως Ένωση Κεντρώων, αλλά διεπίστωσα ότι τη διάταξη για να επιτρέπεται να έχουν offshore εταιρείες οι πολιτικοί, την ψηφίσατε ΣΥΡΙΖΑ, ΑΝΕΛ, Θεοδωράκης. Δεν ξέρω το ΠΑΣΟΚ τι έκανε.
Όχι, κύριε Πρόεδρε. Ξέρετε τι έκανε το ΠΑΣΟΚ, αλλά δεν το λέτε!
Τι έκανε;
Την καταψήφισε.
Καταψήφισε;
Ναι.
Εν πάση περιπτώσει, αν καταψηφίσατε, ορθώς πράξατε και έχετε τη συνείδησή σας ήσυχη. Από μία διάταξη, λοιπόν, σύμφωνα με την οποία επιτρέπονται όλα, ερχόμεθα εις άλλην διάταξη να απαγορεύονται όλα, από την ίδια Κυβέρνηση. Πότε είχε δίκιο; Τι ήθελε δηλαδή; Ποιο ήταν το σωστό; Μία Βουλή να τα επιτρέπει όλα και μετά τριήμερον να τα απαγορεύει όλα. [[Θόρυβος από την πτέρυγα του ΣΥΡΙΖΑ]] Θα αφήσετε να μιλήσω; Εάν έχετε γίνει ταραξίες οι Βουλευτές, λυπούμαι για λογαριασμό σας. Εμείς πώς σας ακούμε ήρεμα και ωραία; Πώς ακούσαμε τον κ. Τσίπρα ήρεμα; Μίλησε κανείς από την Ένωση Κεντρώων; Φωνάσκησε κανείς;
…(δεν ακούστηκε)
Αφήστε εσείς, κύριε, τώρα! Σε ξέρουμε και εσένα. Σεσημασμένος είσαι εδώ για φασαρίες. Στην περιφέρειά σου, όμως, δεν τολμάς να πας! Στην περιφέρειά σου θέλω τσαμπουκάδες! Μία Βουλή, λοιπόν, τα επιτρέπει όλα και μετά τριήμερον η ίδια Βουλή τα απαγορεύει όλα. Πιστεύει ο κ. Τσίπρας ότι δεν θα καταπέσει αυτός ο νόμος στα ευρωπαϊκά δικαστήρια, ιδιαίτερα όταν βάζει και συγγενείς; Πιστεύει ότι δεν θα καταπέσει; Η διάταξη αυτή που φέρατε είναι «φωτογραφική» για την οικογένεια Μητσοτάκη. Αυτό δεν έπρεπε να το κάνετε, σας λέω εγώ που γνωρίζω. Δεν είναι ωραίο να ψηφίζονται στη Βουλή νόμοι εκδικητικοί, εκτός εάν η εκδίκηση είναι ο τρόπος συμπεριφοράς σας. Αυτή είναι η άποψή μου. Εγώ ξέρετε ότι την οικογένεια Μητσοτάκη τη θεωρώ υπεύθυνη και για την τραγωδία της Κύπρου και για τη δικτατορία και όλα όσα έγιναν. Ποτέ, όμως, δεν θα αφήσω τον εαυτό μου να εμφορείται από εκδικητικότητα, να κάνω έναν νόμο για να εξοντώσω μία οικογένεια. Εάν έχετε επιχειρήματα, εξοντώστε την πολιτικά δι' άλλου τρόπου. Με αυτόν τον τρόπο την ανεβάζετε, την ηρωοποιείτε. Αυτή είναι η άποψή μου. Εάν πιστεύετε ότι αυτή η διάταξη που περνάτε τώρα - ιδιαίτερα και με τους συγγενείς - θα μείνει, τι να πω; Ρωτήστε έναν δικηγόρο που ξέρει λίγα νομικά. Θα καταπέσει αμέσως. Και δεν καταλαβαίνω γιατί ο κ. Τσίπρας να χρεωθεί αυτήν τη διάταξη ως εκδικητική πράξη. Δεν του χρειαζόταν. Από τη μια ζητάτε συναίνεση, κύριε Τσίπρα, και από την άλλη διά πράξεών σας οδηγείτε σε όξυνση. Αυτά που κάνετε δεν είναι ούτε προς το συμφέρον σας. Από τη μια λέτε να έρθουν επενδύσεις, ότι μπαίνουμε το δεύτερο εξάμηνο σε ανάπτυξη και από την άλλη αδειάζετε τα έδρανα της Βουλής. Αν χαίρεστε που αδειάζουν τα έδρανα, σας λέω ότι αυτό θυμίζει άλλες εποχές. Ο κύριος Πρόεδρος του Ποταμιού είπε τις απόψεις του, ότι κάποιοι συνεργάτες του Τσοχατζόπουλου είναι δίπλα σας. Ασχέτως εάν είναι του Τσοχατζόπουλου ή όχι, το παλαιό ΠΑΣΟΚ είναι μέσα σας, όχι δίπλα σας. Μέσα σας, κύριε Τσίπρα, το παλαιό ΠΑΣΟΚ. Γυρίζω στην Τροιζηνία, στα Γρεβενά, στη Θεσσαλονίκη, στην Κρήτη. Όλες οι νομαρχιακές του παλαιού ΠΑΣΟΚ έχουν προσχωρήσει στις τάξεις σας. Τώρα, αν συγκεκριμένα δεν είναι κάποιοι που διώχθησαν με τον Τσοχατζόπουλο, είναι όμως και άλλοι που συνυπήρχαν στην εποχή Τσοχατζόπουλου. Αυτοί γιατί νομίζετε ότι ήρθαν σε εσάς; Γιατί σας ηράσθησαν; Γιατί σας αγάπησαν ήρθαν; Θα σας πω εγώ γιατί ήρθαν. Για να σώσουν τα κεκτημένα τους. Οι ψηφοφόροι του ΠΑΣΟΚ όταν είδαν ότι το ΠΑΣΟΚ μεταλλάχθηκε σε δεξιό κόμμα, ήρθαν σε εσάς για να προστατεύσουν τα βολέματά τους και τα κεκτημένα τους. Και εσείς τους δεχθήκατε με αγάπη για να γίνετε κυβέρνηση. Και τώρα βέβαια όλος αυτός ο κόσμος, στη νέα σας πορεία, που είναι δεξιότερα της Νέας Δημοκρατίας, που λείπει τώρα - δεν πιστεύω να αμφιβάλλετε ότι ελληνικός λαός σάς θεωρεί δεξιότερο και του Σαμαρά με όλα αυτά που υπογράψατε - είναι βαρίδια. Έτσι δεν είναι; Αυτοί ήρθαν για να προστατεύσουν το δημόσιο, τον εαυτό τους, τις διπλές, τις τριπλές συντάξεις τους, εν γένει τα προνόμιά τους. Διερωτώμαι εάν ο κύριος Πρωθυπουργός έχει κάνει εκτίμηση πού τον οδηγούν κάποιοι σκληροί του περιβάλλοντός του και ο Αρχηγός της Νέας Δημοκρατίας έχει κάνει το ίδιο, την αυτοκριτική του. Γιατί σήμερα το πολιτικό σύστημα χρειάζεται ενότητα και το ομολογείτε όλοι. Εγώ έχω ακούσει τον Πρωθυπουργό πολλές φορές να λέει ότι θέλει συναίνεση. Τι συναίνεση θέλει; Κάνοντας διατάξεις για να έχουν πρόβλημα οι αρχηγοί των αντιπάλων του; Αυτό είναι συναίνεση; Τέτοιου είδους συναίνεση θέλει; Εσείς την προσφέρατε τη συναίνεση, κύριε Τσίπρα, όταν κυβέρναγε το ΠΑΣΟΚ ο Γιωργάκης και όταν κυβέρναγε ο Σαμαράς; Προσφέρατε αυτή τη συναίνεση που ζητάτε; Όχι, δεν την προσφέρατε και είστε υπόλογος! Τώρα μεταλλαχθήκατε σε ρεαλιστή πολιτικό που θέλει να κάνει ιδιωτικοποιήσεις, που υπογράφει τα πάντα, που κόβει μισθούς από τον κόσμο, που κόβει διάφορα πράγματα. Ρεαλιστής πολιτικός. Πρώτα πώς ονομάζατε τον εαυτό σας; Θα ήθελα εσείς να ονομάσετε τον εαυτό σας έξι ετών. Δώστε έναν ορισμό του εαυτού σας! Έχετε υποχρέωση απέναντι στον λαό στον οποίο λέγατε αυτά τα συνθήματα που λέγατε. Αν σήμερα είστε ρεαλιστής και είχατε αυταπάτες επί πολλά χρόνια, ονομάστε τον εαυτό σας. Τι πρέπει να καταγράψει ο ιστορικός για εσάς, για την εξαετία που φάγατε από την Ελλάδα, που της αυξήσατε τις μαύρες τρύπες, που την καταστρέψατε, που πίστεψε ο κόσμος σε εσάς ότι θα κόψετε το χρέος και μιλάγατε συνεχώς για το κόψιμο του χρέους; [[Αποδοκιμασίες και θόρυβος από την πτέρυγα του ΣΥΡΙΖΑ]] Και είχα προειδοποιήσει για το χρέος ότι δεν θα κοπεί ούτε ένα ευρώ. Μετακύλιση του χρέους θα γίνει. Και στην επιστολή που σας έστειλα, κύριε Τσίπρα, σας είπα ότι δύο είναι οι λύσεις για να σωθεί η Ελλάδα: Να επιστρέψουν οι καταθέσεις των Ελλήνων και, δεύτερον, να πειστεί η Μέρκελ να στείλει πενήντα - εξήντα βιομηχάνους να βάλουν «πλάτη», να κάνουν επενδύσεις στην Ελλάδα και να μετακυλισθούν τα ομόλογα που λήγουν την προσεχή δεκαετία πιο πέρα. Αυτές ήταν οι λύσεις, τις οποίες τώρα εναγωνίως αναζητείτε και τις οποίες σας υπέδειξα εγώ την ίδια την ημέρα των εκλογών με την επιστολή που σας έστειλα. Και απορώ γιατί χρειαζόταν τόση φαντασία και τόση προσπάθεια για να καταλήξετε στις δικές μου θέσεις! [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Προέδρου της Ένωσης Κεντρώων]] Δεκαπέντε λεπτά ζήτησα, κυρία Πρόεδρε. Ωστόσο πιστεύω ότι ακολουθείτε λάθος δρόμο. Δεν είναι συνταγή η όξυνση. Δεν είναι συνταγή να κάνετε φωτογραφικές διατάξεις για τους αντιπάλους σας. Δεν είναι ωραίο να έρχεστε τη μια μέρα να αθωώνετε και να επιτρέπετε τις offshore και την άλλη μέρα να απαγορεύετε τα πάντα. Αυτές οι μεταλλάξεις είναι εκδικητικές, είναι αφιλοσόφητες και δείχνουν και μικρότητα. Και πιστεύω ότι μέσα στον ΣΥΡΙΖΑ υπάρχουν και σοβαροί άνθρωποι και αναρωτιέμαι γιατί σας άφησαν να εκτεθείτε σε τέτοιο βαθμό. Ο νόμος του 2010 ήταν επαρκής. Δεν ήταν επαρκής; Είχατε στοιχεία ότι δεν ήταν επαρκής;
Πολλά στοιχεία!
Είχατε στοιχεία που αφορούν κάποιους; Φέρτε κι εσείς, λοιπόν, τα στοιχεία που ζητάτε από τον κ. Θεοδωράκη. Φέρτε τα στοιχεία κι εσείς, για ποιους δεν ήταν επαρκής ο νόμος.
Το έκανα εγώ.
Φερθείτε σοβαρά, με την ίδια σοβαρότητα που αξιώνετε από την αντίπαλό σας. Επιδείξτε την εσείς, που μόνο να φωνασκείτε ξέρετε! Εγώ θέλω να πω ότι ακούει ο λαός που του κόβουμε μισθούς και συντάξεις. Και είπα ότι είναι γαϊδουριά η Βουλή να μην κόβει τίποτα από τον εαυτό της και ο λαός να βλέπει να κόβονται τα πάντα από αυτόν. Αυτό είναι όμορφο, κύριε Πρωθυπουργέ; Αφού είχατε τόση μανία να μην έχουν offshore οι πολιτικοί, γιατί δεν έχετε την ίδια μανία να κόψετε τον μισό μισθό των Βουλευτών, ώστε αντρίκεια να μπαίνετε μπροστά στον λαό και να πείτε «η εξουσία έκανε τις δικές της θυσίες, τώρα κάνε κι εσύ, λαέ, τις δικές σου»; Η πολιτική, κύριε Τσίπρα, θέλει να μπορείς να κοιτάξεις τον λαό. Κι εσείς, πίσω από τους αστυνομικούς και τις κλούβες που σας προφυλάσσουν, φοβείσθε τον λαό. Ο λαός, όμως, είναι εκεί. Είναι αυτός που σας ψήφισε, το 35% που τώρα έχει γίνει 17%. Είναι ο λαός που σας ψήφισε. Απέναντί του δεν μπορείτε να είστε τόσο αγνώμων, κύριε Τσίπρα! Έχετε υποχρέωση να απολογηθείτε απέναντι στον λαό. Του είπατε πολλά και δεν κάνατε τίποτα. Και λέτε «θα, θα, θα». Λοιπόν, αυτές είναι οι τελευταίες μου κουβέντες. Αυτή η Βουλή έχει καταστρέψει την εικόνα της. Σας παρακαλώ θερμά να τελειώνουμε με τη Βουλή, κύριε Τσίπρα. Σας ευχαριστώ.
Ο κ. Καμμένος έχει τον λόγο για τρία λεπτά.
Τι εννοείτε με το «να τελειώνουμε με τη Βουλή»;
Να τελειώνουμε με εκλογές, εννοώ, κύριοι. Δεν θέλετε εκλογές; Πριν δεν ζητούσατε εκλογές;
Και οικουμενική, όχι χούντα!
Όχι δα, κύριε Καμμένο! Όχι να κάνουμε χούντα. Για χούντα είστε κοντύτερα εσείς από μένα, πολύ κοντύτερα από μένα!
Νομίζω ότι ο κ. Λεβέντης έχει ένα δίκιο. Θα πρέπει να δούμε και αυτούς που πούλησαν κανάλια, ποιοι τα αγόρασαν, πώς πλήρωσαν και πού είναι τα λεφτά και πώς πήραν τις άδειες ορισμένοι. Είναι μια ευκαιρία να τα διερευνήσουμε όλα. [[Χειροκροτήματα από την πτέρυγα του ΣΥΡΙΖΑ]] Σήμερα, βέβαια, στη Βουλή νομίζω ότι ένας τίτλος μπορεί να μπει: «Λαγός τη φτέρη έσειε, κακό της κεφαλής του». Διότι αποδεικνύεται από το πέρας αυτής της συζητήσεως ότι αυτή εδώ η Κυβέρνηση είναι έτοιμη να αντιμετωπίσει κάθε πρόκληση. Εγώ θέλω να θυμίσω στον ελληνικό λαό κάτι. Ακούσαμε τον κ. Θεοδωράκη να μιλά για συνεργάτες του Τσοχατζόπουλου σ' αυτήν την Κυβέρνηση. Ποιος έστειλε τον Τσοχατζόπουλο και την υπόθεση των υποβρυχίων; Ποιοι υποστήριζαν τότε όλη την κυβέρνηση ΠΑΣΟΚ; Όταν δίναμε μάχη εδώ πέρα, μέσα στη Βουλή, για την υπόθεση των υποβρυχίων, για την υπόθεση των TOR - M1 στις εξεταστικές επιτροπές, ο κ. Θεοδωράκης ήταν ορντινάντσα του κ. Παπαντωνίου. Αυτή είναι η αλήθεια. Αν έχουν ονόματα, να μας τα δώσουν. Δεκαοκτώ υποθέσεις εξοπλιστικών από αυτήν την Κυβέρνηση πήγαν στον εισαγγελέα και είναι η πρώτη φορά που ασκήθηκαν διώξεις και προφυλακίστηκαν έμποροι όπλων. Είναι η πρώτη φορά που καταλογίζονται χρήματα σε εταιρείες που έβλαψαν το ελληνικό δημόσιο για τα εξοπλιστικά. Όσον αφορά στο θέμα των υπερακτίων εταιρειών και των offshore, ήρθε η ώρα να αναλάβει ο καθένας την ευθύνη του. Δεν μπορεί να ζητά η Νέα Δημοκρατία να έχει ηθικό πλεονέκτημα, όταν συνεχίζει να υπερασπίζεται τον κ. Παπασταύρου. Αν ήθελε ο κ. Μητσοτάκης - και απευθύνομαι στον κ. Λεβέντη - να ξεχωρίσει από το καθεστώς Σαμαρά - Βενιζέλου, θα έπρεπε πρώτος να σταματήσει την υπεράσπιση προς τον κ. Παπασταύρου, γιατί αυτή η υπερασπιστική γραμμή που η Νέα Δημοκρατία απέκτησε επί Σαμαρά υπέρ του ό,τι και αν έπραξαν οι κυβερνήσεις του ΠΑΣΟΚ, οι Τσοχατζόπουλοι, οι Παπαντωνίου κ.ο.κ., συνεχίζεται ακόμα και σήμερα. Πέρασαν διατάξεις για να αθωώσουν για τα υποβρύχια. Μαζί τα πέρασαν. Μόνος του ήθελε την κατάληξη αυτή ο κ. Μητσοτάκης. Ας συνεργαζόταν για τα Panama papers. Να σας πω και κάτι; Ο ελληνικός λαός γνωρίζει τι γίνεται, δεν υπάρχει τίποτα κρυφό. Άνοιξαν πια τα στόματα. Ξέρουν ποιος έχει την ταμπέλα της «SIEMENS», αντί να παίζει με την Εθνική Ελλάδος. Η υποχρέωσή μας, όμως, εδώ, σ' αυτό το Κοινοβούλιο, κυρίες και κύριοι συνάδελφοι, και των κομμάτων της Αντιπολίτευσης, αλλά και των κομμάτων κυρίως που στηρίζουν την Κυβέρνηση, είναι όλες αυτές τις υποθέσεις να τις ανοίξουμε ξανά και να αποδοθούν ευθύνες, όχι μόνο ποινικές ευθύνες - βεβαίως ποινικές - αλλά κυρίως αστικές ευθύνες και πολιτικές ευθύνες. Την ώρα που κόβεται ο μισθός του Έλληνα τα τελευταία πέντε χρόνια κατά 50% και αυτή η Κυβέρνηση δίνει μάχη για να μην κοπεί ούτε ένα ευρώ, δεν μπορεί κάποιοι να συνεχίζουν να μένουν αφορολόγητοι στο εξωτερικό. Αν υπάρχει οποιαδήποτε υπόνοια για τον πολιτικό κόσμο, έχουμε τη δυνατότητα να πάρουμε ένα μέτρο: Να καταργήσουμε τη βουλευτική ασυλία και αναδρομικά. Χρειάζονται διακόσιες ψήφοι. Ας το συμφωνήσουμε. Εμείς το φέραμε επανειλημμένως. Εγώ ζητώ να το κάνουμε, αν θέλουμε πλήρως να ανταποκριθούμε στο κάλεσμα του ελληνικού λαού. Αυτό έκανε η Κυβέρνηση σήμερα. Με την άρση κάθε επιφύλαξης για τις offshore των πολιτικών, ανεξάρτητα αν βρίσκονται σε παράδεισο ή μη, που σημαίνει ότι οι συνεργαζόμενες χώρες έδιναν τα στοιχεία, προχωράει σε ένα παραπάνω μέτρο. Ας ανοίξουμε τα πάντα, ας εξετάσουμε τις υποθέσεις και αυτοί οι οποίοι επιμένουν να υποστηρίζουν τις εταιρείες offshore και τα προϊόντα της κλοπής του ελληνικού λαού, ας μην αποχωρούν από την Αίθουσα. Ας παραμείνουν εδώ και ας κριθούν από τον ελληνικό λαό στις εκλογές του 2019.
Ευχαριστούμε.
Κυρία Πρόεδρε, θα ήθελα τον λόγο.
Τι θα θέλατε, κύριε Λεβέντη;
Κυρία Πρόεδρε, ο κ. Καμμένος άφησε κάποια υπονοούμενα για μένα.
Γενικά μίλησα.
Γενικά μιλούσατε ή αφήσατε υπονοούμενα; Είπατε κάτι για κανάλια που έκλεισαν…
Μίλησα για το κανάλι που πουλήσατε και εσείς και αυτήν τη στιγμή βρίσκεται κάτοχος offshore εταιρειών. Το ξέρετε αυτό, έτσι δεν είναι;
Το κανάλι βρίσκεται κάτοχος offshore εταιρειών;
Το κανάλι βρίσκεται σε ιδιοκτησία offshore εταιρειών. Πήρε διαφημίσεις από το «Media Shop», πήρε ενισχύσεις αφού το πουλήσατε. Πιστεύω ότι θα πρέπει να σας ενδιαφέρει να ανοίξουν αυτά και να δούμε ποιοι το αγόρασαν, πόσο το αγόρασαν, από πού ήρθαν τα χρήματα και πού βρίσκεται σήμερα. Σας κάλεσα σ' αυτήν την Αίθουσα να συνεργαστούμε και να δεχθείτε να προχωρήσει ο έλεγχος σε όλες αυτές τις υποθέσεις.
Άλλα πράγματα νόμιζα ότι είπατε. Όμως το ουσιώδες εδώ, κύριε Τσίπρα, είναι ότι φέρατε εσείς έναν νόμο που θέλατε offshore προχθές και σήμερα…
Κύριε Λεβέντη, αυτά τα είπατε. Τώρα, δεν θα ξαναπείτε συμπερίληψη των λόγων σας.
Αυτό πώς θα το εξηγήσετε; Δηλαδή, είναι απόλυτα δικαιολογημένα όλα; Αν δεν φέρνατε τίποτα, δεν θα έλεγα και τίποτα. Παπασταύρου και όλα αυτά…
Κηρύσσεται περαιωμένη η συζήτηση επί της αρχής…
Κυρία Πρόεδρε, έχω θέσει τρία θέματα.
Δεν κατάλαβα. Τι θέλετε;
Κυρία Πρόεδρε, έχω θέσει τρία θέματα.
Έχουν απορριφθεί σιωπηρώς.
Όχι, όχι. Δεν έχετε καν απαντήσει επί της διαδικασίας, της οποίας προεδρεύετε.
Τι θέλετε;
Με την ομιλία του Πρωθυπουργού, η κριτική σε ένα κόμμα που αποχώρησε δεν αλλάζει το περιεχόμενο του νομοθετικού μας έργου. Το νομοθετικό μας έργο έχει αντικείμενο, πώς δηλαδή θα πάρει πίσω η Βουλή μία ένοχη τροπολογία που ψήφισε αυτή η Βουλή κατά πλειοψηφία πριν από δέκα μέρες. Σας προτείναμε….
Τι λέει τώρα, κυρία Πρόεδρε;
Για ποια τροπολογία;
Κύριε Λοβέρδο, είναι απλά τα πράγματα.
Επιτρέψτε μου να τελειώσω.
Κάνατε μια πρόταση, η οποία απερρίφθη σιωπηρώς. Αν θέλετε, την ψηφίζετε. Αν δεν θέλετε, δεν την ψηφίζετε. Τι να κάνουμε;
Το ότι αλλάξατε τρεις γραμμές μέσα σε τρεις μέρες, από τα νησάκια της Μάγχης που όλα επιτρέπονταν μέχρι την «ΑΥΓΗ», το πρωτοσέλιδο της οποίας …
Δεν υπάρχει τώρα περίπτωση να σας δώσω χρόνο να πείτε πάλι ό,τι έχετε πει επί τρεις ώρες. Αυτό δεν γίνεται.
Αυτό, κυρία Πρόεδρε, δεν σημαίνει ότι…
Σας παρακαλώ, καθίστε κάτω. Κηρύσσεται περαιωμένη η συζήτηση επί της αρχής, των άρθρων …
Δεν τελείωσα, κυρία Πρόεδρε.
Κύριε Λοβέρδο, δεν θα σας δώσω χρόνο για να αναπτύξετε απόψεις. Τελείωσε!
Έχουμε καταθέσει πρόταση. Ό,τι και να κάνετε, εγώ θα την πω. Θα την απορρίψετε και μετά θα συνεχίσετε.
Έχει τελειώσει! Δεν θα πάρετε εσείς τελευταίος τον λόγο. Έχει τελειώσει αυτή η εποχή. Τι να σας πω; Αν θέλετε, ειδοποιήστε την κ. Γεννηματά. Δεν έχετε δικαίωμα. Έχετε τελειώσει.
Είμαι Κοινοβουλευτικός Εκπρόσωπος και έχω δικαίωμα να πάρω τον λόγο. Έχουμε κάνει προτάσεις.
Δεν έχετε δικαίωμα. Έχει τελειώσει η διαδικασία. Την κλείνω τη διαδικασία.
Λείπει η Πρόεδρος της Δημοκρατικής Συμπαράταξης και έχω ζητήσει εγώ τον λόγο.
Και τι να κάνουμε; Πολλοί λείπουν. Κι άλλοι λείπουν. Λείπει και από το ΚΚΕ…
Θα μου δώσετε εμένα τον λόγο.
Τι λέτε, κύριε; Ποιος Κανονισμός τα λέει αυτά; Καθίστε κάτω. Σας παρακαλώ.
Κυρία Πρόεδρε, θέλω τον λόγο.
Μίλησε δύο φορές, κυρία Πρόεδρε.
Αρχίστε να φωνάζετε, κύριε Λοβέρδο. Θα φωνάζω εγώ πιο δυνατά.
Δεν υπάρχει καμμία περίπτωση, κυρία Πρόεδρε, να σταματήσω. Έχω κάνει τρεις προτάσεις…
Κηρύσσεται περαιωμένη η συζήτηση επί της αρχής, των άρθρων και των τροπολογιών των σχεδίων νόμου του Υπουργείου Εξωτερικών: 1. «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης και άλλες διατάξεις». 2. «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση και άλλες διατάξεις». 3. «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση και άλλες διατάξεις». Κυρίες και κύριοι συνάδελφοι έχει υποβληθεί αίτηση ονομαστικής ψηφοφορίας Βουλευτών του ΣΥΡΙΖΑ επί της υπ' αριθμόν 462/10 τροπολογίας, όπως τροποποιήθηκε από τον κύριο Υπουργό, του σχεδίου νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση και άλλες διατάξεις», της οποίας το κείμενο έχει ως εξής:
Κυρία Πρόεδρε, έχουμε κάνει τρεις προτάσεις επ' αυτού που λέτε. Δεν υπάρχει περίπτωση να μην ακουστούν.
Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.
Κυρία Πρόεδρε, έχουμε κάνει προτάσεις επ' αυτού που λέτε. Παραβιάζετε τη διαδικασία. Παραβιάζετε τον Κανονισμό. Έχουμε κάνει τρεις προτάσεις επ' αυτού που λέτε.
Κύριε Λοβέρδο, μην επιμένετε, δεν υπάρχει περίπτωση. Συνεχίστε εσείς. Συνεχίζω και εγώ. [[Χειροκροτήματα από την πτέρυγα του ΣΥΡΙΖΑ]] Προχωρώ, λοιπόν, στην ανάγνωση του καταλόγου των υπογραφόντων την αίτηση ονομαστικής ψηφοφορίας. Ο κ. Φάμελλος Σωκράτης. Παρών. Η κ. Θεοπεφτάτου Αφροδίτη. Παρούσα. Ο κ. Τσόγκας Γεώργιος. Παρών. Ο κ. Κωνσταντινέας Πέτρος. Παρών. Ο κ. Κάτσης Μάριος. Παρών. Η κ. Παπανάτσιου Αικατερίνη. Παρούσα. Ο κ. Ριζούλης Ανδρέας. Παρών. Ο κ. Αραχωβίτης Σταύρος. Παρών. Ο κ. Παπαδόπουλος Νίκος. Παρών. Η κ. Βράντζα Παναγιώτα. Παρούσα. Ο κ. Μπαξεβανάκης Δημήτριος. Παρών. Ο κ. Πρατσόλης Αναστάσιος. Παρών. Ο κ. Ακριώτης Γεώργιος. Παρών. Ο κ. Καραναστάσης Απόστολος. Παρών. Ο κ. Ζεϊμπέκ Χουσεΐν. Παρών. Είναι ήδη δεκαπέντε. Δεν διαβάζω τα υπόλοιπα ονόματα.
Κυρία Πρόεδρε, έχουμε κάνει πρόταση επί της διαδικασίας. Ζητώ να σεβαστείτε τις Κοινοβουλευτικές Ομάδες.
Σας παρακαλώ, κύριε Λοβέρδο. Σας παρακαλώ! Να υπάρχει μέτρο.
Κυρία Πρόεδρε, επί της ψηφοφορίας η Κοινοβουλευτική μας Ομάδα έχει κάνει δύο προτάσεις και πρέπει να τις απορρίψετε. Σας έχουμε κάνει δύο προτάσεις. Πρέπει να τις απορρίψετε.
Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Συνεπώς διακόπτουμε τη συνεδρίαση για δέκα (10) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση.
Κυρία Πρόεδρε, έχουμε κάνει δύο προτάσεις. Επί του Κανονισμού σάς μιλάμε, κυρία Πρόεδρε.
Θα διεξαχθεί ονομαστική ψηφοφορία επί της τροπολογίας 462/10 του σχεδίου νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση και άλλες διατάξεις».
Κυρία Πρόεδρε, έχει υποβληθεί αίτημα από την Κοινοβουλευτική Ομάδα.
Οι αποδεχόμενοι την τροπολογία λέγουν «ΝΑΙ». Οι μη αποδεχόμενοι την τροπολογία λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Καλούνται επί του καταλόγου η Βουλευτής κ. Αναστασία Γκαρά από τον ΣΥΡΙΖΑ και ο κ. Κωνσταντίνος Μπαργιώτας από το Ποτάμι. Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής και επί των άρθρων του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει.
Κυρία Πρόεδρε, έχουμε κάνει προτάσεις για τον Κανονισμό. Παραβιάζετε τον Κανονισμό!
Κύριε Λοβέρδο, επανειλημμένως έχετε κάνει τη Βουλή χωράφι σας. Τελείωσε! Δεν υπάρχει κανένα αίτημα. Έχω προχωρήσει. Θα αναγνωστεί ο κατάλογος.
Σας φωνάζουμε επί της ψηφοφορίας επί δέκα λεπτά. Είναι ντροπή! Για την ψηφοφορία σας φωνάζουμε δέκα λεπτά.
Θέλουμε να τοποθετηθούμε επί της ψηφοφορίας.
Καθίστε κάτω, κύριε Κουτσούκο. Δεν θέλει ενίσχυση ο κ. Λοβέρδος, είναι επαρκής.
Τώρα βλέπω εδώ μια αίτηση του κ. Βενιζέλου. Κύριε Βενιζέλο, δεν την είδα πριν. Τώρα δεν μπορεί να γίνει τέτοια συζήτηση. Έχει αρχίσει η ανάγνωση του καταλόγου. [[Θόρυβος - διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Αφήστε, θα τα πείτε με άλλους τρόπους, άλλη φορά.
Κυρία Πρόεδρε, κάνετε λάθος. Αφορά τη ψηφοφορία. Αφορά τη διαδικασία της ψηφοφορίας.
Τελείωσε. Δεν υπάρχει περίπτωση.
Ό,τι και να πείτε, αφορά τη διαδικασία της ψηφοφορίας.
Κύριε Λοβέρδο, τώρα θα αναγνωστεί ο κατάλογος. Δεν υπάρχει περίπτωση. Κάντε ό,τι νομίζετε. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α΄ του Κανονισμού της Βουλής, καταχωρίζονται στα Πρακτικά.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και τρεις εκπαιδευτικοί συνοδοί από το Β΄ Δημοτικό Σχολείο Αταλάντης Φθιώτιδας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, σας ενημερώνω ότι έχουν έλθει στο Προεδρείο επιστολές των συναδέλφων κ. Κωνσταντίνου Ζουράρι, κ. Δημητρίου Καμμένου, κ. Θεοχάρη Θεοχάρη, κ. Δημητρίου Κρεμαστινού, κ. Αικατερίνης Μάρκου, κ. Ιάσονα Φωτήλα, κ. Φώφης Γεννηματά και κ. Γεώργιου Αρβανιτίδη, που απουσιάζουν και με επιστολή μας γνωρίζουν ότι αν ήταν παρόντες θα ψήφιζαν «ΝΑΙ». Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Μέχρι να ολοκληρωθεί η καταμέτρηση, προχωρούμε στην ψήφιση των υπολοίπων σχεδίων νόμου του Υπουργείου Εξωτερικών.
Θα ήθελα τον λόγο, κύριε Πρόεδρε.
Παρακαλώ.
Επειδή είχαμε ένα διαδικαστικό θέμα με την κ. Χριστοφιλοπούλου, έχω στείλει μία επιστολή μου, που υπογράφουν δύο συνάδελφοι, βάσει της οποίας θέλω μια διαδικαστική διευκρίνιση πριν ολοκληρωθεί η ψηφοφορία.
Να σας πω το εξής. Είχατε υποβάλει στην αρχή το αίτημα. Το εξετάσαμε στο Προεδρείο και δεν γίνεται δεκτό. Θα προχωρήσουμε στο σύνολο την ψηφοφορία σήμερα.
Ακούστε με, κύριε Πρόεδρε. Για τις ανάγκες της πολιτικής σχέσης που έχουμε με τον κόσμο, που μας έχει στείλει εδώ ως Κοινοβουλευτική Ομάδα, κάναμε δύο προτάσεις, κύριε Πρόεδρε. Η μία πρόταση αφορούσε τον Υπουργό Δικαιοσύνης. Αν δεν δεχόταν μια τροπολογία, που του είπαμε για την παράγραφο 5, να διαχωριστούν οι παράγραφοι του υπό ψήφιση άρθρου, που ήταν και σε ονομαστική ψηφοφορία. Αυτή απορρίφθηκε χωρίς να μας απαντηθεί ποτέ, όχι από τον Υπουργό, από την κοινοβουλευτική Πλειοψηφία, που πρότεινε την ονομαστική, από το Προεδρείο, από κάποιον. Είναι κοινοβουλευτικό θέμα αυτό. Ο Υπουργός θα μπορούσε να προσθέσει μία φράση και να καλυφθούμε. Δεν το έκανε. Έχει ευχέρεια. Όμως, το Προεδρείο της Βουλής και η κοινοβουλευτική Πλειοψηφία, που καταθέτει πρόταση ονομαστικής, μας χρωστάνε μια απάντηση. Δεν έγινε δυνατή η άρθρωση αυτή του επιχειρήματός μας. Έγινε κάτι άλλο, κύριε Πρόεδρε. Γενικεύτηκε πολιτικά η συζήτηση, πήγε μέχρι και σε κανάλια, πήγε όπου θέλετε και χάθηκε το θέμα μας. Το θέμα μας είναι πάρα πολύ σοβαρό. Μας παρακολουθεί ο ελληνικός λαός. Χάθηκε η δυνατότητα να διαχωριστούν οι παράγραφοι και καταφύγαμε στο μέσο της ψήφισης με επιφύλαξη, που είναι για τα Πρακτικά, δεν είναι για το αποτέλεσμα της ψηφοφορίας. Το δεύτερο θέμα που είχαμε βάλει και για το οποίο δεν μας επέτρεψε, ενώπιον της Βουλής με την Αίθουσα γεμάτη, το Προεδρείο να πάρουμε τον λόγο, αφορά αυτό που είπατε. Η ψηφοφορία στο σύνολο, κατά το άρθρο 104, γίνεται αργότερα για να δούμε τι ψηφίστηκε.
Ναι, το ξέρω. Το είπατε στην αρχή. Το έχουμε συζητήσει ξανά.
Δεν μπορεί, όμως, το Προεδρείο της Βουλής…
Ναι, σύμφωνοι.
…όταν δεν του δίνει, κύριε Πρόεδρε, τη δυνατότητα ο Κανονισμός της Βουλής να κάνει αλλιώς, να το παραβιάζει τόσο ωμά.
Ναι, είναι μία πρακτική την οποία ακολουθούμε…
Κλείνω τη σκέψη μου, κύριε Πρόεδρε. Για να αποφύγουμε τη μομφή, ψηφίσατε και αφού δεν έχουμε το περιθώριο μιας ή δύο ημερών, μας οδηγείτε να αποχωρήσουμε από τη δεύτερη ψηφοφορία επί του συνόλου. Και αυτό δεν είναι σωστό, αλλά γίνεται ως λύση ανάγκης, γιατί παραβιάζει το Προεδρείο τον Κανονισμό. Ο Πρόεδρος της Βουλής ήταν εδώ. Δηλαδή, θα πάμε σε μια οργάνωση μομφής εναντίον σας; Δεν είναι σωστό!
Καλώς, κύριε Λοβέρδο.
Άρα, αρκούμαστε σε μια καταγγελία της πρακτικής του Προέδρου της Βουλής και του Προεδρείου. Ζητάμε να μην επαναληφθεί. Αύριο το πρωί έχουμε πάλι κυρώσεις. Θα κάνουμε πάλι την ίδια συζήτηση. Ακούγεται, κύριε Πρόεδρε, ότι θα έρθουν αύριο προαπαιτούμενα. Θα πάμε πάλι έτσι; Σας ζητάμε, λοιπόν, από τώρα, επειδή το στραβό έγινε ακόμη μια φορά, να μη γίνει και αύριο το πρωί.
Καλώς, κύριε Λοβέρδο. Κυρίες και κύριοι συνάδελφοι, εισερχόμαστε στην ψήφιση του σχεδίου νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το σχέδιο νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και της τροπολογίας. Ερωτάται το Σώμα: Γίνεται δεκτό το άρθρο πρώτο ως έχει;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο πρώτο έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο δεύτερο ως έχει;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο δεύτερο έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 461 και ειδικό 9 ως έχει;
Δεκτή, δεκτή.
Η Νέα Δημοκρατία απουσιάζει.
Κατά πλειοψηφία.
Δεκτή, δεκτή.
Παρών.
Δεκτή, δεκτή.
Δεκτή, δεκτή.
Δεκτή, δεκτή.
Συνεπώς η τροπολογία με γενικό αριθμό 461 και ειδικό 9 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης και άλλες διατάξεις» έγινε δεκτό επί της αρχής, επί των άρθρων και επί της τροπολογίας. Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολό του;
Εδώ, κύριε Πρόεδρε…
Εδώ είναι η περίπτωση που συζητάγαμε.
Εδώ είναι η μεγάλη τροπολογία για τις offshore;
Όχι. Πρόκειται για την ψήφιση του νομοσχεδίου στο σύνολό του, αυτό που είπατε ότι θα απέχετε.
Μάλιστα. Τότε θα απέχουμε.
Οπότε θα απέχετε από την ψηφοφορία. Ερωτάται το Σώμα: Γίνεται δεκτό το νομοσχέδιο και στο σύνολο;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Η Δημοκρατική Συμπαράταξη ΠΑΣΟΚ - ΔΗΜΑΡ απέχει.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το σχέδιο νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών της Δημοκρατίας του Αζερμπαϊτζάν σε θέματα Ευρωπαϊκής Ένωσης και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Εισερχόμαστε στην ψήφιση του σχεδίου νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το σχέδιο νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και της τροπολογίας. Ερωτάται το Σώμα: Γίνεται δεκτό το άρθρο πρώτο ως έχει;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο πρώτο έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο δεύτερο ως έχει;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο δεύτερο έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 460 και ειδικό 8 ως έχει;
Δεκτή, δεκτή.
Η Νέα Δημοκρατία απουσιάζει.
Κατά πλειοψηφία.
Δεκτή, δεκτή.
Κατά πλειοψηφία.
Δεκτή, δεκτή.
Δεκτή, δεκτή.
Δεκτή, δεκτή.
Συνεπώς η τροπολογία με γενικό αριθμό 460 και ειδικό 8 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση και άλλες διατάξεις» έγινε δεκτό επί της αρχής, των άρθρων και επί της τροπολογίας. Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολό του;
Ερωτάται το Σώμα: Γίνεται δεκτό το νομοσχέδιο και στο σύνολο;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Η Δημοκρατική Συμπαράταξη ΠΑΣΟΚ - ΔΗΜΑΡ απέχει.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το σχέδιο νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Ελληνικής Δημοκρατίας και του Υπουργείου Εξωτερικών και Ευρωπαϊκής Ολοκλήρωσης της Δημοκρατίας της Μολδαβίας για την προσέγγιση της Μολδαβίας με την Ευρωπαϊκή Ένωση και άλλες διατάξεις» έγινε δεκτό κατά πλειοψηφία σε μόνη συζήτηση, επί της αρχής, των άρθρων και του συνόλου και έχει ως εξής:
Εισερχόμαστε στην ψήφιση του σχεδίου νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση». Ερωτάται το Σώμα: Γίνεται δεκτό το νομοσχέδιο επί της αρχής;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το σχέδιο νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και των τροπολογιών. Ερωτάται το Σώμα: Γίνεται δεκτό το άρθρο πρώτο ως έχει;
Δεκτό, δεκτό.
Η Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο πρώτο έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο δεύτερο ως έχει;
Δεκτό, δεκτό.
H Νέα Δημοκρατία απουσιάζει.
Κατά πλειοψηφία.
Δεκτό, δεκτό.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Συνεπώς το άρθρο δεύτερο έγινε δεκτό ως έχει κατά πλειοψηφία. Εισερχόμαστε στην ψήφιση των τροπολογιών. Ερωτάται το Σώμα: Γίνεται δεκτή η τροπολογία με γενικό αριθμό 459 και ειδικό 7 ως έχει;
Δεκτή, δεκτή.
H Νέα Δημοκρατία απουσιάζει.
Δεκτή, δεκτή.
Κατά πλειοψηφία.
Παρών.
Δεκτή, δεκτή.
Δεκτή, δεκτή.
Δεκτή, δεκτή.
Συνεπώς η τροπολογία με γενικό αριθμό 459 και ειδικό 7 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.
Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα το αποτέλεσμα της διεξαχθείσης ψηφοφορίας. Ψήφισαν συνολικά 197 Βουλευτές. Υπέρ της τροπολογίας με γενικό αριθμό 462 και ειδικό 10 του σχεδίου νόμου, δηλαδή «ΝΑΙ», ψήφισαν 190 Βουλευτές. Κατά της τροπολογίας με γενικό αριθμό 462 και ειδικό 10 του σχεδίου νόμου, δηλαδή «ΟΧΙ», ουδείς ψήφισε. Ψήφισαν «ΠΑΡΩΝ» 7 Βουλευτές. Συνεπώς η τροπολογία με γενικό αριθμό 462 και ειδικό 10 έγινε δεκτή όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο, σύμφωνα με το παρακάτω πρωτόκολλο ονομαστικής ψηφοφορίας.
Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Δεκτό, δεκτό.
H Νέα Δημοκρατία απουσιάζει.
Κατά πλειοψηφία.
Κατά πλειοψηφία.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Το ακροτελεύτιο άρθρο έγινε δεκτό κατά πλειοψηφία. Συνεπώς το σχέδιο νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση και άλλες διατάξεις» έγινε δεκτό επί της αρχής, των άρθρων και των τροπολογιών. Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολό του;
Ερωτάται το Σώμα: Γίνεται δεκτό το νομοσχέδιο και στο σύνολο;
Δεκτό, δεκτό.
H Νέα Δημοκρατία απουσιάζει.
Κατά πλειοψηφία.
Η Δημοκρατική Συμπαράταξη ΠΑΣΟΚ - ΔΗΜΑΡ απέχει.
Κατά πλειοψηφία.
Δεκτό, δεκτό.
Δεκτό, δεκτό.
Δεκτό, δεκτό.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το σχέδιο νόμου του Υπουργείου Εξωτερικών: «Κύρωση του Μνημονίου Συνεργασίας μεταξύ του Υπουργείου Εξωτερικών της Γεωργίας και του Υπουργείου Εξωτερικών της Ελλάδας για την προσέγγιση της Γεωργίας στην Ευρωπαϊκή Ένωση και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων, των τροπολογιών και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.03΄ λύεται η συνεδρίαση για αύριο, ημέρα Πέμπτη 2 Ιουνίου 2016 και ώρα 9.30΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επίκαιρων ερωτήσεων και β) νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.